**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Ιουλίου 2025, ημέρα Τετάρτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Σύσταση Νομικού Προσώπου Δημοσίου Δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα Ανώτατα Εκπαιδευτικά Ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες του έτους 2025 και λοιπές ρυθμίσεις» (4η συνεδρίαση- β΄ ανάγνωση).

Στη συνεδρίαση παρέστησαν η Υπουργός Παιδείας, Θρησκευμάτων και Αθλητισμού, κυρία Σοφία Ζαχαράκη, ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης, ο Υφυπουργός Παιδείας, Θρησκευμάτων και Αθλητισμού, κ. Νικόλαος Παπαϊωάννου, ο Υφυπουργός Παιδείας, Θρησκευμάτων και Αθλητισμού, κ. Κωνσταντίνος Βλάσης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι Υπουργοί, κυρίες και κύριοι συνάδελφοι, καλημέρα σας. Το θέμα της σημερινής συνεδρίασης της Επιτροπής μας, είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού, με τίτλο «Σύσταση Νομικού Προσώπου Δημοσίου Δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα Ανώτατα Εκπαιδευτικά Ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες του έτους 2025 και λοιπές ρυθμίσεις».

Σήμερα είναι η 4η συνεδρίαση και αφορά τη β΄ ανάγνωση.

Παρακαλούμε τον Εισηγητή της Πλειοψηφίας, τον κ. Συρίγο, να πάρει τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Ευχαριστώ πάρα πολύ, κύριε Πρόεδρε. Κυρίες και κύριοι, καλή σας ημέρα. Συζητούμε σήμερα για το σχέδιο νόμου του Υπουργείου Παιδείας, το οποίο έχει πολλά επιμέρους θέματα μέσα, αλλά τα δύο βασικά παραμένουν, το θέμα της Ιεράς Μονής Σινά- κατά τη γνώμη μου- και το δεύτερο θέμα της αναγνώρισης των Αλεβιτών. Αυτά θεωρώ, όπως είπα και στην προχθεσινή ομιλία μου, ως κυρίαρχα και ιστορικής σημασίας, αγαπητέ κύριε Παραστατίδη.

Ξεκινάω από την Ιερά Μονή Σινά. Έχουμε ένα μοναστήρι, το αρχαιότερο χριστιανικό μοναστήρι στον κόσμο, διαρκώς εν λειτουργία και ξέρετε, όταν έχει δημιουργηθεί κάτι τόσους αιώνες πριν, είναι φυσιολογικό πολλά πράγματα να ξεφεύγουν από τη σημερινή αντίληψη πραγμάτων, σε σχέση με νομικές προσωπικότητες, με περιουσιακά δικαιώματα, με τον τρόπο λειτουργίας τους, με όλα αυτά τα θέματα. Αυτό το ζήτημα έρχεται να λύσει στο ελληνικό δίκαιο, το συγκεκριμένο νομοσχέδιο. Η Ιερά Μονή Σινά αποκτά θεσμικό «βραχίονα» στο ελληνικό δίκαιο, ένα Νομικό Πρόσωπο Δημοσίου Δικαίου, υπό την εποπτεία του Υπουργείου Παιδείας, το οποίο θα λειτουργεί, κατόπιν εξουσιοδοτήσεως και με τη διαρκή παρουσία της Σιναϊτικής Αδελφότητας.

Εδώ να πω το εξής, το οποίο θεωρώ εξαιρετικά σημαντικό. Η διοίκηση του Νομικού Προσώπου αποτελείται από ένα πενταμελές διοικητικό συμβούλιο, στο οποίο τρία μέλη προέρχονται από την Ιερά Σιναϊτική Αδελφότητα, δύο μέλη ορίζονται από τον Υπουργό, κατόπιν εισηγήσεως της Ιεράς Σιναϊτικής Αδελφότητας και σε οτιδήποτε αφορά θέματα περιουσιακά, πρέπει αυτά να λειτουργούν, με απόφαση του διοικητικού συμβουλίου, μετά και από έγκριση της ίδιας Σιναϊτικής Αδελφότητας, με τους κανόνες που λειτουργεί η Σιναϊτική Αδελφότητα.

Εάν δεν εγκριθούν οι αποφάσεις, οι οποίες αφορούν περιουσιακά δικαιώματα εκπροσώπησης της Μονής, απλώς παύουν να ισχύουν.

Ένα δεύτερο θέμα αφορά στην απλοποίηση της άδειας για χώρους λατρείας όλων των θρησκειών. Είναι ένα παρωχημένο σύστημα, που ανάγεται στην περίοδο της δεκαετίας του 1930, γι’ αυτό λέμε συχνά «ταξικός νόμος». Εφεξής, το θέμα απλοποιείται, με μία άδεια του Υπουργού Παιδείας για ίδρυση, μεταστέγαση, επέκταση, κατεδάφιση ευκτήριου οίκου και υπάρχει σαφής πλέον διάκριση, μεταξύ ευκτήριου οίκου και ναού, υποχρεωτική πινακίδα, για να ξέρουμε τι υπάρχει και πώς λειτουργεί και ότι λειτουργεί, με άδεια του Υπουργείου Παιδείας. Από κει και πέρα, δίνεται δυνατότητα ευθέως στην αστυνομία να μπορεί να σφραγίζει χώρους, ευκτήριους οίκους, που λειτουργούν χωρίς άδεια και να επιβάλλει ποινή φυλάκισης στους υπεύθυνους, από δύο έως έξι μήνες, σε περίπτωση που λειτουργούν χωρίς άδεια.

Έρχομαι στο δεύτερο για μένα ιστορικής σημασίας στοιχείο, που αφορά στη νομική αναγνώριση των Μπεκτασήδων Αλεβιτών. Πρέπει να σας πω ότι είμαι ιδιαίτερα συγκινημένος για το συγκεκριμένο γεγονός. Εδώ και πολλά χρόνια, αναφέρομαι, κύριε Καλαντζή, στο θέμα της προστασίας της μειονότητας μέσα στη μειονότητα. Έχουμε μια μουσουλμανική μειονότητα στη Θράκη, η οποία έχει πολλές διαφορετικές εθνοτικές ομάδες στο εσωτερικό της, έχει Πομάκους, έχει Τσιγγάνους, αλλά έχει και διαφοροποιήσεις θρησκευτικού χαρακτήρα. Είναι εντελώς διαφορετικό το Σουνιτικό Ισλάμ από τους Μπεκτασήδες Αλεβίτες, που ο πληθυσμός τους είναι γύρω στις 3.000 άτομα. Αν όμως γυρίσετε στα ορεινά της Θράκης, θα δείτε, σε πολλές περιοχές, ότι υπάρχουν Μπεκτασήδικοι τεκέδες, όπως αποκαλούν τους χώρους λατρείας, που χρησιμοποιούν.

Για πρώτη φορά, έρχεται το ελληνικό κράτος και αναγνωρίζει αυτή τη διαφορετικότητα. Δημιουργεί νέα Διαχειριστική Επιτροπή και κατοχυρώνει το δικαίωμα των Αλεβιτών μαθητών στη θρησκευτική τους εκπαίδευση. Όπως είπα και προχθές, θεωρώ εξαιρετικής ιστορικής σημασίας και αυτή τη διάταξη, μαζί με τη Μονή Σινά, αυτές θα μείνουν σε βάθος χρόνου.

Έρχομαι τώρα στο τρίτο Μέρος του σχεδίου νόμου, το οποίο έχει προκαλέσει μεγάλη αναστάτωση στην Αντιπολίτευση, για την ενίσχυση της ασφάλειας στα Ανώτατα Εκπαιδευτικά Ιδρύματα. Θα πω κάτι, το οποίο θεωρώ βασικό, ακούω, ως επιχείρημα, ότι στα πανεπιστήμια δεν έχουμε την εγκληματικότητα, που υπάρχει έξω στην κοινωνία και είναι γεγονός αυτό το πράγμα – προφανώς, στα πανεπιστήμια δεν υπάρχει η εγκληματικότητα που υπάρχει έξω στην κοινωνία. Κατ’ αντιστοιχία και στα σχολεία δεν υπάρχει η ίδια εγκληματικότητα. Αυτό δεν σημαίνει ότι πρέπει να κλείνουμε τα μάτια μας σε οποιουδήποτε βαθμού εγκληματικότητα υπάρχει σε χώρους, που εκ της φύσεως τους είναι κατά του εγκλήματος.

Μέσα στα πανεπιστήμια υπάρχει η εντύπωση ότι προστατεύεται η ελευθερία της γνώμης. Η ελευθερία της γνώμης κατοχυρώνεται στο Σύνταγμα και αφορά σε όλη την κοινωνία, όχι μόνο στα πανεπιστήμια. Μέσα στα πανεπιστήμια κατοχυρώνεται η ακαδημαϊκή ελευθερία, η οποία έχει τρεις εκφάνσεις: Ελευθερία επιστήμης, ελευθερία έρευνας, ελευθερία διδασκαλίας. Να μπορώ να ερευνώ εκείνο το θέμα, που εγώ, ως επιστήμονας, θεωρώ ότι πρέπει να ερευνήσω, να διδάσκω μέσα στην αίθουσα, χωρίς φόβο για το τι θα πω και τι αντιδράσεις θα προκαλέσω και θα ασχοληθώ με την επιστήμη μου, με τον τρόπο, που εγώ θεωρώ ότι πρέπει να ασχοληθώ. Αυτά πρέπει να προστατεύονται.

Πριν από έξι χρόνια, το πρώτο νομοσχέδιο, το οποίο ψήφισε αυτή η Κυβέρνηση, αφορούσε ακριβώς στην ενίσχυση της ασφάλειας στα ΑΕΙ, με δυνατότητα εισόδου της Αστυνομίας για οποιαδήποτε παραβατική πράξη. Έτσι, έσπασε ένα ταμπού μεταπολιτευτικό. Έχουν ληφθεί μια σειρά από μέτρα, έκτοτε. Ήταν όλα επιτυχημένα; Όχι. Χαρακτηριστικό παράδειγμα η Πανεπιστημιακή Αστυνομία. Αυτό σημαίνει ότι τα παρατάμε; Όχι, πρέπει να μπορέσουμε να δώσουμε τη δυνατότητα της πραγματικής ακαδημαϊκής ελευθερίας και αυτό κάνει το παρόν νομοσχέδιο, το οποίο επεκτείνει την έννοια του άρθρου 168 του Ποινικού Κώδικα, δίνει τη δυνατότητα λήψης άμεσων μέτρων κατά φοιτητών, οι οποίοι παραβιάζουν κατάφωρα αυτήν την ακαδημαϊκή ελευθερία. Προσέξτε, με απόφαση τίνος; Με απόφαση του εισαγγελέα, δηλαδή, με απόφαση του οργάνου εκείνου, στο οποίο η ίδια η Πολιτεία έχει αναθέσει την ευθύνη για την τήρηση του δικαίου. Ο εισαγγελέας θα αποφασίσει. Δεν είναι ένα τυφλό μέτρο, το οποίο θεωρούμε ότι παραβιάζει την ακαδημαϊκή ελευθερία, με τους τρόπους, που αναφέρονται μέσα στο συγκεκριμένο νόμο, αυτομάτως να απαγορεύεται η είσοδος στους χώρους του πανεπιστημίου και να αναστέλλεται η φοιτητική ιδιότητα.

Από κει και πέρα, επανερχόμαστε στα σχέδια ασφαλείας και προστασίας του Ανώτατου Εκπαιδευτικού Ιδρύματος. Διευκρινίζω και νομίζω ότι θα υπάρξει, κύριε Υπουργέ, και κάποια διευκρινιστική αναφορά σε αυτό το θέμα, για τη μη καταγραφή πανεπιστημιακών παραδόσεων στις αίθουσες διδασκαλίας και τη μη λήψη, δηλαδή, τη μη ύπαρξη τέτοιων μέσων στους χώρους διδασκαλίας, στις αίθουσες διδασκαλίας των πανεπιστημιακών παραδόσεων. Παρένθεση: Κύριε Υπουργέ, να προβλέψουμε περιπτώσεις, που χρειάζεται εξ αποστάσεως καταγραφή για φοιτητές για άτομα τα οποία έχουν αναπηρία και δεν μπορούν να παρέμβουν. Μην τυχόν, δηλαδή ,ακούσουμε ότι απαγορεύεται οποιαδήποτε καταγραφή και για πανεπιστημιακούς λόγους έχουμε παιδιά, τα οποία είναι φοιτητές, φοιτήτριες, οι οποίοι δεν μπορούν να παρακολουθήσουν, για τους δικούς τους λόγους από κοντά, να υπάρχει η δυνατότητα, μέσω καταγραφής των πανεπιστημιακών μαθημάτων να παρακολουθήσουν, δηλαδή να απαγορεύεται για λόγους ασφάλειας και προστασίας, αλλά όχι για πανεπιστημιακούς λόγους.

Από κει και πέρα, έχουμε ρυθμίσεις, που αφορούν στην Πρωτοβάθμια και Δευτεροβάθμια Ειδική Αγωγή, θέματα σχολικών νοσηλευτών, ρυθμίσεις, που αφορούν στην επαγγελματική εκπαίδευση και μία σειρά από ρυθμίσεις, οι οποίες αφορούν σε θέματα του Υπουργείου Αθλητισμού, για την ενίσχυση του Ερασιτεχνικού και Επαγγελματικού Αθλητισμού και για την αντιμετώπιση της βίας στον αθλητισμό. Εδώ, μόνο να επισημάνω το εξής: Σύμφωνα και με όσα ακούσαμε, όταν μιλούσαν οι φορείς, τα μέτρα, τα οποία έχουν ληφθεί, ως τώρα, για την αντιμετώπιση της βίας, έχουν αποτελέσματα. Αυτό είναι εξαιρετικά σημαντικό. Μπορεί να μην έχουν το 100% αυτών, που θα θέλαμε, αλλά, επιτέλους, βλέπουμε συγκεκριμένα αποτελέσματα και άκουσα, με ιδιαίτερη ικανοποίηση, κύριε Βρούτση, ότι προχθές ανέφεραν, επί λέξει ότι τα μέτρα, που έχουμε, είναι τα πιο αυστηρά μέτρα στην Ευρώπη, ως προς το θέμα της παρακολούθησης και αντιμετώπισης τέτοιων περιστατικών βίας.

Από εκεί και πέρα, είναι μια σειρά από διατάξεις, που σχετίζονται με την ισόρροπη εκπροσώπηση των φύλων, με δυσκολίες λειτουργικής και διοικητικής φύσεως, οι οποίες δημιουργούνται σε αρκετά αθλητικά σωματεία και οδηγούν σε αδράνεια ή ακόμη και σε διάλυση ή κάποια πρακτικά θέματα, τα οποία αναφέρονται σε Παραρτήματα Λεσχών Φιλάθλων και τα οποία δεν μπορούν να λειτουργήσουν, με τον τρόπο που θα θέλαμε, σε περιπτώσεις, όπως η Αθήνα και η Θεσσαλονίκη, που είναι μεγάλες περιοχές, δεν είναι μία μικρή περιφερειακή ενότητα και υπάρχουν τέτοια πρακτικά θέματα.

Τέλος, κλείνοντας, να πω ότι έχουμε μία σειρά πρακτικών οφελών από τη δημιουργία νέων οργανικών θέσεων σε ΚΕΔΑΣΥ και σε ΕΔΥ. Και ενισχύουμε το δίκτυο ψυχοκοινωνικής υποστήριξης των μαθητών, με ακόμη 700 νέες θέσεις σε ΚΕΔΑΣΥ και 1.200 θέσεις στις ΕΔΥ των σχολείων, πράγματα εξαιρετικά σημαντικά για κάτι που ξεκίνησε η παρούσα Κυβέρνηση, πριν από έξι χρόνια και έχει πραγματικά αλλάξει την εικόνα στο χώρο της Πρωτοβάθμιας και Δευτεροβάθμιας Εκπαίδευσης. Είναι ένα ακόμη βήμα.

Σας ευχαριστώ πάρα πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Συρίγο.

Το λόγο έχει ο κύριος Παραστατίδης, Εισηγητής της Μειοψηφίας.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής Μειοψηφίας):** Ευχαριστώ, κύριε Πρόεδρε.

Άκουσα τον Εισηγητή της Νέας Δημοκρατίας, τον κύριο Συρίγο, να διαπιστώνει ότι το κυρίαρχο θέμα σε αυτό το νομοσχέδιο είναι η Μονή του Σινά και το νομικό πρόσωπο δημοσίου δικαίου και είναι εξαιρετικά σημαντικό.

Αν, λοιπόν, ήταν τόσο σημαντικό για την Κυβέρνηση, θα έπρεπε να το έχει ήδη ολοκληρώσει από τον Φλεβάρη αυτού του έτους. Αν ήταν κυρίαρχο και τόσο σημαντικό, έχετε καθυστερήσει πάρα πολύ και σας το έχουμε επισημάνει αυτό.

Δεύτερον, αν ήταν εξόχως σημαντικό, θα έπρεπε να το φέρετε εδώ, αυτοτελώς. Όχι σε ένα ερανιστικό νομοσχέδιο, στο οποίο εμπλέκετε τη βία στα πανεπιστήμια, τους αιώνιους φοιτητές, την ειδική αγωγή, τον αθλητισμό και όλα τα συναφή.

Πάντως, είναι προφανές ότι υπάρχουν ζητήματα σοβαρά στο νομοσχέδιο, κυρίως αυτά, τα οποία έχουν να κάνουν με την αντιμετώπιση της βίας στα πανεπιστήμια, κύριε Συρίγο. Και επειδή, ξέρετε, εμάς μας ενδιαφέρει πολύ το θέμα της Μονής και το έχουμε εντοπίσει, εδώ και μήνες, για να δώσουμε όχι τη λύση, αλλά τέλος πάντων, να βοηθήσουμε όσο μπορούμε σε αυτή την κατεύθυνση, προβήκαμε σε μία ανακοίνωση, σήμερα το πρωί. Μόλις έχει μοιραστεί στον Τύπο για την καθαρή θέση μας επί του θέματος. Φαντάζομαι ότι δεν την αμφισβητείτε και εσείς και να πω να την αποσυνδέσουμε από την ψήφο μας επί της αρχής. Είμαι βέβαιος ότι δεν είναι κακοπροαίρετος ο σκοπός σας να μιλήσετε τι είναι κυρίαρχο και τι δεν είναι, αλλά η αλεπού εκατό, τα αλεπουδάκια εκατόν ένα.

Δεύτερον. Συχνά, αντιμετωπίζουμε τη συγκεκριμένη συνεδρίαση της Επιτροπής, κατά τη νομοθετική διαδικασία, ως αναγκαίο κακό, λίγο πριν την Ολομέλεια, καθώς το μεγαλύτερο μέρος της δουλειάς, που οφείλουμε να κάνουμε, ολοκληρώνεται στις πρώτες τρεις συνεδριάσεις. Έτσι, η β’ ανάγνωση λειτουργεί περισσότερο, ως μια σύνοψη όσων έχουν προηγηθεί. Στην προκειμένη περίπτωση, όμως, με δεδομένο ότι πρόκειται για ένα νομοσχέδιο με ερανιστικά χαρακτηριστικά και διάσπαρτες διατάξεις, διαφόρων μάλιστα Υπουργείων, τα οποία εμπλέκονται.

Η παρούσα συνεδρίαση για εμένα είναι περισσότερο ουσιαστική, καθώς μου δίνει την ευκαιρία να τοποθετηθώ αρχικώς επί δύο άρθρων, που αν δεν είναι προβληματικά, το λιγότερο μας δημιουργούν σοβαρά ερωτηματικά για το περιεχόμενό τους, τη σκοπιμότητα τους και τον λόγο, για τον οποίο ενσωματώθηκαν σε ένα σχέδιο νόμου του Υπουργείου Παιδείας.

Θα ξεκινήσω από το τέλος, από το άρθρο 159. Κατά πρώτον, το άρθρο αυτό δεν υπήρχε στο κείμενο της διαβούλευσης. Κατά δεύτερον, κύριε Υπουργέ, δεν έχετε ενσωματώσει Αιτιολογική Έκθεση για το συγκεκριμένο άρθρο. Στο σημείο που έπρεπε να βρίσκεται η αιτιολογία για το άρθρο αυτό, έχετε βάλει ανάλυση για το άρθρο 135, που αφορά τις αμοιβές των Εξωτερικών Επιτροπών Αξιολόγησης των Ν.Π.Π.Ε.. Άρα δηλαδή, έχουμε άρθρο άσχετο ή φαινομενικά άσχετο με ζητήματα Παιδείας. Προσέξτε, χωρίς διαβούλευση και χωρίς Αιτιολογική. Άρα, το λιγότερο που έχετε να κάνετε, ελλείψει της Αιτιολογικής Έκθεσης, η οποία είναι μείζων παράλειψη, προφανώς, είναι να μας δώσετε απαντήσεις σε μία σειρά ερωτήματα: Σε τι αφορά η συγκεκριμένη διάταξη, ποια συγκεκριμένη ανάγκη έρχεται να αντιμετωπίσει, για ποιον λόγο αναλάβατε εσείς να το φέρετε προς ψήφιση, για ποιο λόγο έχει ενσωματωθεί σε ένα ερανιστικό νομοσχέδιο του Υπουργείου Παιδείας, κατακαλόκαιρο, ένα άρθρο με οριζόντια εφαρμογή, πόσους δημοσίους υπαλλήλους αφορά, ποιες δωρεές αφορά και ποιες είναι οι εγγυήσεις διαφάνειας, λογοδοσίας και αμεροληψίας για τη διαδικασία που διαμορφώνει. Περίεργα πράγματα.

Το δεύτερο, άρθρο 128. Περιέχει εξαιρετικά προβληματικές διατάξεις, οι οποίες επίσης δεν είναι αμιγώς αρμοδιότητας του Υπουργείου Παιδείας. Εμφιλοχωρούν ανάμεσα σε διατάξεις του Υπουργείου Παιδείας. Η Αιτιολογική Έκθεση αναφέρει: «Οι διατάξεις αυτές έρχονται σε συνέχεια της υπ’ αριθμ. 1367 του 2025 απόφασης του Πολυμελούς Πρωτοδικείου Αθηνών», χωρίς λεπτομέρειες, για το αντικείμενο της αντιδικίας.

Στην πράξη, με τη διάταξη αυτή, παρατείνετε, μετά από επτά χρόνια, τις διατάξεις της παραγράφου 2 του άρθρου 36 του ν. 4531/2018, η οποία προέβλεπε ότι υπό προϋποθέσεις το ελληνικό δημόσιο αναγνωρίζει τις δαπάνες για τις υπηρεσίες ηλεκτρονικών επικοινωνιών και πληροφορικής, στο πλαίσιο του έργου «ΣΥΖΕΥΞΙΣ Ι».

Επιπλέον, με τη διάταξη, δίνεται, υπό προϋποθέσεις, στο πλαίσιο του έργου «ΣΥΖΕΥΞΙΣ ΙΙ», η δυνατότητα να ασκούνται αναδρομικά δικαιώματα προαίρεσης που ενυπάρχουν σε αυτές για την παροχή από την αναθέτουσα αρχή υπηρεσιών τηλεκπαίδευσης στις σχολικές μονάδες της χώρας, κατά το χρονικό διάστημα, από τις 18/09/2024, έως και τις 17/09/2025

Παρατείνεται η συμβατική διάρκεια πέντε συμβάσεων της «ΚΟΙΝΩΝΙΑΣ ΤΗΣ ΠΛΗΡΟΦΟΡΙΑΣ», με αντικείμενο την παροχή υπηρεσιών συνδέσεων κινητής τηλεφωνίας και δεδομένων για εύλογο χρονικό διάστημα από τη λήξη τους και με τους όρους, που έχουν προκύψει από τους αντίστοιχους ανοικτούς διαγωνισμούς, προκειμένου να εξασφαλιστεί ο χρόνος, που είναι αναγκαίος για την εκ νέου δημοπράτηση των ίδιων υπηρεσιών με νέες εκσυγχρονισμένες προδιαγραφές.

Το Γενικό Λογιστήριο του Κράτους, στην Έκθεσή του, μας ενημερώνει πως η δαπάνη αυτή εκτιμάται στο ποσό των 2,7 εκατομμυρίων ευρώ από το Ταμείο Ανάκαμψης.

Κυρία Υπουργέ, ως κατά συνθήκη και εν προκειμένω εκπρόσωπος του επιτελικού και ψηφιακού κράτους, επαναλαμβάνω, κατά συνθήκη, μπορείτε να μας ενημερώσετε, γιατί μετά από έξι χρόνια διακυβέρνησης δεν είχε προκηρυχθεί διαγωνισμός, έχει επιλεγεί ανάδοχος για τα φυσικά αντικείμενα του «ΣΥΖΕΥΞΙΣ Ι» και «ΣΥΖΕΥΞΙΣ ΙΙ» και πρέπει να έρθουν αυτές οι διατάξεις, εμβαλωματικά, σε ένα ερανιστικό νομοσχέδιο του Υπουργείου Παιδείας; Μπορείτε να μας ενημερώσετε επίσης ποιο είναι το περιεχόμενο της υπ’ αριθμ. 1367/2025 απόφασης του Πολυμελούς Πρωτοδικείου Αθηνών;

Μπορείτε να μας ενημερώσετε, τι δουλειά έχει αυτή η διάταξη ανάμεσα σε διατάξεις του Yπουργείου Παιδείας; Αν δεν μπορείτε να μας ενημερώσετε, αποσύρετέ την για να έρθει σε σχετικότερο νομοσχέδιο.

Κλείνω με το θέμα των αιωνίων φοιτητών. Θέλω να πω δύο πράγματα εδώ.

Λίγους μήνες πριν, είχαμε μια σύγκρουση για αυτό το θέμα, με το Υπουργείο, με την προηγούμενη ηγεσία του Υπουργείου Παιδείας, για να είμαι δίκαιος.

Εμείς όχι μόνο αναγνωρίσαμε το μέγεθος του προβλήματος, όχι μόνο θέσαμε το ζήτημα του ανωτάτου ορίου, κάτι το οποίο και νομοθετήσαμε. Είχαμε, όμως, επισημάνει εξαρχής ότι τα οριζόντια μέτρα είναι απολύτως άδικα. Τότε η Νέα Δημοκρατία, η Κυβέρνηση, βγήκε με δηλώσεις, μάλιστα πολύ έντονες, από τα χείλη του Κυβερνητικού Εκπροσώπου, του Υπουργού Παιδείας, όλων σε σειρά, και είπε, ότι θα εφαρμόσει τα μέτρα οριζόντια και απαρέγκλιτα και μάλιστα, επειδή εγώ προσωπικά εστίασα στο άδικο του οριζόντιου, στοχοποιήθηκα και από φίλα διακείμενα μέσα ενημέρωσης ότι είμαι υπέρ των αιωνίων φοιτητών, χωρίς κανένα κριτήριο και ότι δεν βλέπω το πρόβλημα και δεν αναλαμβάνω την ευθύνη. Εμένα δεν με πειράζει η σπέκουλα. Αν βγουν αύριο 10 πρωτοσέλιδα με τη φωτογραφία μου, δεν θα υποχωρήσω βήμα από τη θέση, την οποία έχω διατυπώσει.

Ο προηγούμενος Υπουργός το γνωρίζει καλά, θέλω να το γνωρίζετε και εσείς ότι η άποψη την οποία καταθέτουμε, είναι επεξεργασμένη, ιδεολογικά συναφής, με αυτό το οποίο πρεσβεύουμε και θα την υποστηρίζουμε μέχρι το τέλος. Αναγνωρίζω, όμως, σε εσάς, τη διαφορετική στάση και σας το πιστώνω. Η νέα ηγεσία του Υπουργείου Παιδείας, πράγματι, αλλάζει πεδίο και λέει ότι πράγματι, ήταν άδικα τα οριζόντια μέτρα και βάζει προϋποθέσεις. Κατά την άποψή μου, πράττει ορθώς και είναι μια γενναία κίνηση προς τη σωστή κατεύθυνση. Θα μου πείτε «κ. Παραστατίδη, τα θέλεις όλα τώρα»;

Θέλω να το πάμε ένα βήμα παρακάτω και θέλω να το πάμε, διότι συνάντησα και συναντώ ανθρώπους, οι οποίοι έχουν παιδιά, που θέλουν να τελειώσουν, προσπαθούν, έχουν τα προβλήματά τους, έχουν τα ζητήματα τους και δεν φταίνε τα παιδιά γι’ αυτό, το οποίο έχει συμβεί. Λέγανε παλιά, ότι είμαστε τεμπέληδες οι Έλληνες, θυμάστε;

Τώρα, τι λένε γι’ αυτά τα παιδιά, ποιος φταίει για το πρόβλημα; Έχει δημιουργηθεί ένα πρόβλημα, να το δούμε κατάματα, να αναλάβουμε την ευθύνη μας και εμείς, αλλά ποιος φταίει, γιατί έχει συμβεί και ερωτώ εγώ «δεν θα επαναληφθεί»;

Λοιπόν, έχουμε κακό επαγγελματικό προσανατολισμό και προβληματικό σύστημα Εισαγωγής; Έχουμε. Οδηγεί αυτό τα παιδιά σε σχολές μειωμένου ενδιαφέροντος; Οδηγεί. Θα πρέπει να αλλάξει. Έχουμε τη δυνατότητα οριζόντιας κινητικότητας εντός των σχολών της Τριτοβάθμιας Εκπαίδευσης, για να μπορούν να αλλάξουν σχολή να επιλέξουν κ.τ.λ.; Όχι. Ποιος ευθύνεται γι’ αυτό; Εμείς ευθυνόμαστε. Το πολιτικό σύστημα ευθύνεται, όχι τα παιδιά.

Τρίτον. Είναι παραφορτωμένα τα προγράμματα σπουδών; Βεβαρημένα και παρωχημένα. Δεν μπορούν να τραβήξουν, σήμερα, την προσοχή ενός νέου. Χρειαζόμαστε ουσιαστικά, να εκσυγχρονίσουμε τα προγράμματα σπουδών και βεβαίως, να τα μειώσουμε.

Τέταρτον. Θα πρέπει να περιορίσουμε την υποκειμενική κρίση στην αξιολόγηση του φοιτητή. Για παράδειγμα, το μοντέλο των πολλαπλών επιλογών, ποιοτική και διαφανής διενέργεια, λοιπόν, των εξεταστικών έχει σημασία.

Πέμπτον. Αναγκαίες υποδομές σε οικοτεχνικό επίπεδο, καλύτερη αναλογία μελών ΔΕΠ και φοιτητών. Ρώτησα εγώ τα παιδιά, τους φοιτητές της Νομικής των Αθηνών και τους είπα: Αναλάβετε εσείς την ευθύνη, έχετε ένα πρόβλημα μπροστά σας και προτείνετε μας λύσεις. Μας είπαν, λοιπόν τα παιδιά, όταν είναι καλύτερη η αναλογία, υπάρχει και καλύτερη σύνδεση του καθηγητή, του μέλους ΔΕΠ, με τον φοιτητή και αυτό βοηθάει βεβαίως, σε ένα καλύτερο αποτέλεσμα.

Επίσης, το Παρατηρητήριο, όπως και η εκπόνηση μελετών, με στοιχεία για εντοπισμό προβλημάτων και σχεδιασμό λύσεων. Τα λέω όλα αυτά, γιατί όταν προκύπτει ένα ζήτημα, πρέπει να δούμε γιατί έχει προκύψει, να αναλύσουμε τις αιτίες και γι’ αυτό χρειαζόμασταν μία ξεχωριστή συζήτηση, γι’ αυτό. Ξεχωριστή συζήτηση, όχι εν μέσω Θέρους και με αυτόν τον τρόπο, στην οποία να αναλύσουμε τις πραγματικές αιτίες, να δούμε τι θα κάνουμε, να δεσμευτούμε και να υποστηρίξουμε και εμείς, σε αυτήν τη διαδικασία, αυτά τα οποία χρειάζεται να αλλάξουν, για να μην επαναληφθεί το φαινόμενο.

Η άποψη η δική μας είναι ότι χρειάζονται κάποιες βελτιώσεις. Εμείς θα επανέλθουμε με μια πολύ πιο συγκεκριμένη πρόταση, όχι ακραία. Θα θέλαμε να τη δείτε, να σκύψετε σε αυτή την πρόταση και αν μπορείτε να την υιοθετήσετε, δεν τα θέλω ή δεν τα θέλουμε όλα. Πετύχαμε κάποια πράγματα ίσως, αν πετύχουμε κάτι παραπάνω, να βοηθήσουμε και κάποια παιδιά να τελειώσουν και βεβαίως, να ξαναδώσουμε τα κίνητρα, που χρειάζονται, όπως συμβαίνει σε όλες τις ευρωπαϊκές χώρες, πλην της Δανίας. Έχω μελετήσει αρκετά το θέμα αυτό, πανεπιστήμιο - πανεπιστήμιο και έχω κάνει αρκετές σημειώσεις για το πώς λειτουργούν και το πώς πετυχαίνουν τον καλύτερο χρόνο κτήσης πτυχίου και δεν το πετυχαίνουν με αυτόν τον τρόπο.

Αυτό καταλαβαίνω ότι έρχεται να λύσει ένα πρόβλημα, το οποίο έχει δημιουργηθεί, αλλά θα πρέπει να συζητήσουμε και μια νέα αρχή, αν μπορούμε να την κάνουμε και σε αυτή την κατεύθυνση εμείς είμαστε διατεθειμένοι να συζητήσουμε. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Παραστατίδη.

Τον λόγο έχει η κυρία Πόπη Τσαπανίδου, η Ειδική Αγορήτρια από την Κοινοβουλευτική Ομάδα του ΣΥΡΙΖΑ.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ- ΠΡΟΟΔΕΥΤΙΚΗ ΣΥΜΜΑΧΙΑ»):** Θα βόλευε να πηγαίναμε λίγο πίσω γι’ αυτά, αλλά εν πάση περιπτώσει, η ζωή μπροστά τραβάει και δυστυχώς, τραβάει και ανηφόρα, με τη βοήθειά σας, κύριοι της Πλειοψηφίας. Ανηφόρα, μεγάλη.

Δεν μπορώ να προσπεράσω το γεγονός, αφού σας καλημερίσω όλους, ότι την ώρα που συνεδριάζουμε εδώ για τόσο κρίσιμα θέματα, μπορεί να ονομάσατε το νομοσχέδιο «Ιερά Μονή Σινά», κουκουλώσατε, όμως, με αυτόν τον τρόπο, το σημαντικό του κομμάτι, το κομμάτι, που έχει να κάνει με τις αλλαγές στα πανεπιστήμια, με τους αιώνιους φοιτητές, τις διαγραφές κλπ.

Άρα, αφήστε αυτό το επικοινωνιακό κομμάτι, ένα ωραίο θέμα, που τακτοποιεί κάποια θέματα της Μονής Σινά, για τα οποία όλοι συμφωνούμε. Πάμε, όμως, να δούμε τι έχετε από κάτω. Το διαφημίζετε, δηλαδή, ως το νομοσχέδιο για την Ιερά Μονή του Σινά και εν πάση περιπτώσει, αφήστε τα αυτά.

Συζητάμε λοιπόν, εδώ, πολύ σοβαρά θέματα, θέματα που θα τα βρουν μπροστά τους οι φοιτητές, όταν ανοίξουν τα πανεπιστήμια και επιστρέψουν στα έδρανα τους. Γιατί, τώρα που το φέρατε, όλα είναι κλειστά, όλοι δουλεύουν σεζόν, δεν μπορούν να παρακολουθούν τι γίνεται και κάτω από τη μύτη τους περνάνε απίστευτα πράγματα. Την ώρα, λοιπόν, που τα συζητάμε όλα αυτά εδώ, κάτω στην Αίθουσα της Ολομέλειας, γίνεται μια άλλη συνεδρίαση, πάρα πολύ σοβαρή, για την πρόταση για Προανακριτική για το σκάνδαλο του Ο.Π.Ε.Κ.Ε.Π.Ε. και καλούμαστε εμείς, πολλοί βουλευτές από την Αντιπολίτευση, να είμαστε ταυτόχρονα σε δύο χώρους. Εξηγήστε μου, σας παρακαλώ πάρα πολύ, ιδιαίτερα εσείς οι πανεπιστημιακοί, που δραστηριοποιείστε στο χώρο της έρευνας, αν έχει φτάσει η επιστήμη, σε αυτό το επίπεδο, να μπορείτε να μας κλωνοποιήσετε και να είμαστε ταυτόχρονα και στην Αίθουσα της Ολομέλειας και εδώ. Πως θα κάνουμε δουλεία έτσι; Δεν γίνεται. Βολική, ίσως αυτή η χρονική συγκυρία, αλλά εν πάση περιπτώσει.

Πάμε λίγο να δούμε τώρα την επικαιρότητα. Τη φαντάζομαι λίγο, σαν ένα πίνακα ελέγχου, που αναβοσβήνουν κόκκινα λαμπάκια. Σκάνδαλο του Ο.Π.Ε.Κ.Ε.Π.Ε από τη μία, εκτάσεις κτηνοτροφικές, οι οποίες ήταν εικονικές, σε αεροδρόμια, σε βοσκοτόπια, εκεί που δεν υπάρχουν, στον Όλυμπο πάνω κλπ.

Δεύτερον, επιδοτήσεις σε ΑΦΜ, τα οποία ήταν φαντάσματα, χρυσές επιδοτήσεις. Όλα αυτά, ξέρετε, δεν είναι μια απλή υπόθεση διαφθοράς. Είναι η απόδειξη ότι τα δημόσια ταμεία μπορούν να αιμορραγούν για χρόνια, χωρίς κανένας στο Μαξίμου, χωρίς κανένας από τα κυβερνητικά έδρανα να ιδρώσει το αυτί του ή να ανοίξει καμιά μύτη. Πώς θα μπορούσε να γίνει, άλλωστε, αυτό όταν από εκεί ξεκινάνε όλα, από εκεί ξεκινάει αυτή η δημόσια αιμορραγία, η αιμορραγία των δημοσίων ταμείων;

Την ίδια στιγμή, τι έχουμε στην κοινωνία; Άλλα λαμπάκια κόκκινα σε αυτόν τον πίνακα ελέγχου. Έχουμε μια ακρίβεια, η οποία δεν ελέγχεται, έχουμε έναν ΦΠΑ, που στα βασικά τρόφιμα δεν λέει να πέσει. Την ίδια ώρα, μειώνεται το ΦΠΑ στις ελαιογραφίες, που εισάγονται για να κοσμήσουν ιδιωτικές συλλογές τέχνης ή έργα τέχνης, που εισάγονται. Αλήθεια, αναρωτιέμαι ακόμα τι σας έκανε να το κάνετε αυτό, τι σας οδήγησε;

Πώς μπορέσατε να κατεβάσετε τον ΦΠΑ στα έργα τέχνης, στις εισαγωγές τους και να μην αντιμετωπίσετε, με τον ίδιο τρόπο, το ΦΠΑ στο ψωμί, στο γάλα, σε βασικά τρόφιμα;

Πώς μπορείτε, δηλαδή, να κοιτάτε το μέσο πολίτη, που αυτή την ώρα γεμίζει τους δρόμους της Αθήνας, πηγαίνοντας στη δουλειά του, γιατί δεν μπορεί να πάει διακοπές, ενώ εμείς βιαζόμαστε να κλείσουμε τη Βουλή για διακοπές, να ξεκινήσουν τα μπάνια των βουλευτών, εν πάση περιπτώσει. Να τους λέτε ότι «ξέρετε, δεν μπορούμε να κατεβάσουμε το ΦΠΑ στα τρόφιμα, τον κατεβάζουμε όμως με ευκολία στα έργα τέχνης».

Θα μου πείτε, γιατί τα λέω όλα αυτά;

Τα λέω όλα αυτά, διότι η Κυβέρνηση ξέρει να προστατεύει επιδοτήσεις μαϊμού, ξέρει να προστατεύει τα υπερκέρδη, δυσκολεύεται πάρα πολύ, ωστόσο, να ελέγξει το καλάθι της νοικοκυράς, το βασικό μισθό, τη στέγη του λαϊκού ανθρώπου και όλα αυτά, δηλαδή, που αποτελούν την καθημερινότητα του καθενός.

Μέσα τώρα σε αυτό το φόντο, καλούμαστε, σήμερα, να συζητήσουμε στην τελευταία συνεδρίαση της Επιτροπής, για το πολυνομοσχέδιο, που δεν θεραπεύει αυτά τα βαθιά κοινωνικά τραύματα. Θα ήμασταν όλοι βαθιά υποχρεωμένοι σε εσάς, αν κατεβάζατε ένα τέτοιο πολυνομοσχέδιο, που θα τα ρύθμιζε όλα αυτά, γιατί θα δείχνατε ότι αντιλαμβάνεστε τον πόνο, τον καημό της καθημερινότητας του μέσου Έλληνα.

Εσείς τι κάνετε; Φέρνετε κάμερες στα αμφιθέατρα, φέρνετε διαγραφές αιωνίων φοιτητών, μοιράζετε υποσχέσεις για επαγγελματική εκπαίδευση, χωρίς ούτε ένα νέο πόρο. Αντιμετωπίζετε τα πανεπιστήμια, τους πανεπιστημιακούς, τους φοιτητές, σαν να είναι εγκληματίες. Τα τσουβαλιάζεται όλα αυτά, τους δίνετε και το πολύ ωραίο όνομα «Ιερά Μονή Σινά», που λένε όλοι «βεβαίως, να τακτοποιηθεί το θέμα που μας έφερε και σε τόσο δύσκολη θέση διπλωματικά» και τα περνάτε όλα, κάτω από τη σκούπα, κάτω από το χαλί. Τα σκουπίζετε όλα και τα κρύβετε κάτω από το χαλί, τώρα που τα πάντα κινούνται σε ρυθμούς λίγο πιο καλοκαιρινούς. Δεν ακούσατε τη φωνή των φορέων ούτε κατά τη διαβούλευση ούτε κατά την ακρόαση των φορέων, δεν διαισθάνεστε την αγωνία τους. Κρατάτε κλειστά αυτιά και μάτια στις τεκμηριωμένες παρατηρήσεις της Αντιπολίτευσης, αγνοείτε ακόμα και τα πιο στοιχειώδη αιτήματα για θεσμική διαβούλευση και συναίνεση.

Το εν λόγω νομοσχέδιο - αποδείχθηκε κατά τη διάρκεια της διαδικασίας, άλλωστε- δεν είναι προϊόν σοβαρού στρατηγικού σχεδιασμού, αντιθέτως αποτυπώνει την πρόχειρη, αποσπασματική, πονηρή και αυταρχική προσέγγιση, με την οποία η Κυβέρνηση συνεχίζει να νομοθετεί.

Πάμε λίγο τώρα να δούμε τα Μέρη. Στην περίπτωση της Ιεράς Μονής Αγίας Αικατερίνης στο Σινά, που χρησιμοποιήθηκε, ως πρόσχημα θεσμικής παρέμβασης. Η υπόθεση αυτή ανέδειξε τις σοβαρές ανεπάρκειες και αστοχίες της Κυβέρνησης στην εξωτερική της πολιτική. Σας τα είπαμε και στις προηγούμενες συνεδριάσεις της Επιτροπής. Ναι, μεν είναι θετική η ίδρυση Νομικού Προσώπου Δημοσίου Δικαίου, ήρθε, όμως, καθυστερημένα και υπό την πίεση των γεγονότων και των κυβερνητικών παραλείψεων και επιπροσθέτως, δεν αντιμετωπίζει τη βασική πρόκληση, που αφορά το ιδιοκτησιακό καθεστώς της Μονής. Όπως και να έχει, ωστόσο είναι μια θετική εξέλιξη, κάλλιο αργά παρά ποτέ.

Στο δεύτερο Μέρος του νομοσχεδίου, περιλαμβάνονται, επίσης, σημαντικές διατάξεις για τη θρησκευτική ελευθερία, τη νομική υπόσταση, τη λειτουργία των χώρων λατρείας και των θρησκευτικών κοινοτήτων. Ακούσαμε τους φορείς, τους ακούσατε και εσείς ελπίζω, τουλάχιστον, κατέθεσαν συγκεκριμένες προτάσεις - ενστάσεις για θέματα, που άπτονται τόσο σε πρακτικά όσο και σε λειτουργικά ζητήματα. Δείτε τα, με σεβασμό και αποδείξετε μια αποτελεσματικότητα, έστω και σε αυτόν τον τελευταίο χρόνο.

Επίσης, τόσο εμείς όσο και οι φορείς εκφράσαμε ανησυχίες για τους περιορισμούς, που τίθενται σε σχετικές διατάξεις του νομοσχεδίου και που ενδέχεται να επηρεάσουν την ελευθερία έκφρασης θρησκευτικών κοινοτήτων. Ζητούσαν, δηλαδή, την αποφυγή αυθαίρετων ερμηνειών – φροντίστε λίγο να το φτιάξτε και αυτό. Επιπλέον, απαιτούνται διευκρινίσεις για τη νέα ρύθμιση, σχετικά με τα εκκλησιαστικά ιδρύματα και τη διαδικασία ίδρυσής τους και ειδικά στην περίπτωση διαθηκών. Τα είπαμε και στην τελευταία συνεδρίαση μας.

Σε σχέση με τις άδειες γάμων και βαπτίσεων, επισημαίνουμε, για άλλη μια φορά, ότι η έκδοση πιστοποιητικών πρέπει να παραμένει αρμοδιότητα των ληξιαρχείων και χαιρετίζουμε κι εμείς τη θεσμική αναγνώριση των Μπεκτασήδων Αλεβιτών, που ενισχύει την ισονομία και τη θρησκευτική ελευθερία, στην περιοχή της Θράκης.

Στο τρίτο Μέρος, δεν είναι απλώς αμφιλεγόμενες οι διατάξεις του, είναι επικίνδυνες οι διατάξεις του. Συνιστούν θεσμική εκτροπή, χωρίς κανένα προηγούμενο. Θεσμική εκτροπή, άνευ προηγουμένου, για τα ελληνικά δημόσια πανεπιστήμια. Συνιστά μια ανοικτή επίθεση στην ελευθερία της έκφρασης, στην ακαδημαϊκή ανεξαρτησία, τα δημοκρατικά δικαιώματα των φοιτητών και των διδασκόντων. Η Κυβέρνηση δεν κρύβει πλέον το αυταρχικό της πρόσωπο, μεθοδικά και με αποτελεσματικότητα, προσπαθεί να εγκαθιδρύσει ένα καθεστώς ποινικοποίησης της πανεπιστημιακής ζωής, εποπτείας και καταστολής, το οποίο πραγματικά θυμίζει περισσότερο στρατιωτικό δικαστήριο ή σωφρονιστικό κατάστημα και λιγότερο χώρο ελεύθερης διακίνησης ιδεών και παραγωγής γνώσης.

Το τρίτο Μέρος βρίσκει σύσσωμη την πανεπιστημιακή κοινότητα αντίθετη με τους συλλόγους μελών ΔΕΠ, τους Φοιτητικούς Συλλόγους και τα θεσμικά όργανα των ΑΕΙ. Οι αντιδράσεις είναι σφοδρές, είναι τεκμηριωμένα διατυπωμένες, είναι ξεκάθαρες, είναι καθολικές. Κατά τη δεύτερη συνεδρίαση, στην ακρόαση φορέων, η απουσία του διαλόγου, μεταξύ Υπουργείου και Πανεπιστήμιου, καταγγέλθηκε σε όλους τους τόνους και από όλους τους φορείς. Η Κυβέρνηση αυθαιρετεί θεσμικά, αδιαφορεί πολιτικά και προχωρά νομοθετικά, με ιδεοληπτική εμμονή και πολιτική εχθρότητα, απέναντι στο δημόσιο πανεπιστημιακό θεσμό.

Τι περιλαμβάνεται και τι εγκαθιδρύεται με αυτές τις διατάξεις;

Εγκαθιδρύεται ένα ειδικό, δυσανάλογα αυστηρό και νομικά επισφαλές πειθαρχικό καθεστώς τόσο για τα μέλη ΔΕΠ όσο και για τους φοιτητές. Δεν έχουμε να κάνουμε, δηλαδή, με απλές διοικητικές ρυθμίσεις. Πρόκειται για ένα πλέγμα διατάξεων, που προσομοιάζει, όπως σταθερά επαναλαμβάνω, σε Στρατιωτικό Ποινικό Κώδικα ή Σωφρονιστικό Δίκαιο. Χρησιμοποιούνται αόριστες και γενικευμένες εκφράσεις, όπως η παρεμπόδιση της ομαλής λειτουργίας του ιδρύματος, αόριστα, γενικά, έτσι ελεύθερα, να το κρίνει ο καθένας, όπως θέλει και να αποφασίσει. Τεράστια ερμηνευτικά περιθώρια αυθαιρεσίας. Ειρηνικές μορφές, δηλαδή, φοιτητικής έκφρασης, συνελεύσεις – διαμαρτυρίες, μια δημόσια διατύπωση διαφορετικής άποψης, σε κάθε περίπτωση, ενδέχεται να χαρακτηριστούν πειθαρχικά παραπτώματα.

Πιο ανησυχητική ακόμα η πρόβλεψη της οριστικής διαγραφής φοιτητή, χωρίς διαβάθμιση παραπτωμάτων, χωρίς επαρκείς εγγυήσεις ακρόασης και ένστασης από την πλευρά του φοιτητή. Και εδώ μιλάμε για θεσμικό παραλογισμό και για κατάφωρη παραβίαση της αρχής της αναλογικότητας και του τεκμηρίου αθωότητας. Παρ’ όλο που δεν ανήκει στο συγκεκριμένο Μέρος του νομοσχεδίου η διαγραφή φοιτητών, με αυθαίρετα όρια το ν+2, χωρίς καμία πρόνοια για τη διαφορετικότητα στις ζωές, στην καθημερινότητα, στις συνθήκες ζωής, αλλά και σπουδών των φοιτητών, δείχνει ξεκάθαρα ότι αγνοείται η αντίληψη της πραγματικότητας, που βιώνουν οι φοιτητές, οι οποίοι αντιμετωπίζουν οικονομικές δυσκολίες, μπορεί να αντιμετωπίζουν οικογενειακές δυσκολίες και οι οποίες, φυσικά επηρεάστηκαν σοβαρά και από την πανδημία, που έχουμε περάσει, μέχρι και σήμερα.

Η αναδρομική εφαρμογή των διατάξεων, συνιστά επιπλέον θεσμική αναλγησία. Επιπλέον, επεκτείνονται οι ήδη προβληματικές προβλέψεις του ν.4957/2022, δικού σας νόμου και επιχειρείται η επιβολή πειθαρχικής λογοκρισίας στα μέλη ΔΕΠ, ΕΔΙΠ, ΕΤΕΠ.

Η έννοια της διοικητικής λειτουργικής συμπεριφοράς είναι, επίσης, τόσο ευρεία, που ενδέχεται να καλύπτει την εκπαιδευτική ερευνητική επιλογή του πανεπιστημιακού, αν αυτή έρχεται σε αντίθεση με την πολιτική της διοίκησης ή του Υπουργείου σας και αυτό πλήττει την καρδιά της ακαδημαϊκής ελευθερίας και καθιστά την ανεξαρτησία της επιστημονικής κρίσης έρμαιο πειθαρχικών διώξεων.

Εισάγετε την αυτοδίκαιη αναστολή της φοιτητικής ιδιότητας, με την επιβολή απαγόρευσης εισόδου. Επικαλεστήκατε, κύριε Συρίγο, λίγο νωρίτερα, ότι ο εισαγγελέας είναι αυτός, που αποφασίζει. Σας διαφεύγει, βεβαίως και δεν λέτε στον ελληνικό λαό, ότι ο εισαγγελέας αποφασίζει την αναστολή της φοιτητικής ιδιότητας, αποφασίζει και διατάσσει, αφαιρεί τη φοιτητική ιδιότητα από το φοιτητή, ακόμη κι αν αυτός λείπει σε Erasmus, ακόμη και αν είναι στα τελευταία στάδια της διπλωματικής του, ακόμη και αν του απομένει λίγο για να πάρει το πτυχίο του. Ο εισαγγελέας αποφασίζει και επιβάλλει. Σας διαφεύγει, βέβαια, ότι ο ρόλος του εισαγγελέα, βάσει Συντάγματος, δεν είναι να εκκινεί μια ποινική δίωξη, αλλά να προτείνει ποινές. Τις ποινές και την τελική απόφαση για τη δίωξη, την αποφασίζουν οι δικαστές, βάσει Συντάγματος, όχι ο εισαγγελέας, τον οποίο επικαλείστε.

Επίσης, βάζετε οικονομικό εκφοβισμό – οικονομική επιβάρυνση φοιτητών και προσωπικού για ζημίες, χωρίς κριτήρια υπαιτιότητας, χωρίς διάκριση μεταξύ δόλου –αμέλειας, χωρίς εξατομίκευση ευθύνης, διάταξη αυθαίρετη, άδικη, τιμωρητική, που δημιουργεί καθεστώς φόβου και υπευθυνότητας.

Για να μην πάμε στο απολύτως παράλογο, τη θεσμοθέτηση καμερών και Drones. Δεν έχω τι άλλο να πω γι’ αυτό. Δηλαδή, ευθεία προσβολή της ιδιωτικότητας, της ελευθερίας λόγου, της εμπιστευτικότητας. Σας άκουσα να λέτε σήμερα, αν κατάλαβα καλά, ότι τελικά οι κάμερες θα βοηθούν να παρακολουθούν το μάθημα αυτοί, που βρίσκονται εξ αποστάσεως. Το «μέχρι τώρα δεν υπήρχαν», πιο πριν δεν είχαμε ποτέ κάμερες, μέσα στα αμφιθέατρα, τώρα μπαίνουνε σιγά-σιγά, αλλά δεν καταγράφουν και βοηθούν.

Τι να πω, δεν μπορώ να συνεχίσω σε αυτό, είναι το απόλυτο τρομακτικό, παράλογο. Δηλαδή, ποιος big brother, εδώ έχουμε θα πάμε για Όσκαρ με τον τρόπο, που νομοθετείτε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ Εισηγητής της Πλειοψηφίας):** …δεν είπα εγώ αυτό…*(ομιλεί εκτός μικροφώνου)*

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Μάλιστα, μάλιστα, αυτό είναι, δεν έχουν δίκιο ούτε όλοι αυτοί, οι οποίοι βρέθηκαν εδώ, εννοώ οι φοιτητές, που βρέθηκαν εδώ και σας τα έλεγαν και οι οποίοι μόνο στην παράταξη τη δική μας δεν ανήκαν.

Εν πάση περιπτώσει, σας άκουσα μετά να λέτε που ανήκουν αυτές οι φοιτητικές παρατάξεις. Οι ίδιοι άνθρωποι, οι οποίοι σας βλέπουν, με συμπάθεια, σας τα έλεγαν με έναν τρόπο, ο οποίος ήταν δραματικός, συγκινητικός, η ευαισθησία τους, η ανάγκη τους να σας πείσουν, ότι αυτό που πάτε να κάνετε είναι παράλογο, μάλλον δεν σας ακούμπησε.

Τώρα, επί της ουσίας, τι κάνετε;

Εγκαθιδρύετε ένα καθεστώς διαρκούς φόβου, που ευτελίζει τη σχέση διδασκαλίας φοιτητή και φιμώνει κάθε διαφορετική άποψη. Δεν μπορούμε να το δεχτούμε αυτό. Δεν μπορώ, δηλαδή, εγώ σαν άνθρωπος – σαν πολίτης, δεν μπορώ να βάλω την υπογραφή μου σε αυτές τις αλλαγές, που πάτε να φέρετε στην πανεπιστημιακή κοινότητα. Δεν θα μπορώ να κοιμάμαι το βράδυ, ειλικρινά.

Δεν θα συνεχίσω με το Μέρος Γ’, το οποίο ούτε διορθώνεται, ούτε εξωραΐζεται, ούτε τροποποιείται, έτσι όπως το έχετε υποβάλει. Αποσύρετε το, πάρτε το, απομακρύνετε το σταματήστε το. Προχωρήστε στην απόσυρση του. Σταματήστε να νομοθετείτε, με γνώμονα την καταστολή. Αρχίστε να διαβουλεύεστε, με γνώμονα τη δημοκρατία. Ελάτε να τα συζητήσουμε και πάλι από Σεπτέμβρη, να δούμε τι καλύτερο μπορούμε να κάνουμε.

Πάμε παρακάτω, έχουμε ανατροπές στην Ειδική αγωγή και εκεί υποβαθμίζετε τις παρεχόμενες υπηρεσίες, περιορίζετε την ένταξη των μαθητών με αναπηρία ή ειδικές εκπαιδευτικές ανάγκες στο γενικό σχολείο. Στηρίζετε την πρόσβαση στην παράλληλη στήριξη, καθώς ένας εκπαιδευτικός καλείται να υποστηρίζει πολλούς μαθητές και καταργείτε τη δυνατότητα μείωσης του αριθμού μαθητών ανά τάξη.

Επίσης, αυτές οι νέες υποτιθέμενες οργανικές θέσεις στα ΚΕ.Δ.Α.Σ.Υ. προκύπτουν, όπως είπαμε, από κατάργηση ισάριθμων θέσεων, άλλων θέσεων. Δηλαδή, δημιουργούνται κενά εκεί, για να πείτε ότι καλύπτετε οργανικές θέσεις, καταργείτε ή αλλάζετε ειδικότητες, όπως ψυχολόγους, εργοθεραπευτές, λογοθεραπευτές, τους απομακρύνετε από τα σχολεία.

Για ποια σχολεία στήριξης μιλάμε, για ποια ειδική εκπαίδευση μιλάμε, δηλαδή;

Ακούσατε και τις αντιδράσεις των φορέων, δεν χρειάζεται να συνεχίσω να τα επαναλαμβάνω σ’ αυτήν τη συνεδρίαση.

Τώρα, στον αθλητισμό είπαμε ότι καλωσορίζουμε την επαναφορά της ποσόστωσης φύλου στα όργανα διοίκησης, καθώς ο προκάτοχος του κύριου Βρούτση την είχε καταργήσει, το 2019. Ευτυχώς, ο κύριος Βρούτσης την επανάφερε στην θετική κατεύθυνση και μάλιστα προτείνουμε να επεκταθεί και στις ομοσπονδίες.

Στην συνέχεια, στηρίζουμε τις ρυθμίσεις για την αθλητική ακεραιότητα και τη διαφάνεια. Προτείνουμε τη στήριξη στα ερασιτεχνικά σωματεία, με τη δημιουργία του Ταμείου Ανταποδοτικότητας με μέρος του Συλλόγου Επαγγελματικού Αθλητισμού να στηρίζει και τον ερασιτεχνικό. Θετικό βήμα είναι η σύσταση της Ένωσης Σωματείων Ποδοσφαίρου Γυναικών. Προτείνουμε να δοθεί μεγαλύτερη έμφαση στα εργασιακά δικαιώματα των αθλητριών, αλλά και στην επαγγελματική εκπαίδευση.

Τώρα, αλλάζω και συνεχίζω στο επόμενο Μέρος του νομοσχεδίου. Εκεί βλέπουμε άλλη μια προσπάθεια διόρθωσης δικών σας αποτυχημένων ρυθμίσεων του παρελθόντος, των δικών σας νόμων. Τα Κέντρα Επαγγελματικής Εκπαίδευσης και Κατάρτισης, που τόσο προωθήθηκαν, τελικά αποδείχθηκαν ανεπαρκή. Ξέρετε, να μην πω περισσότερα γι’ αυτό, αλλά η αίσθηση, που έχω πάρει, διαβάζοντας το νομοσχέδιο και δουλεύοντας τόσες μέρες πάνω σε αυτό, ακούγοντας και τους φορείς, είναι ότι και αυτές οι διατάξεις πάλι στη λάθος κατεύθυνση στρέφονται. Δηλαδή, διορθώνετε τους προηγούμενους νόμους σας, που αποδείχτηκαν αποτυχημένοι.

Θα κλείσω, καλώντας την Κυβέρνηση, για άλλη μια φορά, να εγκαταλείψει αυτή τη νομοθέτηση, την οποία κάνει, με όρους επικοινωνίας και αυταρχισμού. Να επανασυνδεθεί με τις αξίες της θεσμικής σοβαρότητας, της λογοδοσίας και της δημοκρατικής διαβούλευσης, γιατί κάθε επόμενη παρέμβασή σας, αν συνεχίσετε έτσι, θα συνοδεύεται από τη σκιά της έλλειψης νομιμοποίησης, της απαξίωσης του δημοσίου διαλόγου και της συρρίκνωσης της κοινοβουλευτικής λειτουργίας.

Σας ευχαριστώ και αφού δεν μπορούμε να κλωνοποιηθούμε, μάλλον θα αποχωρήσουμε από την εργασία αυτής της Επιτροπής, για να κατεβούμε πάλι στην Ολομέλεια. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ την κυρία Τσαπανίδου.

Τον λόγο έχει η κυρία Αφροδίτη Κτενά, από την Κοινοβουλευτική Ομάδα του «ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ».

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, μπορώ να έχω το λόγο;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, παρακαλώ.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Μια παρέμβαση σε μόνο ένα σημείο, πριν αποχωρήσει η κυρία Τσαπανίδου. Σας ζητώ συγγνώμη, κυρία Κτενά.

Αναφέρετε μονίμως ότι θα διαγραφούν οι ερασμίτες φοιτητές. Κυρία Τσαπανίδου, για να είναι κάποιος σε Εράσμους, θα πρέπει να είναι σε κανονική διάρκεια φοίτησης και με καλή επίδοση, για να πάει. Άρα, πώς θα διαγραφεί ο ερασμίτης φοιτητής; Ας μάθουμε λίγο τις ακαδημαϊκές διαδικασίες. Σας ευχαριστώ.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Παπαϊωάννου, σε όλα τα άλλα δεν θα κάνετε κανένα σχόλιο;

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Στην ομιλία μου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»:** Σας ευχαριστώ, κύριε Πρόεδρε. Θα χρησιμοποιήσω το χρόνο, για να συνεχίσω την τοποθέτησή μας στο Μέρος Γ΄, που το θεωρούμε «καρδιά» αυτού του νομοσχεδίου.

Είναι πρόδηλο ότι η επιθυμία της Κυβέρνησης είναι η εμπέδωση του προσανατολισμού της ενίσχυσης και της καταστολής στα πανεπιστήμια. Διαμορφώνετε ένα συνεκτικό, πραγματικά συνεκτικό πλαίσιο καταστολής, με αλληλοσυμπληρούμενες διατάξεις – κάποια παραδείγματα έδωσα στην προηγούμενη τοποθέτησή μου. Αυτό το κάνετε, γιατί αναμένεται ένταση της λαϊκής δυσαρέσκειας, συνολικά από τις πολιτικές σας, όχι μόνο στα πανεπιστήμια, αλλά συνολικά στην κοινωνία.

Μια λαϊκή δυσαρέσκεια, που θα ενταθεί, γιατί οξύνεται διαρκώς η αντίθεση, ανάμεσα στη συσσώρευση πλούτου σε λίγα χέρια, για την οποία νομοθετήθηκε στη χώρα μας και στην επιδείνωση των όρων ζωής, σπουδών και εργασίας, για την πλειοψηφία του πληθυσμού. Ακούσαμε μάλιστα ότι αυτή η στρατηγική σας, απέναντι σε αυτή τη διογκούμενη λαϊκή δυσαρέσκεια, έχει δύο κατευθύνσεις. Η ενσωμάτωση και η καταστολή ή ο συνδυασμός των δύο, δηλαδή «καρότο και μαστίγιο». Αυτή η λογική και η αντιμετώπιση διαπερνά όλα σας τα νομοσχέδια, όπως το πειθαρχικό των δημοσίων υπαλλήλων, που συζητείται παράλληλα με αυτό το νομοσχέδιο. Δηλαδή, συζητάμε σήμερα τις προτεραιότητες για την πολιτική προστασία και αυτό αποτυπώνεται στις πρόσφατες δηλώσεις του Πρωθυπουργού προχθές.

Ακούσαμε μάλιστα και επιβεβαιωθήκαμε ότι η Πλειοψηφία επιχειρεί να δώσει νέο ορισμό στον όρο «Ακαδημαϊκή Ελευθερία». Δεν θα επεκταθώ, γιατί δεν έχω το χρόνο, απλώς θα πω ότι πραγματική ελευθερία σημαίνει επαρκής χρηματοδότηση στην έρευνα, γιατί η κατεύθυνση και η χρηματοδότηση της έρευνας περιορίζει την ακαδημαϊκή ελευθερία και κατευθύνει τα προγράμματα σπουδών, με τον τρόπο, που δομείται το θεσμικό πλαίσιο για την ανάπτυξη των προγραμμάτων σπουδών. Επίσης, εντείνονται οι ταξικοί φραγμοί, άρα δεν μπορούμε να μιλάμε για ακαδημαϊκή ελευθερία, όταν υπάρχει αυτό το πλαίσιο πραγματικής ανελευθερίας στην έρευνα και στη διδασκαλία, όπου φυσικά ποινικοποιείται η αντίθετη άποψη. Περνάω σε αυτό το θέμα, συνεχίζοντας την τοποθέτησή μου.

Άρθρο 74, που αφορά στην πειθαρχική δίωξη και διαδικασία. Εδώ έχουμε τροποποίηση του άρθρου 200 του 4957 του ν. Κεραμέως. Όπου εδώ πέρα, έχουμε μια αυστηροποίηση και μάλιστα βλέπουμε, ότι αν δεν ασκηθεί σε 10 μέρες από την τέλεση της πειθαρχικής παράβασης δίωξη από τον Πρόεδρο του Τμήματος ή πειθαρχική διαδικασία από τον Πρόεδρο του Τμήματος, περνάει στον Πρύτανη και αν ο Πρύτανης ολιγωρήσει, περνάει στον Υπουργό.

Έχουμε, δηλαδή, μια καινούργια προσέγγιση στο τι σημαίνει «διοικητική αυτοτέλεια», για την οποία τόσο έχετε προσπαθήσει, με τα τελευταία νομοθετήματα και το τι σημαίνει «επιτελικός ρόλος του κράτους», ενώ, όταν πέφτει για παράδειγμα ασανσέρ ή πλημμυρίζουν οι αίθουσες, έχουμε το «Αυτοδιοίκητο», γιατί όσες ερωτήσεις έχουμε καταθέσει για τέτοια προβλήματα, μας παραπέμπετε στο Αυτοδιοίκητο των πανεπιστημίων, για παράδειγμα.

Επίσης, ένα ζήτημα εδώ πέρα είναι πως ξεκινάει αυτή η καταγγελία, για να ασκηθεί η δίωξη; Εδώ δεν διευκρινίζεται αυτό το πράγμα. Την ίδια στιγμή, φαίνεται ότι για τα κυκλώματα διακίνησης ναρκωτικών και τα κυκλώματα αντιγραφών, δεν έχετε την ίδια ευαισθησία ούτε δείχνετε την ίδια «πρεμούρα» να το αντιμετωπίσετε, άμεσα. Όσον αφορά τα κυκλώματα αντιγραφών, παρακαλώ ρωτήστε τη ΔΑΠ, την επόμενη φορά, που θα ξανασυναντηθείτε.

Πάμε στο άρθρο 75. Εδώ πέρα, προβλέπεται «Ειδική Πλατφόρμα Παρακολούθησης Πειθαρχικών Υποθέσεων». Πραγματικά, με τις πλατφόρμες ήταν να μην πάρετε φόρα, ένα σχόλιο. Εδώ πέρα, έχουμε μια τακτική διαπόμπευσης, μας γυρνάει πίσω σε φαινόμενα δεκαετίας του 60, με τη διαπόμπευση του «τεντιμπόη». Επίσης, στην ιστοσελίδα των ιδρυμάτων, οι φοιτητές δεν βρίσκουν στοιχειώδεις πληροφορίες για τη ζωή τους, ωστόσο θα υπάρχει αυτό.

Στο άρθρο 76, για τη Μονάδα Ασφάλειας Προστασίας του Πανεπιστημίου. Τα καθήκοντά αυτής της Μονάδας δεν έχουν καμία σχέση με την πραγματική ασφάλεια των πανεπιστημίων, όπως θα ήταν για παράδειγμα, η πολιτική προστασία. Συντριπτικά, τα περισσότερα καθήκοντα αφορούν στην εγκατάσταση και λειτουργία μηχανισμών παρακολούθησης και καταστολής. Και επίσης, έχουμε και την απαράδεκτη διάταξη, στο τέλος, όπου το ΔΕΠ μετατρέπεται σε καταδότη, σε στρατονόμο. Απαράδεκτο.

Στο άρθρο 77, έχουμε τη σύνθεση της Επιτροπής Ασφάλειας και Προστασίας. Τα τέσσερα μέλη ΔΕΠ γίνονται 3, αλλά ο Πρόεδρος της Μονάδας πρέπει να είναι μέλος ΔΕΠ. Υποχρεούται να συνεδριάζει μια φορά το μήνα και να καταθέτει ετήσια έκθεση.

Πραγματικά, ποια νομίζετε ότι είναι η δουλειά του ΔΕΠ; Πιστεύετε ότι με το φόρτο εργασίας, που έχουμε, με την υποστελέχωση, που έχουν τα ιδρύματα μας, με τον κόπο, που κάνουν τα μέλη ΔΕΠ, για να προσελκύσουν χρηματοδότηση, με το πλαίσιο, που έχετε διαμορφώσει εσείς και όλοι οι υπόλοιποι, σε συμφωνία με τη στρατηγική της Ευρωπαϊκής Ένωσης, πιστεύετε ότι πραγματικά αυτό, που λείπει από το μέλος ΔΕΠ, είναι να έχει άλλη μια διοικητική υποχρέωση και να υποβάλλει εκθέσεις και να προεδρεύει σε επιτροπές τέτοιου τύπου και μάλιστα, υποχρεωτικά, κάθε μήνα;

Τέτοιο φόρτο εργασίας περιμένετε να έχουν αυτές οι επιτροπές;

Γιατί λέτε για «σπάνια περιστατικά», αυτά που φέρνετε σαν παραδείγματα. Και βέβαια, ποιος ο ρόλος του πανεπιστημίου, έτσι όπως τον φαντάζεστε και έτσι όπως αναδύεται, μέσα από αυτό το νομοσχέδιο; Προφανώς, είναι κάτι τελείως διαφορετικό από αυτόν, που περιγράφουν τα προοίμια, στους διαφόρους νόμους- πλαίσιο.

Τώρα, στο άρθρο 78, έχουμε το Σχέδιο Ασφάλειας και Προστασίας του Πανεπιστημίου. Εδώ πέρα καλά, έχουμε το θέμα με τις κάμερες και τα αυξημένα επίπεδα ασφάλειας, σε συγκεκριμένους χώρους, έγινε αρκετή κουβέντα γι’ αυτό, εγώ θα πω μια κουβέντα.

Μπορεί να αφαιρούνται για την ώρα οι κάμερες από τις αίθουσες, ωστόσο δεν είναι μόνο αυτοί οι χώροι και δεν είναι μόνο οι διάδρομοι, που αναφέρατε. Υπάρχουν και τα εργαστήρια, υπάρχουν χώροι διοίκησης, εδώ το ερώτημα είναι το εξής. Τι φοβάστε αλήθεια; Τι γίνεται μέσα σε εκείνους τους χώρους και θέλετε τόσο πολύ να τους προστατεύσετε από αδιάκριτα βλέμματα και παρεμβάσεις; Για μας είναι ξεκάθαρο τι θέλετε να προστατέψετε.

Στο άρθρο 79, έχουμε το Εθνικό Παρατηρητήριο. Αυτό που εμείς λέμε το νέο «Σπουδαστικό της Ασφάλειας». Κανονικό φακέλωμα φοιτητών και καθηγητών. Μιλάτε για πρόληψη, αλλά έχετε πολύ επιλεκτική ευαισθησία, για το τι σημαίνει πρόληψη. Όταν υπάρχουν τόσα άλλα προβλήματα, που πραγματικά θέλουν πρόληψη όπως για παράδειγμα, η φοιτητική διαρροή που θέλει πρόληψη.

Θα μπορούσατε, λοιπόν, αντί να φτιάχνετε τέτοια παρατηρητήρια, να κάνετε παρατηρητήριο για την παρακολούθηση των φοιτητών, της πορείας τους, μέσα στα χρόνια, από την ώρα, που μπαίνουν, μέχρι την ώρα που βγαίνουν, για να μπορούμε να παρεμβαίνουμε άμεσα, να τους βοηθούμε, να τους στηρίζουμε. Αυτό θα ήταν, πραγματικά, ένα χρήσιμο παρατηρητήριο. Παρατηρητήριο για την πορεία τους την επαγγελματική μετά, ώστε να γίνονται οι απαραίτητες παρεμβάσεις. Αυτό θα ήταν ένα χρήσιμο παρατηρητήριο και όχι αυτά για τη βία, που μόνο εσείς τα σκέφτεστε.

Επειδή είχατε πει για το mentoring, τις προάλλες, κ. Υπουργέ, το mentoring δεν αρκεί. Το ΔΕΠ είναι, πραγματικά, υπερβολικά φορτωμένο, για να ρίχνετε την ευθύνη ότι «δεν κάνει mentoring στους φοιτητές». Εδώ, χρειάζεται γενναία χρηματοδότηση στα πανεπιστήμια, για να στήσουν αυτούς τους μηχανισμούς επαρκώς στελεχωμένους, να μπορούν να στηρίξουν τους φοιτητές και να μην έχουμε φαινόμενα φοιτητικής διαρροής. Φυσικά, μαζί με άλλα μέτρα, όπως είναι η φοιτητική στέγη, όπως είναι το κόστος ζωής, όπως είναι η στελέχωση για να μη χάνονται μαθήματα, για να βρίσκουν πρακτικές ασκήσεις, για να επιβλέπουν τις διπλωματικές τους και όλα αυτά, που, πραγματικά, οδηγούν στην επιμήκυνση του χρόνου φοίτησης και - πιστέψτε με - οι τελευταίοι, που το θέλουν, είναι οι φοιτητές, γιατί αυτοί είναι, που πληρώνουν και οι οικογένειές τους.

Στο άρθρο 80, μιλάτε για τη διαδικασία αποκατάστασης ζημιών, εδώ επιβάλλετε πρόστιμα, σε όποιον χαλάσει κάτι στα ιδρύματα. Είπα και τις προάλλες ότι εδώ πέρα έχουμε το προφανές. Έχουμε συνέχεια ζημιές στα εργαστήρια. Δε μπορείτε, με μια τέτοια διατύπωση, να επιτρέπετε αυθαιρεσίες από οποιονδήποτε αποφασίσει να χρησιμοποιήσει αυτή τη διάταξη. Επίσης, οι επιχειρήσεις, που χρησιμοποιούν τις υποδομές και τον εξοπλισμό, θα πληρώνονται ή θα πληρώνουν τις ζημιές;

Βέβαια, εδώ έχουμε και το συνεκτικό του πλαισίου, σε συνδυασμό με άλλες ρυθμίσεις π.χ. ας πούμε ότι κάποιος γράφει ένα σύνθημα στον τοίχο. Αυτό σημαίνει ότι οι 4 φοιτητές, που το έκαναν, θα λαμβάνουν ραβασάκι, μέσω εφορίας και αν το σύνθημα λέει π.χ. «λευτεριά στην Παλαιστίνη, έξω από το ΝΑΤΟ», όπως έλεγε η πύλη έξω από το Πολυτεχνείο, το 1973, θα πηγαίνουν για αντισημιτισμό, για διχόνοια, διέγερση σε έγκλημα και όλα αυτά, που προβλέπονται στο επόμενο Κεφάλαιο, που είναι οι ποινικές διατάξεις και τροποποιήσεις του Ποινικού Κώδικα.

Στο άρθρο 81, κάνετε ιδιώνυμο αδίκημα, τη διατάραξη λειτουργίας υπηρεσίας. Έχουμε πει πολλά γι’ αυτό, δε θα αναφερθώ παραπάνω. Θα τα πούμε και αύριο.

Στο άρθρο 82, χρησιμοποιείτε τη λέξη «διέγερση». Είναι μια ύπουλη λέξη, πραγματικά. Μια οποιαδήποτε δημόσια δήλωση, μια ανακοίνωση σε ένα αμφιθέατρο, μια παρέμβαση στη Σύγκλητο, μπορεί να θεωρηθεί, ως «διέγερση» και να οδηγήσει σε ποινές μέχρι και 3 έως 6 μήνες φυλάκιση και χρηματικές ποινές.

Στο άρθρο 83, υπάρχουν περιοριστικοί όροι εισόδου και παραμονής στο ΑΕΙ. Δε διευκρινίζετε για πόσο. Ακόμα κι αν προσφύγει ο φοιτητής κατά της απόφασης, αυτή δεν αίρεται. Αν παραβίασε τους περιοριστικούς όρους, τιμωρείται με φυλάκιση. Μιλάμε για τέτοιες ακρότητες. Πάλι είναι αδιευκρίνιστος ο χρόνος εδώ πέρα.

Στο δε άρθρο 85, θέλω μια διευκρίνιση από τους νομικούς στην αίθουσα. Προβλέπεται αρμόδιος εισαγγελέας κ.λπ. και αναφέρεται η λέξη ότι «ορίζεται επιβλέπων αντεισαγγελέας του Αρείου Πάγου για όλα τα πανεπιστημιακά εγκλήματα». Είναι αυτός, αλήθεια, νέος όρος στην Εγκληματολογία;

Βέβαια, στις εξουσιοδοτικές διατάξεις - γιατί «στις λεπτομέρειες κρύβεται ο διάβολος» - στο άρθρο 86, ουσιαστικά, λέτε ότι «ο Υπουργός Παιδείας θα καθορίζει ειδικότερα ζητήματα σχετικά με την πειθαρχική προδικασία, την πειθαρχική δίωξη, κ.λπ.». «Ειδικότερα ζητήματα», πόσο πιο ειδικά πια; Πόσο πιο ειδικά; Τι άλλο σκέφτεστε να φέρετε; «Ανοιχτό παράθυρο» για αυστηροποίηση στο μέλλον. Βέβαια υπάρχει και ποινή στη χρηματοδότηση, έτσι και τα κάποιο ΑΕΙ τολμήσει να μη συμμορφωθεί με τον παραπάνω «κορσέ».

Ακούστε, πρόκειται περί αυταρχικού παραληρήματος και ζητάμε, για άλλη μια φορά, την απόσυρση όλου του Μέρους Γ` του νομοσχεδίου. Διαφορετικά, θα καλέσουμε για ονομαστική ψηφοφορία.

Θέλω λίγο χρόνο, να τοποθετηθώ σε 3 άρθρα του Μέρους Ε` - το οποίο έχω παραμελήσει - και είναι μεταξύ άλλων το Μέρος, όπου διαμορφώνεται το πλαίσιο το νομοθετικό για τις διαγραφές. Εδώ πέρα, έχει αξία να πούμε, στο άρθρο 130, ότι όλες αυτές οι εξαιρέσεις, με τις οποίες προσπαθείτε να βελτιώσετε το απαράδεκτο πλαίσιο, που διαμορφώθηκε με το νόμο Κεραμέως και τον προηγούμενο, πραγματικά, δεν είναι σοβαρή προσέγγιση αυτή. Δεν είναι το πρόβλημα στα πανεπιστήμια - το έχουν πει κι άλλοι - οι διαγραφές των φοιτητών και είναι καθαρό ότι δεν σας ενδιαφέρουν οι φοιτητές, ούτε σέβεστε τους κόπους τους, ούτε των οικογενειών τους, ούτε ακούτε τι σας λένε.

Εσείς θέλετε να αδειάσετε τα πανεπιστήμια, για να γίνει χώρος για πελατεία, με δίδακτρα και να δημιουργηθεί πελατεία για τα ιδιωτικά πανεπιστήμια, για τα οποία νομοθετείτε εξαιρετικά ευνοϊκά, σκανδαλωδώς ευνοϊκά. Έχετε τρεις σελίδες για τη διαγραφή, για περιπτωσούλες, προσπαθείτε να καλύψετε διάφορα κενά, ένα ασφυκτικό μικρο-μάνατζμεντ από το Υπουργείο. Πραγματικά, πολύ ενδιαφέρουσα η άποψη για την αυτοτέλεια που έχετε. Δεν σώζεται η κατάσταση με τέτοια πράγματα.

Ταυτίζετε το ανώτατο όριο φοίτησης, που είναι ένα διοικητικό μέτρο, με την τυπική διάρκεια προγράμματος σπουδών, που είναι ένα ακαδημαϊκής φύσης θέμα. Δεν ταυτίζονται τα δύο. Ζητάμε, λοιπόν, κατάργηση όλων των σχετικών νόμων. Να αφήσετε τους καθηγητές να κάνουν τη δουλειά τους, είναι οι μόνοι αρμόδιοι να αποφασίσουν ποιος φοιτητής μπορεί ή όχι να συνεχίσει τις σπουδές του.

Στο άρθρο 131, είναι χαρακτηριστικό ότι επιτρέπετε, και αυτό είναι πραγματικά σκανδαλώδες, σε πτυχιούχους ιδιωτικών να δίνουν κατατακτήριες εξετάσεις στα δημόσια πανεπιστήμια, αλλά δεν το επιτρέπετε σε διαγραμμένους φοιτητές. Αυτό πραγματικά θέλει μια εξήγηση από εσάς. Επίσης, εξαιρείτε το Ανοικτό Πανεπιστήμιο. Το μοναδικό, δηλαδή, δημόσιο πανεπιστήμιο με δίδακτρα εξαιρείται της ρύθμισης. Δεν σας ενδιαφέρουν οι λιμνάζοντες φοιτητές εκεί πέρα; Γιατί τους αγνοείτε προκλητικά ή επειδή είναι πελάτες έχουν άλλο καθεστώς;

Επίσης, προβλέπετε ποινές και πειθαρχικές και ποινικές, εάν δεν εφαρμοστεί ο νόμος για τις διαγραφές. Πάλι έλεγχος νομιμότητας για το Υπουργείο. Άλλη δουλειά το Υπουργείο δεν έχει να κάνει; Και βέβαια, πάλι πειθαρχικές διώξεις για τα μέλη ΔΕΠ. Με πολλούς τρόπους, το μέλος ΔΕΠ διώκεται, αν επιχειρήσει να προστατεύσει τους φοιτητές του.

Σε μέρες που συζητείται στην Ολομέλεια το σκάνδαλο για τον ΟΠΕΚΕΠΕ και μόνο η διατύπωση για αναζήτηση ποινικών ευθυνών από εισαγγελέα. Αυτό γίνεται, εάν κάποιος πάρει βεβαίωση, πτυχίο, ενώ έχει υπερβεί το ανώτατο όριο φοίτησης, αυτό το έγκλημα έχει διαπράξει, τότε αναζητούνται ποινικές ευθύνες από εισαγγελέα. Αυτό λέει ο νόμος, που φέρνετε και κάτω συζητάμε για τον ΟΠΕΚΕΠΕ, που υπάρχει δικογραφία με συγκεκριμένες ευθύνες Υπουργών.

Μια ερώτηση, κύριε Υπουργέ, λέτε ότι βάζετε αυτό το όριο για το 75% των απαιτούμενων διδακτικών και πιστωτικών μονάδων. Δεν είναι το ίδιο πράγμα οι διδακτικές και οι πιστωτικές μονάδες. Πρέπει να το διευκρινίσετε.

Ομοίως, για το άρθρο 131, είναι πραγματικά προκλητικό το ότι δεν μπορεί να δώσει κατατακτήριες κάποιος, που έχει προηγουμένως διαγραφεί για ανώτατο όριο φοίτησης, αλλά μπορεί να δώσει κατατακτήριες κάποιος, που έχει αποφοιτήσει από ιδιωτικό πανεπιστήμιο. Αυτά είναι τα καινούργια που φέρνετε για τα κολέγια.

Επίσης απαράδεκτο είναι το άρθρο 158, όπου ουσιαστικά παρέχετε «ακαταδίωκτο», θα μας το εξηγήσετε. Είναι απαράδεκτο και το εξής, ο τρόπος, το πλαίσιο, που έχετε ελαστικοποιήσει για την αδειοδότηση των ιδιωτικών πανεπιστημίων. Το είχαμε πει και τότε, όταν συζητούνταν ο νόμος Πιερρακάκη, ότι όλα αυτά που φέρνετε, σαν εχέγγυα αριστείας, ποιότητας και όλα αυτά, φεύγουν με μία ΚΥΑ. Είχαμε κάνει λάθος, τα φέρνετε, μέσω νομοσχεδίου, αλλά αυτό κάνετε. Ανοίγετε το δρόμο για γρήγορη αδειοδότηση, χωρίς κανένα κριτήριο ούτε καν πυροπροστασία. Προετοιμάζετε νέα Τέμπη. Γιατί αν γίνει κάτι σε αυτά τα ιδρύματα, που δεν πληρούν κανένα περιορισμό, καμία προϋπόθεση, για ασφαλή λειτουργία και τους λέτε φέρτε την πυροπροστασία αργότερα, μετά από μήνες, εάν στο μεταξύ συμβεί κάτι και έχοντας εξασφαλίσει το ακαταδίωκτο, τι θα γίνει; Σε ποιον θα λογοδοτήσετε τότε και ποιος θα λογοδοτήσει;

Μια πρόταση ακόμα, κύριε Πρόεδρε, και ευχαριστώ για την ανοχή, για το παραμελημένο Μέρος, που αφορά τις διατάξεις του Υπουργείου Πολιτισμού, στο άρθρο 63 που αφορά τον ΕΚΚΟΜΕΔ, δεν βλέπουμε κάποια ουσιαστική αλλαγή, υπάρχει μια τυπική αλλαγή για την ονομασία του.

Για εμάς παραμένει, ότι πρόκειται για ένα οργανισμό, που υπονομεύει την εγχώρια καλλιτεχνική δημιουργία και δημιουργεί συνθήκες για μεγαλύτερη εκμετάλλευση και καταπίεση, μέχρι εξαντλήσεως των εργαζομένων στον κλάδο. Συνεπώς, δεν είναι κάτι, το οποίο μπορούμε να στηρίξουμε. Για εμάς, ένας τέτοιος οργανισμός θα έπρεπε να είναι ένας κρατικός φορέας, υπό κοινωνικό έλεγχο, ο οποίος θα παρέχει τα απαραίτητα μέσα, σταθερό μισθό και πλήρη εργασιακά δικαιώματα, αναγκαίο χρόνο για δημιουργία, απαραίτητο εξοπλισμό, κατάλληλες υποδομές, εκπαίδευση και συνεχή επιμόρφωση και δεν είναι κάτι τέτοιο ο ΕΚΚΟΜΕΔ. Βέβαια, έχουμε και το σκάνδαλο της άλλης μιας φοράς περάτωσης και εκκαθάρισης του ταμείου αλληλοβοήθειας.

Αυτά από μένα για την ώρα, τα περισσότερα στην Ολομέλεια, αύριο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει η κυρία Ασημακοπούλου, η Ειδική Αγορήτρια από την Ελληνική Λύση.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ)**: Κύριοι Υπουργοί, κυρίες και κύριοι συνάδελφοι, στο άρθρο 117, θεωρούμε στρεβλή τη διάθεση των εκπαιδευτικών στα τμήματα ένταξης, με βάση τον αριθμό των παιδιών, που φοιτούν στα σχολεία. Αν παραδείγματος χάρη, σε ένα νηπιαγωγείο, που φοιτούν έως 60 μαθήτριες και μαθητές, υπάρχουν 8, με αξιολογική έκθεση ΚΕ.Δ.Α.Σ.Υ., θα τοποθετείται ένας ή μία εκπαιδευτικός, ενώ σε νηπιαγωγείο, που φοιτούν 70 μαθήτριες και μαθητές, εκ των οποίων 6 με αξιολογική έκθεση ΚΕ.Δ.Α.Σ.Υ., θα τοποθετούνται 2 εκπαιδευτικοί; Στα τμήματα ένταξης των δημοτικών σχολείων, στα οποία φοιτούν έως 200 μαθήτριες και μαθητές, εκ των οποίων 20 με αξιολογική έκθεση ΚΕ.Δ.Α.Σ.Υ., που είναι πολύ πιθανό, με βάση τις υπάρχουσες έρευνες, θα τοποθετείται 1 εκπαιδευτικός, ενώ σε δημοτικό που φοιτούν παραδείγματος χάρη 220 μαθήτριες και μαθητές εκ των οποίων 12 με αξιολογική έκθεση ΚΕ.Δ.Α.Σ.Υ., θα τοποθετούνται 2 εκπαιδευτικοί; Μήπως θα πρέπει η διάθεση των εκπαιδευτικών να γίνεται, με βάση τον αριθμό των μαθητριών και των μαθητών, που αποδεδειγμένα χρειάζονται στήριξη;

Με αυτή τη διάταξη, στερείτε στη συντριπτική πλειονότητα των μαθητριών και των μαθητών, που εμπίπτουν στην κατηγορία των μαθητών με αναπηρία ή ειδικές εκπαιδευτικές ανάγκες, τη στήριξη, που δικαιούνται από εξειδικευμένα εκπαιδευτικά μαθήματα των φυσικών επιστημών, σε μία εποχή, που διεθνώς δίνεται έμφαση στα μαθήματα, που αφορούν στον πυρήνα της εκπαίδευσης. Σίγουρα, αποκλείονται όλα τα παιδιά, που τη δικαιούνται και φοιτούν σε σχολεία, μακριά από αστικά κέντρα. Ο εκπρόσωπος της ΕΣΑμεΑ, απαντώντας στις ερωτήσεις, που του απευθύναμε, κατά τη συζήτηση του σχεδίου νόμου, τη Δευτέρα 28/7/2025, έθεσε θέμα αξιολόγησης του θεσμού της παράλληλης στήριξης των μαθητριών και μαθητών με αναπηρίες. Από τη στιγμή που δεν υπάρχει σοβαρή και ουσιαστική αξιολόγηση, δεν μπορούμε να αποφανθούμε για την κατανομή των εκπαιδευτικών. Παράλληλη στήριξη θα πρέπει να λαμβάνουν όλοι εκείνοι οι μαθητές και όλες εκείνες οι μαθήτριες με αναπηρία ή με ειδικές εκπαιδευτικές ανάγκες, που έχουν διαπιστωθεί και έχουν πιστοποιηθεί και έχουν βεβαιωθεί ότι χρειάζονται παράλληλη στήριξη. Είπε επίσης, ότι λειτουργεί πάντα με καθυστέρηση, λειτουργεί πάντα σε ένα πλαίσιο ΕΣΠΑ με μη μόνιμο προσωπικό. Το ότι καθυστερεί και ότι έχει τα προβλήματα αυτά, που έχει μας κάνει να λέμε ότι εμείς δεν μπορούμε να δεχτούμε οποιαδήποτε τέτοια ρύθμιση, η οποία θα συνεχίσει να είναι μία αποσπασματική παρέμβαση.

Για τους παραπάνω λόγους, ζήτησε την απόσυρση του άρθρου 117, να υπάρξει μία ουσιαστική αξιολόγηση και ένας ουσιαστικός διάλογος πάνω στο πώς αυτοί οι δύο θεσμοί, παράλληλης στήριξης και τμημάτων ένταξης, θα συνεχίσουν ή δεν θα συνεχίσουν τη λειτουργία τους.

Στο άρθρο 122, ως προς το ολοκληρωμένο ψηφιακό πληροφορικό σύστημα της πρωτοβάθμιας και δευτεροβάθμιας εκπαίδευσης e-Schools, αναρωτιόμαστε γιατί νομοθετείτε τώρα για ένα έργο, που έχει προκηρυχθεί, από τον Ιούνιο του 2022 και είμαστε πολύ επιφυλακτικοί, ως προς την οικονομική του διαχείριση. Οι επιφυλάξεις βασίζονται στις διαδικασίες διαχείρισης προηγούμενων προγραμμάτων. Θα μιλήσουμε για δύο χαρακτηριστικά παραδείγματα.

Προμήθεια και εγκατάσταση εξοπλισμού ΤΠΕ σχολικών μονάδων προσχολικής, πρωτοβάθμιας και δευτεροβάθμιας εκπαίδευσης, από τις περιφέρειες της χώρας. Αναρωτηθήκαμε, πώς είναι δυνατόν σε κάποιες περιφέρειες να έγιναν ανοικτοί διεθνείς διαγωνισμοί για το σύνολο του έργου, παραδείγματος χάρη, οι Περιφέρειες Κρήτης, Ηπείρου, Ανατολικής Μακεδονίας και Θράκης, ενώ σε άλλες, παραδείγματος χάρη, οι Περιφέρειες Βορείου και Νοτίου Αιγαίου, να έγινε κατάτμηση του έργου και υπερκοστολόγηση προμηθειών με απευθείας αναθέσεις.

Το δεύτερο παράδειγμα αφορά στο έργο, μετασχηματισμός των συμβατικών προγραμμάτων σπουδών και του εκπαιδευτικού περιεχομένου σε υλικό ανοιχτού κώδικα, με αρχικό προϋπολογισμό 51.964.405,96 ευρώ, συμπεριλαμβανομένου ΦΠΑ. Βρήκαμε σοβαρές καταγγελίες ως προς την αναγκαιότητα του έργου, αλλά και ως προς τις διαδικασίες επιλογής.

Απαιτούμε το ψηφιακό πληροφοριακό σύστημα “eSchools”, να είναι πλήρως προσβάσιμο για άτομα με αναπηρίες. Είναι απαράδεκτο ο ιστότοπος του ΥΠΕΘΑ, πέντε χρόνια μετά την ψήφιση του νόμου 4727/2020, να μην είναι προσβάσιμος για άτομα με αναπηρίες. Για το θέμα, ως τώρα, έχουμε καταθέσει δύο ερωτήσεις, 13/1/2022 και 11/7/2023 και ακόμη τίποτα. Ούτε καν τη δήλωση προσβασιμότητας, άρθρο 42 του νόμου 4727/2020. Πόσα χρόνια χρειάζονται σε ένα επιτελικό κράτος να εγκριθεί μια διεπαφή;

Στη δεύτερη ερώτηση, ο Υπουργός μας απάντησε 21/8/2023 ότι το ΥΠΕΘΑ έχει προβεί στις απαιτούμενες ενέργειες για την ολοκλήρωση των εργασιών στην κεντρική διαδικτυακή πύλη και ότι το έργο έχει προγραμματιστεί να οριστικοποιηθεί και να δημοσιευθεί, μετά την ολοκλήρωση των επαναληπτικών πανελλαδικών εξετάσεων. Προφανώς, εννοούσε τέλος Σεπτεμβρίου του 2023. Μήπως, το τέλος του θεσμού των πανελλαδικών εξετάσεων, που προσδιορίσατε το 2032;

Και δεν είναι μόνο ο ιστότοπος του ΥΠΕΘΑ. Δυστυχώς, δεν έχουν συμμορφωθεί οι ιστότοποι μεγάλων διευθύνσεων εκπαίδευσης, όπως η ΔΔΕ Α’ Αθήνας, η ΔΔΕ Γ’ Αθήνας, η ΠΔΕ Θεσσαλίας, η ΔΔΕ Ανατολικής Θεσσαλονίκης και άλλα. Ελπίζουμε, επιτέλους, να παρέμβετε.

Κάποιοι οργανισμοί, που ελέγχονται από το ΥΠΕΘΑ, ιστότοποι και άλλα υπουργεία, συμμορφώθηκαν μετά από δικές μας ερωτήσεις. Κάποιοι άλλοι, όμως, όχι. Και δυστυχώς, ανάμεσα σε αυτούς είναι και το ΕΚΠΑ, η κεντρική ιστοσελίδα του οποίου, όχι μόνο δεν είναι προσβάσιμη για άτομα με αναπηρίες, αλλά δεν έχει ούτε δήλωση προσβασιμότητας. Στην απάντηση, που πήραμε, στην ερώτησή μας 14/2/2024, παρέπεμπε στη μονάδα προσβασιμότητας τους, η οποία αφορά στους φοιτητές με αναπηρία. Ο νόμος, όμως, δεν λέει αυτό. Μιλάει για όλα τα άτομα με αναπηρίες.

Στο άρθρο 134, για την έκδοση άδειας εγκατάστασης και λειτουργίας των παραρτημάτων νομικών προσώπων πανεπιστημιακής εκπαίδευσης, λέτε, ότι για τη χορήγηση και τη διατήρηση άδειας εγκατάστασης και λειτουργίας παραρτήματος μητρικού ιδρύματος, υπό τη μορφή παραρτήματος νομικού προσώπου πανεπιστημιακής εκπαίδευσης, πρέπει να πληρείται και η προϋπόθεση για τον επαρκή και άμεσο φυσικό φωτισμό και αερισμό και αν δεν είναι εφικτός ο φυσικός φωτισμός και αερισμός, επιτρέπεται επαρκής και ομοιόμορφος τεχνικός φωτισμός και αερισμός, για όλους τους κλειστούς χώρους των παραρτημάτων νομικών προσώπων πανεπιστημιακής εκπαίδευσης, ενώ εντός τριών μηνών από την έκδοση άδειας εγκατάστασης και λειτουργίας του παρόντος άρθρου, πρέπει να προσκομίζεται από το ίδρυμα, αντίστοιχο πιστοποιητικό ενεργητικής πυροπροστασίας.

Αρχίσατε τις νομοθετικές εκπτώσεις; Αυτές είναι οι σύγχρονες κτιριακές εγκαταστάσεις, για τις οποίες γινόταν λόγος, τους προηγούμενους μήνες; Εγκαταστάσεις, που θα δύνανται να φέρουν τεχνητό φωτισμό και αερισμό; Τι θα γίνει με την άδεια, αν σκαλώσει από την Πυροσβεστική η έκδοση του πιστοποιητικού ενεργητικής πυροπροστασίας; Τι θα γίνει αν μέσα σε αυτό το τρίμηνο εκδηλωθεί πυρκαγιά σε κτίριο; Ποιος θα είναι υπεύθυνος;

Με τροπολογία στον νόμο 5176/2025, άρθρο 36, παρακάμψατε την ισχύουσα νομοθεσία, σύμφωνα με την οποία, απαγορεύονται να εν εγείρονται δημόσια, δημοτικά και κοινής ωφέλειας κτίρια, μεταξύ των οποίων είναι και τα διδακτήρια, σε οικόπεδα, τα οποία, είναι μεν, κατά το εγκεκριμένο σχέδιο, οικοδομήσιμα, αλλά δεν προορίζονται για το σκοπό αυτόν.

Αν το σχέδιο δεν προβλέπει θέσεις για τα κτίρια του προηγούμενου εδαφίου ή αν οι θέσεις, που προβλέπει, κρίνονται ακατάλληλες, επιβάλλεται η προηγούμενη τροποποίηση του σχεδίου για τον καθορισμό των κατάλληλων θέσεων, άρθρο 152, παράγραφος 10, του Ν.Δ. 17.7.1923, η οποία συμπληρώνεται με το άρθρο 37 του ίδιου νόμου, σύμφωνα με την οποία η συστέγαση διαφορετικών μονάδων παροχής εκπαίδευσης και κατάρτισης, τυπικής ή άτυπης, επιτρέπεται. Έτσι, αφενός παρακάμπτεται το πολεοδομικό πρόβλημα και αφετέρου το σημαντικότερο, το οποίο προφανώς είχε, κατά ένα μυστήριο τρόπο, προβλεφθεί από τα επενδυτικά κεφάλαια funds, τα παραρτήματα νομικών προσώπων πανεπιστημιακής εκπαίδευσης θα μπορούν να λειτουργούν στις εγκαταστάσεις των ιδιωτικών εκπαιδευτικών δομών, που ήδη λειτουργούν, δηλαδή και σε εγκαταστάσεις ιδιωτικών σχολείων.

Ο τελικός στόχος των funds είναι η ίδρυση ολοκληρωμένων ιδιωτικών δομών εκπαίδευσης από το νηπιαγωγείο έως το πανεπιστήμιο και όλα αυτά θα είναι μη κερδοσκοπικά ιδρύματα. Δηλαδή, τα κερδοσκοπικά επενδυτικά κεφάλαια, όπως παραδείγματος η CVC, θα δώσουν τα λεφτά τους για να ιδρύσουν μη κερδοσκοπικά πανεπιστήμια.

Όσον, αφορά στο ένα και μοναδικό ξένο πανεπιστήμιο, που έκανε αίτηση για την ίδρυση παραρτήματος, αφού τα υπόλοιπα, που έκαναν αίτηση, λειτουργούσαν ήδη στη χώρα, ως παραρτήματα ιδιωτικών κολεγίων και ΙΕΚ, αναρωτιόμαστε για ποιο λόγο ένα κερδοσκοπικό πανεπιστήμιο από την Κύπρο θέλει να ιδρύσει μη κερδοσκοπικό παράρτημα στην Ελλάδα. Πώς διασφαλίζεται ότι δεν θα υπάρχουν ενδοομιλικές συναλλαγές, που θα μεταφέρουν έσοδα από το μη κερδοσκοπικό παράρτημα στο κερδοσκοπικό μητρικό πανεπιστήμιο;

Διαβάσαμε στις 7.7.2025 ότι η Πανελλήνια Ένωση Αναγνωρισμένων Κολεγίων κατέθεσε εξώδικο προς την Εθνική Αρχή Ανώτατης Εκπαίδευσης, με το οποίο ζητάει να δημοσιοποιηθούν όλα τα κριτήρια και διαδικασίες, που χρησιμοποιήθηκαν από την ΕΘΑΑΕ, για τις αδειοδοτήσεις αυτές, αλλά και να διαπιστωθεί, αν οι εγγυητικές επιστολές, που ζητήθηκαν, έχουν δοθεί από τα μητρικά πανεπιστήμια, των οποίων θα λειτουργήσουν, ως παραρτήματα και προφανώς έχουν το λόγο τους. Θα τα δημοσιοποιήσετε; Περιμένουμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Τζούφη, Ειδική Αγορήτρια της Νέας Αριστεράς.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι πάλι και σήμερα θα κάνουμε μία αγωνιώδη προσπάθεια να τοποθετηθούμε ταυτόχρονα για μείζονα ζητήματα, που αφορούν την ελληνική κοινωνία. Το λέω, διότι αυτή τη στιγμή, αυτό που συζητείται είναι οι εκθέσεις προανακριτικής, οι οποίες έχουν κατατεθεί, με τον ΣΥΡΙΖΑ, την ΝΕΑ ΑΡΙΣΤΕΡΑ και το ΠΑΣΟΚ, υπάρχει κοινή πρόταση, οι οποίες αφορούν τον ΟΠΕΚΕΠΕ, ένα γαλάζιο σκάνδαλο, μια εγκληματική οργάνωση, σύμφωνα με αυτά που λέει η Ευρωπαία Εισαγγελέας και δυστυχώς είμαστε υποχρεωμένοι να βρισκόμαστε σε μια άλλη επιτροπή και να προσπαθούμε να υπερασπιστούμε ένα πολυνομοσχέδιο 166 άρθρων με ατάκτως ερριμμένα κεφάλαια, που το καθένα έχει την ξεχωριστή του σημασία.

Γι’ αυτό, όπως είπα και την προηγούμενη φορά, αφιέρωσα την προηγούμενη τοποθέτησή μου αποκλειστικά στο Μέρος Γ΄, διότι κατά την άποψή μου αυτός είναι ο πυρήνας του νομοσχεδίου, ο οποίος γίνεται μία συστηματική προσπάθεια να αποκρυβεί.

Το κομμάτι αυτό επιβάλλει την καταστολή, με πολλούς και διάφορους τρόπους, στα δημόσια ανώτατα εκπαιδευτικά ιδρύματα και την ασυλία στα ιδιωτικά. Είναι ένα νομοσχέδιο οδοστρωτήρας για την εκπαίδευση και βεβαίως, έχει απέναντι όλη την εκπαιδευτική κοινότητα, δεν υπάρχει καμία αμφιβολία ότι το καταψηφίζουμε. Επίσης, εμείς, αν δεν το αποσύρει η Κυβέρνηση, θα ζητήσουμε ονομαστική ψηφοφορία, όπως και στα άλλα κομμάτια, που αφορούν τις διαγραφές και τα νομικά πρόσωπα πανεπιστημιακής εκπαίδευσης, είναι τα άρθρα από το 128 μέχρι το 135.

Για το άρθρο 128, που αφορά τη σύζευξη, ήδη είχα τοποθετηθεί και είχα εκφράσει ισχυρές επιφυλάξεις και το ΠΑΣΟΚ ζήτησε διευκρινίσεις ή την απόσυρσή του.

Θα μείνω, λοιπόν, σε μερικά άρθρα, για τα οποία δεν είχα τη δυνατότητα να μιλήσω την προηγούμενη φορά.

Είναι το άρθρο 152, όπου μιλάει για το ζήτημα της μερικής φοίτησης, όμως παρόλα αυτά, δεν έχει μέσα και δεν ενσωματώνει πρόνοιες για την ακαδημαϊκή ή ψυχοκοινωνική υποστήριξη των φοιτητών.

Βεβαίως, είναι βέβαιο ότι η διαρκής έκδοση εξουσιοδοτικών πράξεων, χωρίς τη συμμετοχή της πανεπιστημιακής κοινότητας, επιτείνει τον αυταρχισμό.

Το ίδιο ισχύει και για το άρθρο 153, όπου διατηρεί τη φιλοσοφία των πειθαρχικών και περιοριστικών ρυθμίσεων και δεν επιλύει ουσιαστικά τα προβλήματα φοιτητών και φοιτητριών, που αδυνατούν να φοιτούν πλήρως, λόγω εργασίας, μιλάει για 20 ώρες εβδομαδιαίως, ξέρουμε ότι υπάρχει μαύρη εργασία, αλλά αυτό, συνήθως, δεν μπορεί να πιστοποιηθεί, ασθένειας ή άλλων σοβαρών κοινωνικών αιτιών.

Είμαι βέβαιη ότι το γνωρίζετε και εσείς, διότι έχουμε πάρει επανειλημμένα γράμματα από αδυνατούντες φοιτητές, που ζητούν να μην ισχύσουν αυτού του τύπου οι ρυθμίσεις και να υπάρξουν συγκεκριμένοι διακανονισμοί, εξατομικευμένοι με τα πανεπιστημιακά ιδρύματα.

Έρχομαι στο άρθρο 158, δεν υπάρχει καμία αμφιβολία ότι το άρθρο αυτό κατοχυρώνει ειδικά προνόμια αστικής προστασίας για συγκεκριμένα πρόσωπα, την ΕΘΑΑΕ που θα κληθεί να πιστοποιήσει, όπως είπα πριν, μέσα σε λιγότερο από δύο μήνες 11 με 12 ιδρύματα, τον ΕΟΠΠΕΠ, το ΙΕΠ, την ώρα που άλλοι δημόσιοι λειτουργοί, εκπαιδευτικοί, διοικητικοί, μέλη συλλογικών οργάνων, δεν απολαμβάνουν αντίστοιχης θεσμικής κάλυψης.

Δεν τεκμηριώνεται η ανάγκη εξαίρεσης των συγκεκριμένων φορέων από την κοινή διοικητική και ποινική λογοδοσία. Αντίθετα, μοιάζει με θεσμική ασυλία για επιλεγμένα πρόσωπα, σε μια περίοδο, που οι αποφάσεις των συγκεκριμένων οργάνων, ιδίως της ΕΘΑΑΕ, είναι πολιτικά και κοινωνικά αμφιλεγόμενες.

Τέλος, υπάρχει και το άρθρο 159, αναφέρθηκε και ο κ. Παραστατίδης, για την καταβολή ποσών από δωρεές, μέσω Ενιαίας Αρχής Πληρωμών. Δεν συνοδεύεται από διαφανή όρια ελέγχου ή δημόσιο έλεγχο για το είδος, την προέλευση και το σκοπό των δωρεών. Περιμένουμε συγκεκριμένες απαντήσεις.

Γιατί προχωράει η Κυβέρνηση στη συγκεκριμένη χρονική στιγμή, ενώ βρίσκεται απέναντί της όλη η πανεπιστημιακή κοινότητα, η Σύνοδος των Πρυτάνεων, οι σύλλογοι, οι φοιτητές;

Γιατί το κάνει, όταν ακόμη έχει και αρνητική γνωμοδότηση από την Οικονομική και Κοινωνική Επιτροπή του Υπουργείου Οικονομικών, στο οποίο συμμετείχε με δικούς της πραγματογνώμονες και προτείνουν ότι αυτά τα οποία λένε και τα οποία καλούνται να εφαρμόσουν οι φορείς, εφόσον όλοι βρίσκονται απέναντι, δε θα μπορέσουν να εφαρμοστούν και προτείνουν περισσότερη δημοκρατία και διάλογο. Νομίζω το είπε ο κ. Συρίγος, «θέλουμε να σπάσουμε τα μεταπολιτευτικά ταμπού».

Τι, δηλαδή; Τον εφιάλτη των δημοκρατικών κατακτήσεων της Μεταπολίτευσης, με τους αγώνες των νέων, πολλών εποχών, προ δικτατορικά και κυρίως μεταδικτατορικά, που είναι κάτι που τους κυνηγάει στη συνείδησή τους, για να αποκτήσουν την ηθική ηγεμονία, όπως το λένε και, με αλαζονεία και κυνισμό, χρησιμοποιώντας μόνο την κοινοβουλευτική τους πλειοψηφία. Το λένε και πιο κυνικά. Το ίδιο κάνουν και στις επιτροπές ελέγχου, όπως στα ζητήματα του ΟΠΕΚΕΠΕ και σε όλες τις άλλες εξεταστικές, προσπαθούν να κατεδαφίσουν τα πάντα.

Επαναλαμβάνω, στο συγκεκριμένο ζήτημα δε θα τα καταφέρετε, όπως δεν τα καταφέρατε και με την πανεπιστημιακή αστυνομία, ακριβώς, διότι βρίσκονται απέναντι όλοι εκείνοι οι εκατοντάδες και χιλιάδες, που τους αφορά και βεβαίως όλα αυτά θα φανούν από το Σεπτέμβριο.

Έρχομαι τώρα σε αυτά που ειπώθηκαν, γιατί νομίζω οφείλω να τοποθετηθώ, γιατί υπάρχουν κομμάτια του νομοσχεδίου, στα οποία δεν τοποθετήθηκα καθόλου, για το θέμα της Μονής Σινά, το οποίο μάλιστα ονομάζεται και «ιστορικού χαρακτήρα». Αυτό γίνεται κυρίως για επικοινωνιακούς λόγους, θα έλεγα, για να αποκρυβεί το υπόλοιπο κομμάτι του νομοσχεδίου.

Είναι μια εξέλιξη σοβαρή, αρνητική, αμφισβητείται από την αιγυπτιακή δικαιοσύνη το ιδιοκτησιακό και λειτουργικό καθεστώς της Ιεράς Μονής του Σινά, ενός παγκόσμιου μνημείου πνευματικής και πολιτιστικής κληρονομιάς, στο οποίο, βεβαίως, θα μπορούσε και θα όφειλε να παρέμβει για την προστασία του και η Ευρωπαϊκή Ένωση.

Πρόκειται για ένα πολύ σοβαρό διακύβευμα. Η Ελληνική Κυβέρνηση σύρθηκε πίσω από τις εξελίξεις, για μια ακόμη φορά, σε ό,τι αφορά τη διπλωματία και την εξωτερική πολιτική.

Εδώ και πολύ καιρό, όπως έχει ειπωθεί, θα έπρεπε να είχε παρέμβει έγκαιρα και να είχε διαμορφώσει ένα σαφές θεσμικό και διπλωματικό πλαίσιο στήριξης της Μονής, αντέδρασε, όπως και στα υπόλοιπα, εκ των υστέρων και σπασμωδικά.

Πάμε λοιπόν στην ουσία των διατάξεων. Προτείνει η Κυβέρνηση τη δημιουργία ενός νομικού προσώπου δημοσίου δικαίου, που θα φέρει τον τίτλο «Ιερά Μονή Σινά», με έδρα την Αθήνα. Αυτό τι σημαίνει; Ότι είναι μια διοικητική και διαχειριστική οντότητα, υπό την εποπτεία του ελληνικού κράτους. Και εδώ υπάρχουν διάφορα ερωτήματα. Για παράδειγμα. Σε ποια εκκλησιαστική Αρχή θα υπάγεται η υπό ίδρυση μονή; Ποιος θα ασκεί την πνευματική εποπτεία; Ο αρχιεπίσκοπος Αθηνών; Το Πατριαρχείο Ιεροσολύμων; Το Υπουργείο Παιδείας. Οι ασάφειες αυτές υπάρχουν από την πλευρά της Κυβέρνησης και εδώ υπάρχουν λέω σοβαρά ζητήματα στα οποία προσπάθησε να απαντήσει η κυβέρνηση λέγοντας ότι θα υπάρχει έγκριση της αδελφότητας.

Ως Νέα Αριστερά, αντιλαμβανόμαστε την κρισιμότητα της κατάστασης και με σεβασμό στο ιστορικό και πνευματικό έργο της Ιεράς Μονής Σινά, θεωρούμε απολύτως θεμιτή την ανάγκη να διασφαλιστεί η λειτουργία και η προστασία της. Όμως, δεν μπορούμε να μην σχολιάσουμε, ότι η πολιτική και θεσμική διαχείριση από της πλευράς της Κυβέρνησης είναι πρόχειρη, αδιαφανής και πιθανά θεσμικά επισφαλής. Εξάλλου, ο ίδιος ο Μητροπολίτης, κ. Δαμασκηνός, είπε ότι τη λύση θα τη δώσει, θα καταφύγουμε στο εκκλησιαστικό δικαστήριο της Αιγύπτου και θα δούμε τι θα γίνει. Άρα, μια πολύ σοβαρή εκκρεμότητα. Επαναλαμβάνω, στηρίζουμε τις συγκεκριμένες διατάξεις, έτσι όπως ακριβώς τις εξήγησα.

Στο άλλο κομμάτι με τις ρυθμίσεις, που αφορούν τα θρησκεύματα, υπάρχουν πολλά άρθρα. Για κάποια από αυτά, όπως για παράδειγμα για το άρθρο 26, εκφράστηκαν επιφυλάξεις από τους φορείς. Ελπίζω, ότι θα τις λάβετε υπόψη σας, γιατί εκεί υπάρχουν ενστάσεις, που αφορούν και το ΕΣΔΔΑ.

Θα μπορούσα για κάθε μία από αυτές να τοποθετηθώ, ξεχωριστά. Δυστυχώς, ο χρόνος δεν μου το επιτρέπει.

Θέλω, όμως, να αναφερθώ στα άρθρα 34 και 35, που αφορούν τις Μουφτείες της Θράκης και εισάγουν ρυθμίσεις, που απαιτούν ιδιαίτερη προσοχή, όχι μόνο, ως προς τη νομική τους τεκμηρίωση, αλλά κυρίως, ως προς το πολιτικό και θεσμικό τους περιεχόμενο. Διότι σήμερα ακούσαμε εδώ, ότι υπάρχει μια ευαισθησία προς τις μειονότητες. Αυτές οι διατάξεις ήρθαν, χωρίς διαβούλευση με τη μειονότητα. Δηλαδή, το άρθρο 34 μιλάει για ειδική άδεια επιμόρφωσης για τους μουφτήδες, με αποδοχές εκτός πλαισίου δημοσιοϋπαλληλικού κώδικα και χωρίς γνώμη υπηρεσιακού συμβουλίου. Προφανώς και υπάρχει ανάγκη διαρκούς επιμόρφωσης. Η ρύθμιση πάσχει. Δεν προσδιορίζει το είδος και το περιεχόμενο της επιμόρφωσης, δεν θέτει σαφή αντικειμενικά κριτήρια για τη χορήγηση της άδειας. Επομένως, αφήνει το πεδίο εκτεθειμένο σε αυθαιρεσία και πολιτική χρήση.

Το άρθρο 35 αίρει την απαίτηση πενταετούς θητείας για την καταβολή ειδικής αποζημίωσης σε παραιτηθέντες μουφτήδες, με αναδρομική ισχύ. Προφανώς, είναι μία φωτογραφική ρύθμιση. Θέτει σοβαρά ερωτήματα για τη διαχείριση δημόσιων πόρων, χωρίς διαφάνεια και εργαλειοποίηση του θεσμού των μουφτειών για πελατειακούς λόγους. Εμείς, ως Νέα Αριστερά, στεκόμαστε με σεβασμό προς τη μουσουλμανική μειονότητα της Θράκης και τις θρησκευτικές της αρχές, ωστόσο, είμαστε επιφυλακτικοί, με τις συγκεκριμένες ρυθμίσεις, γιατί δεν διασφαλίζουν θεσμική σοβαρότητα και ισονομία, αλλά δημιουργούν περιθώρια αυθαιρεσίας, πολιτικής εκμετάλλευσης και θεσμικής απορρύθμισης.

Και προχωρώ στα άρθρα 49 έως 61, που αφορούν την αναγνώριση και την οριοθέτηση της νομικής μορφής των αρμοδιοτήτων και της οργάνωσης της θρησκευτικής κοινότητας των Μπεκτασήδων Αλεβιτών Μουσουλμάνων Θράκης. Ως Νέα Αριστερά, τοποθετούμαστε, με βάση την ιστορία μας, ως αριστερό κόμμα και αυτά που είπα προηγουμένως, θετικά, αφού είναι θέμα αρχής το δικαίωμα ατομικού και συλλογικού αυτοπροσδιορισμού θρησκευτικού και εθνοτικού όλων των πολιτών. Αρκεί να το θυμάστε εσείς. Και εδώ επίσης, υπάρχουν κάποια θέματα. Για παράδειγμα, εξακολουθεί να διορίζεται η διοίκηση των Βακουφιών από το Υπουργείο Παιδείας. Όχι με εκλογές. Και αυτό αφορά, όχι μόνο τους Αλεβίτες, αλλά όλη τη μειονότητα. Αναχρονισμός, ο οποίος επιβλήθηκε από τη δικτατορία το 1967. Ενώ και για το άρθρο 58, ο θεσμός των ιεροδιδασκάλων έχει απορριφθεί από τη μειονότητα, καθώς αποδείχτηκε ένας αποτυχημένος θεσμός.

Και θα προσπαθήσω τώρα να μιλήσω για το τελευταίο Μέρος του νομοσχεδίου, που είναι τα ζητήματα του αθλητισμού. Πολύ σημαντικά. Ξεχωριστό νομοσχέδιο έπρεπε να είναι. Θα προσπαθήσω επί τροχάδην να μιλήσω για αυτά.

Έχουμε το άρθρο 91, που εισάγει υπερβολικά συγκεντρωτικές ρυθμίσεις και επαυξημένες ευθύνες σε πρόσωπα οριζόμενα από το διοικητικό συμβούλιο αθλητικού σωματείου ή ένωσης, χωρίς επαρκή λογοδοσία. Δημιουργεί κινδύνους πολιτικού ή διοικητικού ελέγχου και δεν διασφαλίζει τη δημοκρατική λειτουργία τους.

Το άρθρο 92, για τη συγχώνευση των αθλητικών σωματείων είναι θετικό, παρέχοντας τη δυνατότητα εξορθολογισμού του αθλητικού χάρτη και ενισχύοντας τη βιωσιμότητα μικρών σωματείων.

Το άρθρο 93 για την Αθλητική Ένωση Ποδοσφαίρου Γυναικών, ενισχύει την αυτονομία και την οργανωτική υποστήριξη του γυναικείου ποδοσφαίρου. Είναι θετική θεσμική πρόβλεψη, που συμβάλλει στην ισότητα των φύλων στον αθλητισμό.

Το άρθρο 94 για την αμοιβή εκτελεστικού προέδρου ομοσπονδίας, ανοίγει το δρόμο για πολιτικό ή διοικητικό έλεγχο, με έμμισθες θέσεις στις ομοσπονδίες και φυσικά δεν συνοδεύεται από επαρκείς εγγυήσεις διαφάνειας ή αξιολόγησης.

Το άρθρο 95 για την επιτροπή δεοντολογίας είναι θετική ρύθμιση, που ενισχύει τη διαφάνεια και την ανεξαρτησία της αθλητικής δεοντολογίας, ειδικά η δυνατότητα παρέμβασης της Γενικής Γραμματείας Αθλητισμού, σε περιπτώσεις αδράνειας των οργάνων είναι σημαντική.

Το άρθρο 96, για τους διακριθέντες αθλητές στην Τριτοβάθμια Εκπαίδευση, αποτελεί ερμηνευτική διάταξη, που ξεκαθαρίζει τη διαδικασία εισαγωγής και πολλά άλλα άρθρα, όπως για παράδειγμα, το άρθρο 100, για παρακράτηση επιχορήγησης για ντόπινγκ, είναι θετική πρόσληψη, δημιουργεί συνθήκες πίεσης και ανάληψης ευθύνης από τα σωματεία, ενώ συνδέει η δημόσια χρηματοδότηση, με συμμόρφωση προς τους κανόνες.

Το άρθρο 101, για οικονομικές καταστάσεις επιχορηγούμενων φορέων, είναι θετικό, διότι μπορεί να βοηθήσει στην ενίσχυση της διαφάνειας και της λογοδοσίας και τα άρθρα 105 έως 107, για τις κυρώσεις και την επανεξέταση προστίμων και την κατάργηση απομείωσης χρηματοδότησης, αποδυναμώνουν - δηλαδή, βλέπει κανείς την αντίφαση - τη δυνατότητα λογοδοσίας και παρακολούθησης των συνεπειών της βίας και των παραβάσεων και η πολιτική βούληση για αυστηρότητα, με τα άρθρα αυτά ακυρώνεται στην πράξη.

Τα άρθρα 108 και 110 εισάγουν ρυθμίσεις για τα ηλεκτρονικά αθλήματα. Ο εκσυγχρονισμός και η αποσαφήνιση του πλαισίου για τα e-sports και τα μικρά αθλήματα είναι σε θετική κατεύθυνση.

Το άρθρο 111 για τη χειραγώγηση των αγώνων είναι πρόχειρο και μεταθέτει τις ευθύνες σε μη επαρκώς ελεγχόμενες Υπηρεσίες, δεν διασφαλίζει ανεξαρτησία ούτε αποτελεσματικότητα.

Θα μπορούσα να πω και άλλα περισσότερα, θέλω, όμως, να τελειώσω, διότι όλοι, φαντάζομαι, είμαστε χαρούμενοι και έχουμε συγχαρεί τους αθλητές μας του πόλο, που κατάφεραν να πιάσουν την παγκόσμια κορυφή - και όχι για πρώτη φορά - με μια ουσιαστική και διαχρονική συνέχεια. Με την έννοια αυτή, θα σας καταθέσουμε μία τροπολογία, η οποία δείχνει την πραγματική κατάσταση, που υπάρχει στον τομέα αυτό. Πολλά παλιά κολυμβητήρια, κυρίως σε μεγάλες πόλεις, στερούνται αδειοδότησης είτε ως κολυμβητήρια είτε ως κολυμβητικής δεξαμενές και βρίσκονται σε διαδικασία έκδοσης των αδειών και δεν έχουν καταφέρει εντός της προθεσμίας του νόμου - 31/12/2025 - να νομιμοποιηθούν. Είναι αναγκαίο, λοιπόν, να υπάρξει παράταση, προκειμένου να προβούν σε όλες τις ενέργειες και τις υλικοτεχνικές βελτιώσεις, που θα τους επιτρέψουν να συνεχίσουν νόμιμα τη λειτουργία τους και επειδή η Περιφέρεια Αττικής, ήδη, για διάφορους λόγους έλλειψης νομιμότητας, έκλεισε τα κολυμβητήρια των δήμων Ζωγράφου, Βύρωνα και Αθηναίων, κατά τη γνώμη μας, πρέπει να δοθεί παράταση μέχρι 31/12/2026. Εδώ είστε, κύριε Υπουργέ, να το κάνετε, αν θέλετε, αποδεκτό και να το διορθώσετε.

Σας ευχαριστώ πολύ, τα υπόλοιπα στην Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τζούφη, ο κ. Υπουργός ζήτησε το λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ.

Συγγνώμη, που παρεμβαίνω. Με σεβασμό, κυρία Τζούφη, αλλά είναι ένα θέμα πάρα πολύ σοβαρό. Δυστυχώς, τα ζητήματα του αθλητισμού δεν είναι πάντα στην υψηλή προτεραιότητα και της Βουλής και ως εκ τούτου, δεν ακούγονται, δεν μαθαίνονται, δεν επικοινωνούνται, στο βαθμό που πρέπει.

Η κυρία Τζούφη έθεσε ένα πολύ σοβαρό ζήτημα. Κυρία Τζούφη, ξεκινάω με το αίτημά σας και σας λέω: Ούτε ένα δευτερόλεπτο παράταση. Έχουμε τελειώσει με την ιστορία αυτή, που λέγεται «ανασφαλείς αθλητικές εγκαταστάσεις».

Θα σας πω την ιστορία μου, είναι πραγματική ιστορία, όταν ανέλαβα στο Υπουργείο Αθλητισμού. Αυτό που θα σας πω, κρατήστε το και θα δείτε πως ο ισχυρισμός μου «ούτε ένα δευτερόλεπτο παράταση», είναι σωστός.

Όταν ανέλαβα, την 3η μέρα στο Υπουργείο, δέχτηκα τη Γενική Διευθύντρια Τεχνικών Υπηρεσιών. Η Γενική Διευθύντρια Τεχνικών Υπηρεσιών μου έφερε την πρώτη υπουργική απόφαση να υπογράψω - έτσι ήταν ο χρονικός ορίζοντας. Η υπουργική αυτή απόφαση έλεγε ότι με την υπογραφή μου θα έδινα παράταση ασφάλειας για ένα έτος, σε όλες τις αθλητικές εγκαταστάσεις της χώρας.

Όταν τη ρώτησα τι είναι αυτό, μου είπε ότι γίνεται πάνω από 30 χρόνια. Όλοι οι Υπουργοί, προκάτοχοί μου, υπέγραφαν στα τυφλά την ασφάλεια των αθλητικών εγκαταστάσεων, εκεί όπου μπαίνουν τα παιδιά μας, οι προπονητές, οι αθλητές και οι φίλαθλοι.

Το χαρτί αυτό απορρίφθηκε, ήρθε ένα καινούργιο, κατόπιν εντολής μου, που είχε τρεις προϋποθέσεις. Παντού απινιδωτής, στατική επάρκεια, πυρασφάλεια. Τον απινιδωτή τον ψηφίσαμε, μαζί σε προηγούμενο νομοσχέδιο, είναι νόμος του κράτους, όπου δεν υπάρχει απινιδωτής, κλείνει η εγκατάσταση, τελεία, παύλα, παράγραφος.

Άρα, όλες οι αθλητικές εγκαταστάσεις, που αθλούνται τα παιδιά μας σήμερα, έχουν απινιδωτή. Πυρασφάλεια: Δεν είχαν πυρασφάλεια οι αθλητικές εγκαταστάσεις, αλλά λειτουργούσαν και ήταν τα παιδιά μας και οι φίλαθλοι μέσα. Mου ζήτησαν κάποιοι παράταση, δεν τους την έδωσα. Θα σας αναφέρω και τα παραδείγματα. Καυταντζόγλειο: Το Καυταντζόγλειο, κύριε Κούβελα, από τότε που ιδρύθηκε, δεν είχε πυρασφάλεια και λειτουργούσε. Το έκλεισα και ξεκινήσαμε μια διαδικασία ταχύτατη, 800.000 ευρώ, σήμερα έχει πυρασφάλεια, για πρώτη φορά και λειτουργεί και πάλι.

Στατική επάρκεια: Πολλές εγκαταστάσεις δεν έχουν άδεια στατικής επάρκειας. Θυμάστε τον Οκτώβριο του 2023, που κλείσαμε το ΟΑΚΑ, για λόγους στατικής ανεπάρκειας; Ήθελε πολιτικό θάρρος να κλείσει το ΟΑΚΑ, δεν είχε στατική επάρκεια το ΟΑΚΑ. Αυτή ήταν η αλήθεια, έτσι λειτουργούσε στα τυφλά. Μπορούσα να υπερασπιστώ και να συνεχίσω ένα τέτοιο σύστημα;

Το ΟΑΚΑ ξανάνοιξε εννέα μήνες μετά, με στατική επάρκεια και με υπογραφές μηχανικών, που διασφαλίζουν ότι μπορεί να είναι μέσα τα παιδιά μας, οι φίλαθλοι, ο κόσμος όλος.

Κολυμβητικές δεξαμενές: Πριν τρεις μήνες, δημιουργήθηκε σάλος στη Θεσσαλονίκη. Δέχτηκα πολλές ερωτήσεις, για την απόφασή μου να κλείσω το εθνικό κολυμβητήριο. Κατά τον έλεγχο, που έγινε, στο μεγαλύτερο κολυμβητήριο της Θεσσαλονίκης, στο εθνικό κολυμβητήριο, που είναι πανεπιστημιακό και ανήκει στο Υπουργείο Παιδείας, διαπιστώθηκε, ότι δεν είχε πυρασφάλεια, στατική επάρκεια και καμία άδεια. Αυτό το εθνικό κολυμβητήριο λειτουργούσε τόσα χρόνια, με χιλιάδες παιδιά και γονείς. Το έκλεισα, γιατί οι αποφάσεις παίρνονται επί τόπου.

Σήμερα, είμαστε στη φάση της επαναξιολόγησης της στατικής επάρκειας, για να δούμε, αν η στατική επάρκεια μέσα από μελέτη, που γίνεται από μεγάλα μελετητικά γραφεία δίνει τη δυνατότητα να ανοίξει και πάλι με ασφάλεια. Αφού σας περιέγραψα την εικόνα, φτάνουμε στο δια ταύτα. Φτιάξαμε μια πλατφόρμα, με τον κύριο Μαυρωτά, βάσει της οποίας μπήκαν οι στατικές εγκαταστάσεις, σε όλες τις αθλητικές εγκαταστάσεις. Αυτά που σας είπα είναι παραδείγματα. Για να ξαναλειτουργήσει μία αθλητική εγκατάσταση, πρέπει να έχει τις προϋποθέσεις αυτές. Υπάρχει έστω και ένας συνάδελφός μου Βουλευτής, που να μου λέει «Βρούτση, δώσε παράταση»; Στα τυφλά, χωρίς να υπάρχουν αυτές οι τρεις προϋποθέσεις; Περί αυτού πρόκειται.

Κυρία Τζούφη, ίσως δεν είχε γίνει κατανοητό τι συμβαίνει

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Κοιτάξτε, κύριε Βρούτση, θα απαντήσω, διότι αυτό το οποίο λέτε είναι προσβλητικό.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Και έρχονται τώρα και ζητούν να ανοίξουν εγκαταστάσεις. Ποιος θα βάλει την υπογραφή του να ανοίξει μια αθλητική εγκατάσταση, χωρίς στατική επάρκεια;

Ποιος; Ο Υπουργός Αθλητισμού; Ποιος θα βάλει την υπογραφή του να ανοίξει μια αθλητική εγκατάσταση, χωρίς πυρασφάλεια; Βάζουμε ένα τέλος σε ένα χθες, το οποίο δεν είναι τιμητικό για κανέναν.

Από δω και πέρα, μπαίνουμε σε έναν ενάρετο κύκλο: Όποια αθλητική εγκατάσταση λειτουργεί, από εδώ και πέρα, θα είναι ασφαλής, όσον αφορά τις προϋποθέσεις και νομίζω ότι συμφωνούμε όλοι. Μια νέα αρχή για τον αθλητισμό, για τις αθλητικές εγκαταστάσεις είναι αυτή, που λέει, ότι όλοι πλέον πρέπει να λειτουργούν μέσα σε ένα πλαίσιο, που θωρακίζει τις εγκαταστάσεις τις αθλητικές και έχει τις προϋποθέσεις αυτές, που είπα, πυρασφάλεια, στατική επάρκεια και τον απινιδωτή.

Αυτή είναι η αλήθεια, αυτή είναι πραγματικότητα, δεν πρόκειται να δοθεί ούτε ένα δευτερόλεπτο παράταση. Η υπογραφή μου σε παράταση ισοδυναμεί, ξέρετε με τι; Με αυτόν τον κίνδυνο, που έχουμε πάντα εμείς οι πολιτικοί, να βάζουμε μια υπογραφή εύκολη και μετά να τη βρίσκουμε μπροστά μας. Όμως, αυτό είναι υπέρ των παιδιών, υπέρ του αθλητισμού και νομίζω ότι μετά το δύσκολο διάστημα, το μεταβατικό, που θα υπάρξει, για κάποιους δήμους, όχι για όλες τις καταστάσεις, ίσως για το 15% των αθλητικών εγκαταστάσεων, ίσως για το 20% ή για το 17%, θα το δούμε, θα περάσουμε, πλέον, σε μια νέα εποχή, που όλες οι αθλητικές εγκαταστάσεις θα είναι όχι μόνο λειτουργικές, αλλά πάνω απ’ όλα ασφαλείς.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Κύριε Πρόεδρε, ένα λεπτό επί προσωπικού…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι.

Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Κοιτάξτε, η τοποθέτησή μου είχε να κάνει με το εξής. Οι Πρωταθλητές του Πόλο από μόνοι τους έκαναν δηλώσεις δημόσιες, στις οποίες έλεγαν ότι δεν έχουν επαρκείς χώρους και κολυμβητήρια, που θα έπρεπε, για να μπορέσουν να ασκηθούν. Ο ίδιος ομολογήσατε ότι υπάρχουν κάποια κολυμβητήρια, τα οποία είναι στην Αθήνα, αναφερθήκατε σε ένα ποσοστό, τα οποία δεν μπορούν να λειτουργήσουν. Η αναστροφή αυτού του πράγματος, την οποία κάνατε, ότι εγώ, ως βουλευτής, ζητάω να αδειοδοτήσετε εγκαταστάσεις, χωρίς τις απαραίτητες προϋποθέσεις, όχι μόνο είναι προσβλητική επί προσωπικού, αλλά και ως γιατρού. Σε καμία περίπτωση, δεν σας ζήτησε κανείς να βάλετε την υπογραφή σας σε εγκαταστάσεις, χωρίς να πληρούνται οι προϋποθέσεις, που είναι απαραίτητη η ευθύνη της Πολιτείας, αλλά και της δικής σας διακυβέρνησης, επί μία εξαετία. Η ιστορία του απινιδωτή είναι πάρα πολύ παλιά, δεν είναι τόσο μεγάλο επίτευγμα. Βεβαίως, όλοι οι χώροι πρέπει να πληρούν τις προϋποθέσεις, πριν τους αδειοδοτήσετε. Υπήρχε, λοιπόν, ένα ερώτημα, στο οποίο μπορούσατε να μου απαντήσετε ότι «Εμείς ελέγχουμε. Δεν υπάρχουν οι προϋποθέσεις, δεν μπορούμε να ανοίξουμε τα κολυμβητήρια» και όχι να με καθιστάτε υπεύθυνη ότι εγώ ζητάω να ανοίξουν κολυμβητήρια με προϋποθέσεις, που να κινδυνεύουν τα παιδιά και η κοινωνία. Με συγχωρείτε, πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Έγινε σαφές.

Τον λόγο έχει ο κύριος Υπουργός.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας Θρησκευμάτων και Αθλητισμού):** Κυρία Τζούφη, σε καμία περίπτωση, δεν ήθελα να προσβάλω ούτε να παραφράσω το αίτημά σας. Άκουσα τη λέξη, που είπατε, «παράταση» και ήθελα μέσα από αυτό να δώσω μια επεξήγηση, γιατί το αίτημα της παράτασης το θέτουν κάποιοι δήμαρχοι. Οι δήμαρχοι δεν υπογράφουν, την παράταση τη δίνει ο Υπουργός. Η υπογραφή μου, λοιπόν, για παράταση ανασφαλών εγκαταστάσεων δεν πρόκειται να μπει ποτέ. Είμαι σίγουρος ότι και εσείς δεν θέλετε να πάμε σε αυτή την κατεύθυνση. Όσον αφορά τώρα στην ομάδα του Πόλο, μιας και το θέσατε, πρέπει να σας πω ότι για την Ομάδα του Πόλο - και των ανδρών και των γυναικών - η Κολυμβητική Ομοσπονδία έχει ίσως το μοναδικό προνόμιο από όλες τις άλλες ομοσπονδίες να έχει πλήρως ελευθερία στις 12 υπερσύγχρονες κολυμβητικές δεξαμενές του ΟΑΚΑ, για τις οποίες δόθηκαν και δαπανήθηκαν, το τελευταίο διάστημα, 25 εκατομμύρια ευρώ. Είναι από τις πιο σύγχρονες της Ευρώπης και έχει πλήρη ελευθερία διαχείρισης η Ομοσπονδία Υγρού Στίβου για τις εθνικές μας ομάδες. Θα υπάρξουν κι άλλα νέα, τα οποία θα τα ανακοινώσουμε. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ.

Τον λόγο έχει ο κύριος Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, κύριε Βρούτση, κύριε Υπουργέ, χαίρομαι, γιατί από την πρώτη μέρα, όπως είπατε που αναλάβατε Υπουργός, καταλάβατε την ευθύνη που φέρει μία υπογραφή Υπουργού και χαίρομαι, που γι’ αυτά τα μέτρα ασφαλείας, δεν βάλατε την υπογραφή απλά για μια ακόμα παράταση. Τι καλό θα ήταν να ήσασταν στο Υπουργείο Μεταφορών, ώστε αυτή η υπογραφή να υπολογιστεί την ώρα που πρέπει και να ζούσαν 57 ζωές και πόσες άλλες. Εγώ σας συγχαίρω γι’ αυτή σας τη σωστή πρακτική, αλλά δεν γίνεται να μην πω ότι δεν την έχουν όλοι και αφού δεν την έχουν όλοι, έχουν την ευθύνη. Όπως σήμερα, στην Ολομέλεια, συζητιέται κάτω, για άλλες υπογραφές που έμπαιναν σε έντυπα XLS και δεν έλεγχαν, πριν βάλουν αυτές τις υπογραφές. Αυτό σαν παρατήρηση, σε αυτά που είπατε.

Θα ξεκινήσω με την ίδια σχεδόν μεγάλη αντίφαση, που νομίζω ότι σκεπάζει και την όλη υποκρισία της Κυβέρνησης, πλην ελαχίστων εξαιρέσεων, αλλά και του νομοσχεδίου, γιατί έγινε σημαία, με συνοδεία τυμπανοκρουσιών και πύρινους λόγους, η αναγκαιότητα της αξιολόγησης στο δημόσιο, οι αυστηρές πειθαρχικές διώξεις όσων εκπαιδευτικών αρνούνται να περάσουν αυτές τις δοκιμασίες.

Την ίδια ώρα όμως, εισάγετε από την πίσω πόρτα και με αδιαφανείς διαδικασίες, την αδειοδότηση των ιδιωτικών πανεπιστημίων. Πραγματικά, είμαστε σε μαύρο σκοτάδι για το ποιοι θα έρθουν. Καταγγέλλονται μεταμεσονύχτιες αλλαγές, για να χωρέσουν. Πρώην κολέγια βαφτίζονται πανεπιστήμια. Και μάλιστα, τους δίνουμε και το προνόμιο των τριών μηνών από την ίδρυση τους, για να περάσουν έλεγχο, ακόμα και για τις βασικές λειτουργίες ασφάλειας. Άρα, εδώ η υπογραφή, για τρεις μήνες, μετά τη λειτουργία τους, έλεγχο, δεν τηρήθηκε. Αυτή η επιλεκτική χρήση της αξιολόγησης δείχνει ξεκάθαρα και τη στόχευση της Κυβέρνησης στο ό,τι είναι δημόσιο να πλήττεται, να εξοντώνεται, να τιμωρείται, να εκφοβίζεται. Από την άλλη, όμως, η παιδεία, η γνώση, η ισότητα, ακόμα και η ασφάλεια είναι έννοιες, που υστερούν, μπροστά στη μανία για κέρδος. Αλήθεια, για ποιόν εκσυγχρονισμό μιλάτε, για ποια βελτίωση, ποιες ανάγκες καλύπτει τελικά η Kυβέρνηση και ποιους τελικά εξυπηρετεί; Προφανώς, ρητορικό το ερώτημα. Η πολιτική σας είναι εμφανώς μεθοδευμένη. Παύσατε να λειτουργείτε το Υπουργείο, που υπηρετεί την παιδεία και το μετατρέψετε, χωρίς συστολή, σε Υπουργείο διευκόλυνσης του ιδιωτικού κέρδους, με πρόσχημα την παιδεία.

Ας δούμε άλλη μια κραυγαλέα αδικία, σε βάρος των δημοσίων πανεπιστημίων. Το 2021, θεσπίστηκε η Ελάχιστη Βάση Εισαγωγής. Με τη δικαιολογία ότι θα πρέπει να διασφαλιστεί η ποιότητα των Τμημάτων, αποκλείοντας περιπτώσεις φοιτητών, που δεν εκπληρώνουν τις γνωσιακές προϋποθέσεις.

Πέραν του ότι πολλά τμήματα έμειναν χωρίς φοιτητές και φέτος, και μιλάμε για 11.000 σχεδόν κενές θέσεις, διαπιστώνει κανείς ότι πάλι έχουμε δύο μέτρα και δύο σταθμά. Στα ιδιωτικά πανεπιστήμια, η Ελάχιστη Βάση Εισαγωγής λειτουργεί διαφορετικά. Και συγκεκριμένα, για να εγγραφεί κάποιος σε αυτά τα «σπουδαία ιδρύματα», που θέλετε να μας επιβάλλετε, αρκεί να έχει συμμετάσχει στις πανελλαδικές και να έχει επιτύχει την Ελάχιστη Βάση Εισαγωγής, όχι του τμήματος, που επιθυμεί, αλλά του επιστημονικού πεδίου, μειωμένη κατά 20%. Δηλαδή, σε απόλυτους αριθμούς, αυτό σημαίνει ότι θα έχουμε εγγραφές φοιτητών, που αποκλείστηκαν από κάθε δημόσιο ΑΕΙ, αλλά μπορούν να γίνουν ό,τι επιθυμούν, να σπουδάσουν ό,τι επιθυμούν στα ιδιωτικά.

Η αξιολόγηση είναι και πάλι με όρους οικονομικούς και όχι εκπαιδευτικούς. Δεν σας ενδιαφέρει η επίδοση, η ποιότητα, αλλά μόνο το κέρδος. Δεν σας ενδιαφέρει η παιδεία, αλλά κυρίως η πελατεία. Μια τέτοια προφανής ή καταφανής αυθαιρεσία, για να είναι εξασφαλισμένη, απαιτεί και τη συμμόρφωση όσων αντιδρούν ή είναι επικίνδυνοι να αντιδράσουν στο μέλλον. Για το λόγο αυτόν, φρόντισε το Υπουργείο να θεσπίσει νόμους, που θα φακελώνουν φοιτητές, θα εκφοβίζουν διδάσκοντες, που δε θα συμμορφώνονται στις απαιτήσεις του. Θα τιμωρεί, καταστρατηγώντας ακόμα και το τεκμήριο της αθωότητας. Η λογική του πανεποπτικού εφαρμόζεται στη φοιτητική και ακαδημαϊκή ζωή, καθώς φοιτητές και διδάσκοντες καλούνται να λειτουργούν, με την απειλή ότι παρακολουθείται κάθε τους κίνηση. Όλοι συναινούμε για ένα ασφαλές πανεπιστήμιο, αλλά όχι για τη μετατροπή σε σωφρονιστικό ίδρυμα και την εκ των προτέρων αντιμετώπιση των λειτουργών και των φοιτητών, ως εγκληματίες. Ποιο έγκλημα διέπραξαν;

Θα συνεχίσω, με ορισμένες παρατηρήσεις, για το ζήτημα της πρόληψης και αντιμετώπισης της βίας στα πανεπιστήμια. Πρώτον, προβλέπονται αυτοδίκαιες κυρώσεις και αναστολή φοιτητικής ιδιότητας με εισαγγελική διάταξη.

Προβληματισμοί. Τεκμήριο αθωότητας, που προανέφερα. Η αυτόματη αναστολή, πριν από αμετάκλητη καταδίκη, λειτουργεί ως ποινή και καταστρατηγεί το δικαίωμα στο τεκμήριο της αθωότητας. Δεν φαίνεται να υπάρχει σαφές δικαίωμα ακροάσεως ή οποιουδήποτε ένδικου βοηθήματος πριν την επιβολή. Η διάταξη, που παγώνει τη φοιτητική ιδιότητα, μεταφέρει στον Εισαγγελέα πειθαρχικές εξουσίες, που ανήκουν και θα έπρεπε να ανήκουν στο αυτοδιοίκητο των Ιδρυμάτων.

Δεύτερον. Επέκταση του άρθρου 168 του Ποινικού Κώδικα «Διατάραξη λειτουργίας υπηρεσίας». Αοριστία και υπεργενίκευση. Τι σημαίνει «ματαίωση πανεπιστημιακών δραστηριοτήτων»; Εδώ, υπάρχει σοβαρός κίνδυνος να περιλαμβάνει νόμιμες μορφές διαμαρτυρίας, που μπορεί να οδηγήσει σε ποινικοποίηση της έκφρασης της διαδήλωσης, της συνάθροισης. Εισάγονται αδικήματα και ποινές, που μάλλον καλύπτονται ήδη από τον Ποινικό Κώδικα. Άρα, μιλάμε για διπλή τιμωρία. Αυτό μπορεί να οδηγήσει, κάθε φορά, στην ευχέρεια να επιλέγουν οι αρχές ποιον νόμο θα εφαρμόσουν.

Προβληματική είναι και η ποινή έως 10 έτη, χωρίς αυστηρά κριτήρια.

Ρήτρα θεσμικής ευθύνης και απειλή έκπτωσης οργάνων ΑΕΙ. Χάνεται το αυτοδιοίκητο των πανεπιστημίων, γιατί επιβάλλεται ακριβώς η απειλή έκπτωσης, ελλοχεύει ο κίνδυνος εργαλειακής χρήσης για πειθαναγκασμό των Συγκλήτων, ώστε να υπακούουν στις κυβερνητικές επιθυμίες.

Δεδομένου των ανωτέρω και πριν φτάσουμε στη συζήτηση στην Ολομέλεια, αύριο, σας ζητάμε να αποσαφηνιστούν οι όροι «διατάραξη λειτουργίας των ανωτάτων εκπαιδευτικών ιδρυμάτων», δεύτερον, καμία καταγραφή δεδομένων των φοιτητών με κάμερες και βιομετρικά στοιχεία, πλήρη συμμόρφωση με το γενικό κανονισμό. Εάν συμβεί τέτοια καταγραφή, εγγυήσεις υπεράσπισης στην ταχεία προανάκριση. Προστασία αυτοδιοίκητου των πανεπιστημίων και ανεξαρτησία στη σύνθεση πειθαρχικού συμβουλίου και συμμετοχή μελών διαφορετικών βαθμίδων και να υπάρχει και η φωνή των φοιτητών.

Ας μου επιτραπούν και μερικές καίριες, θεωρώ, παρατηρήσεις για το ζήτημα των ιδιωτικών πανεπιστημίων. Η μεγάλη πλειονότητα των αιτήσεων προέρχεται από υφιστάμενα κολέγια, που ξεκάθαρα αποτελούν εμπορικές εταιρείες, τα οποία κυριολεκτικά εν μια νυκτί και χωρίς αντιδράσεις, μεταμορφώνονται σε νομικά πρόσωπα πανεπιστημιακής εκπαίδευσης. Άρα, ο ισχυρισμός περί μη κερδοσκοπικού χαρακτήρα ήταν και είναι ένα νομικό περίβλημα για επιχειρηματικές δομές και σας το λέγαμε από τότε και να που γίνεται. Δεν ήρθε κανένα μεγάλο ξένο πανεπιστήμιο, όπως έλεγε η Κυβέρνηση και οι εκπρόσωποί της, τότε, ούτε «Χάρβαρντ», ούτε «Σορβόννη» ούτε όλα αυτά τα ονόματα, που ακούσαμε και αυτό το λέγαμε και αυτό έγινε.

Η Κυβέρνηση μας διαβεβαίωνε πως θα έχουμε τα αυστηρότερα κριτήρια της Ευρώπης, κάτι που δεν συμβαίνει και όχι απλώς δεν συμβαίνει, αλλά υπάρχουν σοβαρές καταγγελίες για μεταμεσονύχτιες τροπολογίες, ελαστικοποίηση των λειτουργικών προϋποθέσεων, για να χωρέσουν όλοι οι αιτούντες, ακόμη και αν θα έπρεπε ή αργότερα θα φανεί ότι έπρεπε να απορριφθούν.

Νομιμοποιείται η λειτουργία έως 3 μήνες, χωρίς πιστοποιητικό ενεργητικής πυροπροστασίας. Αυτό που κάνατε στα γήπεδα, δεν το κάνετε, τουλάχιστον για τρεις μήνες στα ιδρύματα, κάτι που δεν επιτρέπεται ούτε στα ΙΕΚ. Πρώτα, δίνεται η άδεια και μετά έως και τρεις μήνες, ελέγχει ο ΕΟΠΠΕΠ. Δηλαδή, θα έχουν εγγραφεί οι φοιτητές, θα έχουν πληρώσει οι οικογένειές τους και αν τελικά απορριφθεί, τι θα γίνει με τα λεφτά, που έχουν δώσει;

Βαφτίστηκαν τα κολέγια «πανεπιστήμια» και «παραρτήματα ξένων πανεπιστημίων», χωρίς την κατά νόμο αξιολόγηση. Μάλιστα, αναμένεται, σύμφωνα με τα δημοσιεύματα, προειδοποιητική επιστολή από την Ευρωπαϊκή Επιτροπή.

Δεν έχουμε, κύριοι Υπουργοί, απαντήσεις, σε πολύ βασικές ερωτήσεις, ποιοι κατέθεσαν αιτήσεις, ποια είναι η εταιρική μορφή και η έδρα τους, ποιοι κατέβαλαν παράβολα και εγγυητικές, αν υπάρχουν ποινικά μητρώα, ασφαλιστική και φορολογική ενημερότητα και πόθεν έσχες. Προβλέπεται συστέγαση με άλλες εκπαιδευτικές δομές, όπως τα ΙΕΚ, ποια η πρόοδος των ελέγχων κτιριακών υποδομών από τον ΕΟΠΠΕΠ και πώς σχετίζονται με τις τροποποιήσεις των κτιριολογικών απαιτήσεων;

Γιατί όλα αυτά, προφανώς, μπορεί να φέρουν και ευρωπαϊκές κυρώσεις ή μη αναγνώριση στο μέλλον.

Τελειώνω, κύριε Πρόεδρε, στα δύο σημαντικά θέματα, που είχα θέσει και στην πρώτη τοποθέτησή μου. Πρώτον, των μεταγραφών των τέκνων τρίτεκνων και πολύτεκνων οικογενειών και σας ζητώ πάλι να δώσετε τη δυνατότητα να μπορούν να φοιτήσουν σε περιοχές, που είναι κοντά είτε στον τόπο είτε στην κοντινότερη πλησιέστερη περιφέρεια, χωρίς εισοδηματικά και άλλα κοινωνικά κριτήρια.

Το δεύτερο ζήτημα είναι η άμεση νομοθετική παρέμβαση, που έχετε υποσχεθεί, για τη χορήγηση της άδειας άνευ αποδοχών, λόγω ανατροφής. Δεν θα ξαναπώ πόσο σημαντικό είναι και για τον προγραμματισμό της οικογένειας και για το Δημογραφικό. Εγώ λέω σε κάθε Υπουργείο, προσπαθήστε να κάνετε 2-3 μέτρα προς την επίλυση του Δημογραφικού και προς τη διευκόλυνση και τη στήριξη των οικογενειών.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστούμε πολύ, κ. Τσιρώνη.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», ο κ. Αδαμάντιος Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ, κύριε Πρόεδρε. Καλημέρα και από μένα.

Κάποιες παρατηρήσεις, σε συνέχεια της προχθεσινής μου τοποθέτησης, έτσι πιο συνολικά, πιο συνοπτικά, για τις θρησκευτικές κοινότητες, για την Μονή Σινά και όλα τα υπόλοιπα θρησκευτικά και εκκλησιαστικά, προτείνουμε σαφή οριοθέτηση της διοικητικής και νομικής αυτοτέλειας της Μονής Σινά, με ασφαλιστικές ρήτρες σεβασμού των κανονισμών της. Προτείνουμε την ανάγκη για διαφάνεια στη χρηματοδότηση και στους διορισμούς και μηχανισμούς ελέγχου σύγκρουσης συμφερόντων.

Για τους κληρικούς και τους Μουφτήδες, ζητάμε πρόβλεψη δικαιωμάτων, δυνατότητα διοικητικής προσφυγής και ενιαία πλαίσια ενημέρωσης και εποπτείας. Σεβασμό στην ιδιομορφία, αλλά και εγγυήσεις διαφάνειας, δικαιώματος πληροφόρησης και δημοκρατικής λογοδοσίας.

Για το πειθαρχικό. Αυτό το περίφημο Μέρος, τρίτο Μέρος, ότι το πειθαρχικό δίκαιο δεν μπορεί να λειτουργεί ως Ποινικός Κώδικας, ζητάμε αναλογικότητα, τεκμήριο αθωότητας και δυνατότητα ένστασης, πλήρης σεβασμός στην ακαδημαϊκή αυτονομία των Ιδρυμάτων, εγγυήσεις για φοιτητές, με ευάλωτο προφίλ. Ζητάμε καταργήσεις ή αναδιατυπώσεις άρθρων, που ποινικοποιούν φοιτητικές κινητοποιήσεις ή καθιερώνουν ποινές, χωρίς τελεσίδικες αποφάσεις.

Πρόβλημα. Παραβίαση του τεκμηρίου αθωότητας. Στο άρθρο 65, προβλέπεται η δυνατότητα επιβολής μέτρων, αποκλεισμός από εξετάσεις, αναστολή φοιτητικής ιδιότητας, με απλή άσκηση ποινικής δίωξης, πριν από οποιαδήποτε τελεσίδικη δικαστική απόφαση, δηλαδή, τιμωρία χωρίς απόδειξη. Αυτό δεν είναι απλώς άδικο, είναι και αντισυνταγματικό.

Ακαδημαϊκή αυτονομία. Η νομοθετική επιβολή εθνικού πειθαρχικού πλαισίου, χωρίς δυνατότητα εξειδίκευσης από τα ίδια τα Ιδρύματα, πλήττει καίρια το αυτοδιοίκητο των ΑΕΙ. Είναι άλλο πράγμα να θεσπίζεις γενικές αρχές και άλλο να υπαγορεύεις γραφειοκρατικά τον πειθαρχικό κανονισμό. Η Παιδεία θέλει εμπιστοσύνη, διαφάνεια, διάλογο με την πανεπιστημιακή κοινότητα. Ζητάμε πρόβλεψη, ώστε τα ίδια τα Ιδρύματα να ορίζουν το πειθαρχικό τους πλαίσιο, με σεβασμό στις αρχές της δίκαιης διαδικασίας.

Ποινικοποίηση της συμμετοχής. Ο τρόπος που διατυπώνονται τα πειθαρχικά παραπτώματα, όπως ανάρμοστη συμπεριφορά, παρεμπόδιση λειτουργίας, παραβίαση χώρων, είναι ασαφής, γενικευτικός και ερμηνεύσιμος, ποικιλοτρόπως. Μπορεί να χρησιμοποιηθεί κατά το δοκούν εναντίον φοιτητικών κινητοποιήσεων ή ακόμη και απλής διαφωνίας. Ζητάμε το σαφή διαχωρισμό μεταξύ ποινικού και πειθαρχικού και την κατοχύρωση δικαιώματος ένστασης, ακρόασης και ένδικης προστασίας.

Οικονομικές κυρώσεις. Κάπως εκδικητική λογική. Η πρόβλεψη για αποζημιώσεις φθοράς δημόσιας περιουσίας σε φοιτητές, χωρίς τελεσίδικη απόφαση, δεν είναι ούτε αναλογική, ούτε νομικά ανεκτή, δεν μπορεί ένας φοιτητής να χρεώνεται για μια αφίσα ή για μια κατάληψη, που αποφασίστηκε, συλλογικά. Ζητάμε, προτείνουμε, την απαλοιφή ή περιοριστική επαναδιατύπωση αυτών των διατάξεων.

Το ζήτημα των διαγραφών φοιτητών, που τέθηκε πάρα πολύ στις συζητήσεις με τους φορείς, με τη συμπλήρωση του λεγόμενου «ν+2», είναι ένα ζήτημα θεσμικά ευαίσθητο και κοινωνικά φλεγόμενο, γιατί δεν αγγίζει μόνο τη διάρκεια φοίτησης, αγγίζει το δικαίωμα στη δεύτερη ευκαιρία, αγγίζει ανθρώπινες ζωές, σε μια χώρα, με χαμηλή φοιτητική μέριμνα, με ανεπαρκή συμβουλευτική, με φοιτητές, που εργάζονται, που μεγαλώνουν παιδιά, που φροντίζουν συγγενείς, η διαγραφή με ένα απλό χρονικό όριο, δεν είναι μεταρρύθμιση. Είναι σκληρή, πειθαρχική λογική, που εξοστρακίζει τους πιο ευάλωτους.

Ζητάμε να θεσπιστεί ενιαίο ψηφιακό και απλό σύστημα αίτησης παράτασης, με εγγυημένη απάντηση, εντός 15 ημερών, να προβλεφθούν ειδικές διατάξεις, για λόγους υγείας, αναπηρίας, εργασίας και οικογενειακής κατάστασης. Να δημιουργηθούν δομές ψυχοκοινωνικής υποστήριξης στα Ιδρύματα, για όσους φοιτητές επιστρέφουν, μετά από χρόνια και καμία διαγραφή, χωρίς προηγούμενη ακρόαση και δυνατότητα προσφυγής. Προτείνουμε μία παιδεία, με δυνατότητα επανόρθωσης, με δικαίωμα στην επιστροφή. Μία παιδεία, χωρίς αποκλεισμούς.

Για τον αθλητισμό. Δεν έχουμε πολλά, μιλήσαμε και με τον κ. Βρούτση και είχε την ευγένεια να μου εξηγήσει και κάποια πράγματα, όπως έκανε στην Αίθουσα από ό,τι είδα. Υπάρχουν κάποιες ορολογίες, κάποιες αποσαφηνίσεις που πρέπει να τονιστούν, θα τα πούμε και στην Ολομέλεια, αύριο.

Για τα E-sports. Διακριτή κατηγοριοποίηση, εποπτεία προστασίας ανηλίκων, δημιουργία φορέα πιστοποίησης για ετήσια αξιολόγηση τίτλων. Υπάρχουν κάποιες άλλες έτσι, λεπτομέρειες, ίσως σε σχέση με το συνολικό αυτό νομοσχέδιο, το νομοσχέδιο των νομοσχεδίων, που έχει να κάνει π.χ. με το μπέιζμπολ, κάποιες εξαιρέσεις, ίσως σε τέτοια αθλήματα, για να μπορέσουν να αναπτυχθούν, σε σχέση με τους προπονητές.

Μέρος Ε΄. Μαθητές με Αναπηρία, ειδικές εκπαιδευτικές ανάγκες. Οι μη μόνιμες θέσεις σε ΑΕΙ, οι εκπαιδευτικοί της Ειδικής Αγωγής βρίσκονται διαρκώς σε επισφάλεια.

Ζητάμε ρητή πρόβλεψη μόνιμης οργανικής θέσης ειδικών εκπαιδευτικών για ειδικές εκπαιδευτικές ανάγκες, ανά 10-12 μαθητές, όχι ως δυο εκπαιδευτικοί, με απόφαση ΕΔΥ, όπως προβλέπει το σχέδιο.

Ανεπαρκής επιμόρφωση. Δάσκαλοι και καθηγητές καλούνται να διαχειριστούν ΔΕΠΥ, αυτισμό, σύνθετες διαταραχές, χωρίς κατάρτιση, προτείνουμε τουλάχιστον 20 ώρες ετήσιας επιμόρφωσης, ανά εκπαιδευτικό γενικής τάξης.

Αποκλεισμός γονέων. Ζητάμε υποχρεωτική, τριμερή συνάντηση, γονείς σε ΕΔΥ διεύθυνση, πριν από κάθε απόφαση για τροποποίηση πλαισίου φοίτησης.

Άλλες προτάσεις που έχουμε κάνει και τις είπαμε και τις ακούσαμε και στους φορείς.

Στο άρθρο 115, για τα βιβλία ξένων γλωσσών, ζητάμε κεντρική προμήθεια και δωρεάν προσβάσιμες ψηφιακές εκδόσεις. Οι φοιτητές της Νομικής θέσανε ζητήματα σοβαρά, που έχουν να κάνουν με τα νομικά τους βιβλία, που αναγκάζονται να αγοράζουν και τα οποία αλλάζουν, συνεχώς, από ό,τι μας είπανε.

Άρθρο 116, για τα πρότυπα και πειραματικά, ζητάμε άμεση τοποθέτηση συμβούλων εκπαίδευσης και κατάρτιση αξιολογητών.

Παιδεία ενηλίκων και δια βίου μάθηση, δημόσια διαβούλευση πριν από κάθε αξιολόγηση. Επιδοτούμενη επιμόρφωση αξιολογητών. Αντιπροσώπευση εκπαιδευομένων και εργαζομένων σε όργανα διοίκησης.

Και σε σχέση με το αγκάθι, αυτό το περίφημο τρίτο Μέρος, που συζητάμε συνέχεια, όπου μίλησε και η κυρία Υπουργός, που δεν είναι σήμερα μαζί μας. Μας μίλησε αρκετά όμορφα στο κλείσιμο αυτής της μαραθώνιας προχθεσινής συνάντησης και αν λάβουμε υπόψη μας ότι καλοπροαίρετα θεωρεί ότι με αυτή τη ρύθμιση προστατεύεται η ελευθερία έκφρασης, εμένα η δική μου απάντηση σε αυτό, είναι ότι δεν θα το εφαρμόσει η ίδια και αυτό είναι το πρόβλημά μου. Δεν θα το εφαρμόσετε εσείς, κύριε Υφυπουργέ και θέλω την απάντηση, που μου λέτε. Δεν θα το εφαρμόσετε εσείς. Άμα το πιστεύετε στ’ αλήθεια, ωραία, το βλέπω καλοπροαίρετα και λέω, ωραία, το πιστεύετε και λέω ότι έτσι θα προστατευτεί η ελευθερία έκφρασης, έτσι το βλέπετε, μόνο που δεν το εφαρμόζετε εσείς, το εφαρμόζουν άλλοι, ενδεχομένως να το εφαρμόσουν και άλλες κυβερνήσεις και ίσως δεν ξέρεις πως τα φέρνει η ζωή και άλλα καθεστώτα. Γιατί βλέπουμε τι γίνεται στην Αμερική, αυτή τη στιγμή και δεν θέλω να το φανταστώ καν. Αναφέρθηκε κάπως η κυρία Κτενά, εγώ θα αναφερθώ αύριο στην Ολομέλεια, δεν θέλω καν να φανταστώ τι θα συνέβαινε στην εξέγερση του Πολυτεχνείου, την πρώτη μέρα, αν κάποιοι τέτοιοι νόμοι ισχύανε και τους είχαν στα χέρια τους αυτοί οι άνθρωποι και σε τι φάση θα ήτανε η χώρα σήμερα. Αυτή είναι η μεγάλη μου ένσταση και θα αναφερθώ και εκτενέστερα αύριο. Κατά τα άλλα, κάποια σας έχω πει τα βλέπω πολύ θετικά με ένα μεγάλο αγκάθι, που είναι το Μέρος Γ’, για το οποίο θα συζητήσουμε αναλυτικότερα αύριο. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, πολύ κ. Καραναστάση.

Τελείωσαν οι τοποθετήσεις των Εισηγητών και των Ειδικών Αγορητών.

Ο λόγος τώρα, στα μέλη της Επιτροπής, αρχής γενομένης από τον Αντιπρόεδρο, τον κ. Δημήτρη Κουβέλα.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, πολύ κύριε Πρόεδρε, θα είναι σύντομη η παρέμβασή μου.

Κατ’ αρχήν, να συγχαρώ προσωπικά τον Υπουργό, τον κ. Βρούτση, για τη θαρραλέα απόφαση να απαιτήσει έλεγχο ασφάλειας όλων των αθλητικών εγκαταστάσεων, σε όλη τη χώρα, πριν δώσει την έγκριση λειτουργίας τους. Όσο κι αν μας πονάει αυτό, το ΟΑΚΑ σήμερα είναι όπως πρέπει, το Καυταντζόγλειο Στάδιο, στη Θεσσαλονίκη, θα είναι σύντομα, όπως πρέπει. Το Εθνικό Κολυμβητήριο, το οποίο λείπει από τη Θεσσαλονίκη, είναι γνωστό σε όλους μας ότι έχει προκαλέσει μια τεράστια αναστάτωση, αν δεν ξεκινούσε, όμως, να τακτοποιείται χθες, δεν θα μπορούσε ποτέ να είναι έτοιμο αύριο. Θα συμφωνήσουμε, λοιπόν, ότι δεν επιτρέπεται καμία έκπτωση και ορθώς αυτές οι διαδικασίες είναι σε εξέλιξη. Θα παρακαλούσα, όμως, κύριε Υπουργέ, να επιβλέψετε προσωπικά τόσο την εξέλιξη της διαδικασίας πλήρους αποκατάστασης του Εθνικού Κολυμβητηρίου, στη Θεσσαλονίκη, όσο και την εξασφάλιση της αναγκαίας χρηματοδότησης γι’ αυτό.

Παράλληλα, βέβαια, οφείλω να εκφράσω την ικανοποίησή μου για ενέργειες, που γίνονται, όπως η στήριξη του Κολυμβητηρίου στο Δήμο Παύλου Μελά, στη Δυτική Θεσσαλονίκη, για να κλείσουν κάποιες τρύπες αναγκών των ομάδων και των αθλητών, αλλά και των πολιτών, ακόμη του υγρού στίβου, αλλά υπάρχουν και άλλες δυνατότητες, όπως το Κολυμβητήριο στο Δήμο Ευόσμου Κορδελιού.

Είναι ένα αίτημα, το οποίο εκκρεμεί και με χρηματοδότηση, που δεν είναι υπερβολική, θα μπορούσε και αυτό να δώσει σημαντικές ανάσες, που έχει ανάγκη η πόλη της Θεσσαλονίκης.

Έρχομαι σε μία πρόταση ρύθμισης, η οποία νομίζω ότι έχει ξεχωριστή αξία. Αναφέρομαι στη δυνατότητα αναστολής της φοιτητικής ιδιότητας και των σπουδών τους, κατ’ επέκταση, των επαγγελματιών αθλητών. Ειδικότερα, των ποδοσφαιριστών της Super League 1 και της δεύτερης κατηγορίας, των καλαθοσφαιριστών της Basket League, αλλά και της δεύτερης κατηγορίας, αλλά και όλων των αθλητών ομαδικών αθλημάτων για την πρώτη κατηγορία αυτών των ομαδικών αθλημάτων.

Ξέρετε, κάπου η διάκριση μεταξύ ερασιτέχνη και επαγγελματία αθλητή στα υπόλοιπα αθλήματα δεν είναι τόσο καθαρή και χαρακτηριστικό παράδειγμα είναι οι εθνικές ομάδες Πόλο των ανδρών και γυναικών, οι οποίες πέτυχαν ανεπανάληπτες παγκόσμιες διακρίσεις και οι αθλητές τους δεν έχουν καν τον απαιτούμενο χρόνο -δεν μιλάω για χώρο- για προπονήσεις. Δεν παίρνουν άδεια από τις δουλειές τους, που να είχαν και υποχρεώσεις στα πανεπιστήμια. Άρα, λοιπόν, η ρύθμιση πρέπει να είναι για τα γυναικεία και ανδρικά πρωταθλήματα πρώτης κατηγορίας όλων των ομαδικών αθλημάτων.

Η ρύθμιση, επαναλαμβάνω και επιμένω, είναι τεράστιας σημασίας. Ο επαγγελματίας αθλητής, που πέτυχε την εισαγωγή του στο δημόσιο ελληνικό πανεπιστήμιο, στα 18 του χρόνια, αν είναι καλά στην υγεία του και δραστηριοποιηθεί αθλητικά, επαγγελματικά, θα φτάσει μέχρι τα 30 - 32 του χρόνια. Παραπάνω είναι εξαιρέσεις, οι αθλητές, που συνεχίζουν επαγγελματικά να αγωνίζονται. Έτσι, λοιπόν, επιβάλλεται, κατά την άποψή μου, να διατηρήσει τη δυνατότητα να ξαναβρεί τη φοιτητική του ιδιότητα, έτσι ώστε το δικαίωμά του στην παιδεία και στη μάθηση, που θα του δώσει, στη συνέχεια και τη δυνατότητα σε επαγγελματική ευκαιρία, θα πρέπει αυτό το δικαίωμα να μείνει ενεργό. Θα ζητήσω την ηγεσία του Υπουργείου Παιδείας, από όλους τους Υπουργούς τους παρισταμένους να εξετάσετε πολύ σοβαρά αυτή τη δυνατότητα, γιατί νομίζω ότι το οφείλουμε στους ανθρώπους, οι οποίοι μας χαρίζουν διακρίσεις αθλητικές, αλλά κυρίως και πάνω απ’ όλα είναι το δικαίωμά τους στη συνέχεια του επαγγελματικού βίου, μετά την ολοκλήρωση της καριέρας της επαγγελματικής αθλητικής. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κύριο Κούβελα.

Το λόγο έχει ο κύριος Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Θα ήθελα πρώτα να πω για μια τροπολογία, την οποία κατέθεσε η Κοινοβουλευτική Ομάδα του Κ.Κ.Ε.. Ουσιαστικά, είναι τροπολογία - προσθήκη στο άρθρο 44 του ν.5216 και αφορά την άμεση καταβολή των δεδουλευμένων των εργαζομένων στο Κέντρο Ημέρας   
Alzheimer «ΝΕΦΕΛΗ». Αύριο, θα πούμε περισσότερα πράγματα, απλά το λέω να είναι εις γνώση και των άλλων Κοινοβουλευτικών Ομάδων. Είναι ένα δίκαιο αίτημα των εργαζομένων, οι οποίοι έχουν να πληρωθούν, εδώ και τέσσερις μήνες. Είναι καλοκαίρι και φυσικά, υποθέτω ότι ο κ. Βαρτζόπουλος, ήδη, το γνωρίζει ή αν δεν το γνωρίζει, καλό είναι και το προεδρείο να ενημερώσει σχετικά τον αρμόδιο Υπουργό.

Τώρα, περνώντας στο νομοσχέδιο και σε ό,τι έχει σχέση με τις διατάξεις για τον αθλητισμό: Προχθές, κύριε Πρόεδρε, ο κ. Βρούτσης επιδόθηκε σε ένα κρεσέντο υποκρισίας και διαστρέβλωσης των θέσεων του Κ.Κ.Ε. και όσων διατύπωσα για τη διάταξη, που αφορά την ποσόστωση των γυναικών, για τη συμμετοχή τους στα διοικητικά συμβούλια αθλητικών σωματείων, αλλά και για την παράδοση εθνικών και δημοτικών αθλητικών εγκαταστάσεων στις ΠΑΕ και στις ΚΑΕ.

Θα έλεγα ότι ήταν ασυγκράτητος στην παραποίηση – ευτυχώς, βέβαια, που υπάρχουν και τα πρακτικά. Το ότι ψηφίζουμε τη διάταξη, για την ποσόστωση στη συμμετοχή των γυναικών στο ένα τρίτο (1/3) της εκπροσώπησής τους στα διοικητικά συμβούλια, δεν αναιρεί το δικαίωμα, που έχουμε, για να εκφράζουμε την άποψη και τη θέση ότι αυτό από μόνο του δεν αρκεί, αλλά χρειάζονται ουσιαστικότερα μέτρα ενίσχυσης της ισοτιμίας της γυναίκας στην κοινωνία, πράγμα, όμως, που αυτό δεν μπορεί να επιτευχθεί σε ένα άδικο ταξικό σύστημα, αυτό που λέμε «καπιταλισμός». Τι δεν καταλαβαίνετε, τι δεν κατανοείτε;

Είναι άλλο πράγμα η γυναίκα μιας λαϊκής οικογένειας, που δουλεύει, από το πρωί έως το βράδυ για τα προς το ζην της οικογένειας, εξαντλημένη από τη δουλειά και πρέπει να πάει στο σπίτι για τα παιδιά, για τη γιαγιά, τον παππού κλπ. και είναι άλλο πράγμα η κυρία της αστικής τάξης, η οποία έχει και τη γκουβερνάντα της, έχει και την Φιλιππινέζα για τα παιδιά, έχει όλες εκείνες τις προϋποθέσεις, για να μπορεί να έχει άπλετο χρόνο να ασχοληθεί με τα πάντα. Στο κάτω – κάτω, αναρωτηθήκατε, γιατί και ποιες είναι οι αιτίες αποκλεισμού ή της ισχνής συμμετοχής γυναικών στα κοινά και αναγκάζεστε να νομοθετείτε αυτή τη συγκεκριμένη διάταξη, την οποία, επαναλαμβάνω, θα την ψηφίσουμε, αλλά μόνον «το επαναλαμβάνω» δεν λέει κάτι, εκτός εάν δεν πρέπει να τα σχολιάζουμε.

Για την παράδοση των αθλητικών εθνικών και δημοτικών εγκαταστάσεων στις ΠΑΕ και της ΚΑΕ, να ξεκαθαρίσουμε ότι οι εγκαταστάσεις αυτές είναι περιουσία του ελληνικού λαού και πρέπει να αποδίδονται στον λαό, δωρεάν, με ένα μικρό συμβολικό αντίτιμο, να είναι λειτουργικές, να έχουν την πλήρη στατική επάρκεια, την πυρασφάλεια, τον απινιδωτή, βεβαίως, όλα όσα απαιτούνται, προκειμένου η νέα γενιά, σήμερα, να μπορεί ελεύθερα να αθλείται, αλλά όχι όμως με «ξένα κόλλυβα» να τις χρησιμοποιούν οι επιχειρηματίες του επαγγελματικού αθλητισμού, για να κερδίζουν. Όλοι είμαστε στο κάτω - κάτω με κάποια ομάδα, άλλος είναι ΟΦΗ, άλλος Ολυμπιακός, Παναθηναϊκός, ΑΕΚ, ΠΑΟΚ και πάει λέγοντας, αλλά δεν το βλέπουμε εμείς στα στενά όρια των προσωπικών μας επιθυμιών, αλλά προτάσσουμε το κοινό το λαϊκό συμφέρον.

Όσο δε για την περίπτωση του ΟΦΗ και την παραχώρηση του Παγκρητίου Σταδίου, θα σας ενημερώσω, κύριε Βρούτση, εάν δεν το ξέρετε, η Λαϊκή Συσπείρωση στο Δήμο Ηρακλείου ψήφισε «παρών», μόνο και μόνο, γιατί υπάρχει ένα υπαρκτό πρόβλημα της στατικής επάρκειας του Γηπέδου του ΟΦΗ και θεώρησε ότι τουλάχιστον, μέχρι να φτιαχτεί να πάει εκεί, αλλά εδώ είχαμε μία σύμβαση επί μακρόν, για πάρα πολλά χρόνια, που στα πέντε πρώτα χρόνια μεταφέρεται η ΠΑΕ ΟΦΗ, χωρίς ενοίκιο. Δεν κατάλαβα τι είναι η ΠΑΕ ΟΦΗ; Είναι ο ερασιτέχνης ΟΦΗ; Είναι κάποιο ερασιτεχνικό σωματείο; Όχι! Μα, ήδη υπάρχει θέμα για το πώς θα αξιοποιείται το Παγκρήτιο Στάδιο για τα άλλα αθλήματα, για το στίβο, για το τρέξιμο, για το άλμα εις ύψος, δεν θα συναντήσουν πρόβλημα;

Ήδη, διαμαρτύρονται τα ερασιτεχνικά σωματεία, που βρίσκονται στο Παγκρήτιο Στάδιο. Αντί, λοιπόν, να μας πείτε πόσα θα δώσετε από αυτά που χρωστάτε στο Παγκρήτιο Στάδιο και σε όλα τα στάδια -τα ολυμπιακά στάδια- αντί να μας πείτε τι μέτρα θα πάρετε, έτσι ώστε το κράτος να μεριμνήσει και να χρηματοδοτήσει περισσότερο και να στελεχώσει αυτά τα στάδια, όπως τα κολυμβητήρια κτλ., με επιπλέον προσωπικό ή να φτιάξετε το χλοοτάπητα στο Στάδιο Ελευθερίας του Ηρακλείου, εσείς πετάξατε τη μπάλα στην κερκίδα, επιδιδόμενος σε αυτό το άκρατο παραλήρημα κατά του Κ.Κ.Ε..

Ο λαός, οι χιλιάδες αθλητές, οι οικογένειες και οι παράγοντες ξέρουν πολύ καλά το Γολγοθά, που ακολουθούν, και τα έξοδα, που πληρώνουν για να αθληθούν οι νέοι και αντί να στηρίξετε τα σωματεία, εσείς τα πολεμάτε. Τους έχετε επιβάλλει μία απίστευτη οικονομική ασφυξία. Τα διαλύετε στο όνομα ενός κατ’ επίφαση εξ ορθολογισμού, με το μητρώο. Απαραίτητο μεν, αλλά το εργαλοποιείτε ακριβώς, για να καταργήσετε, διότι η διάταξη για τη συγχώνευση προϋποθέτει την κατάργηση των σωματείων. Ναι ή όχι;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Τι όχι, τι όχι; Όταν αναγκάζονται δύο χωριά, που έχουν δύο διαφορετικές ομάδες και δεν τα βγάζουν πέρα, προφανώς, θα συγχωνευτούν. Όμως, επίμονα αρνείστε, όπως όλες οι κυβερνήσεις, μέχρι σήμερα, την υιοθέτηση ώριμων προτάσεων, που κάνει το Κ.Κ.Ε, για την μεταφορά των ΠΑΕ από το Υπουργείο Παιδείας και Αθλητισμού, που είναι σήμερα, στο Υπουργείο Ανάπτυξης. Εκεί, όπου πρέπει να γίνεται ο έλεγχός τους, ως ανώνυμες εταιρείες, να αποδοθούν όλα τα χρέη τους στο δημόσιο, να μην υπάρχει ειδικό καθεστώς αδειοδότησης και να αποσυρθούν φυσικά και οι ομάδες από το «ΣΤΟΙΧΗΜΑ».

Φυσικά, η υιοθέτηση της πρότασης του Κ.Κ.Ε. αποτελεί προϋπόθεση, για να ασχοληθούμε πραγματικά, κάποια στιγμή, με τον αθλητισμό, κάτι που δεν το θέλετε ή δεν μπορείτε ή και τα δύο μαζί. Σε σχέση, τώρα, με τη Μερική Ολική Παρακράτηση-Επιχορήγηση για πολλαπλές παραβάσεις ντόπινγκ, να πω το εξής, καθώς είναι ιδιαίτερα σημαντικό και είναι σε εξέλιξη πάρα πολλά πράγματα. Πάντα, θεωρούσαμε ότι πρέπει να υπάρχουν κανόνες και μέτρα κατά του ντόπινγκ και θα έβρισκαν αντίκρισμα, εάν αυτά συνοδεύονταν, παράλληλα, με μέτρα ενίσχυσης και προστασίας των αθλητών. Την προστασία και την ανάπτυξη του αθλητικού ιδεώδους, ως κοινωνικό αγαθό και δικαίωμα σε συνθήκες, όμως άκρατου εμπορευματοποίησης του αθλητισμού, όλα επιτρέπονται στο βωμό του κέρδους. Να σας θυμίσω τον Έλληνα κολυμβητή, τον Γκολομέεφ, ο οποίος συμμετείχε, προσέξτε, σε ανεξάρτητη αθλητική διοργάνωση της «enhance games», στην οποία οι συμμετέχοντες αθλητές επιτρέπεται να κάνουν χρήση απαγορευμένων ουσιών.

Ο συγκεκριμένος κολυμβητής σημείωσε παγκόσμιο ρεκόρ, στα 50 μέτρα ελεύθερο, με χρόνο 20: 89, καταρρίπτοντας κατά δύο δευτερόλεπτα τον προηγούμενο, που κρατούσε από το 2009, ο Βραζιλιάνος Φίλιο, σε μια εποχή, που κυριαρχούσαν τα τεχνολογικά μαγιό παρακαλώ. Ξέρετε πόσο κέρδισε ο Γκολομέεφ; Ένα εκατομμύριο δολάρια από αυτή την ιστορία, ένα εκατομμύριο δολάρια. Μάλιστα, τώρα ετοιμάζουν, τον Μάιο του 2026, στο Λας Βέγκας, στην πόλη της αμαρτίας, όπως λέγεται και σε ένα υπερπολυτελές θέρετρο, μία διοργάνωση των πρώτων αγώνων της αμαρτίας, που θα αποφέρει νέες πηγές εσόδων.

Κατά συνέπεια, πιστεύουμε πραγματικά ότι με μερική ή η ολική παρακράτηση- επιχορήγηση για πολλαπλές παραβάσεις ντόπινγκ, την οποία διάταξη και θα ψηφίσουμε, δεν θεωρούμε ότι θα παταχθεί. Μπορεί να μετριαστεί, αλλά δεν θα παταχθεί το ζήτημα του ντόπινγκ. Αν και το Κ.Κ.Ε. δεν στέκεται αρνητικά γενικά στην εναρμόνιση της ελληνικής νομοθεσίας με τους διεθνείς κανονισμούς αντιντόπινγκ, δεν τρέφει αυταπάτες, όπως ότι ο κώδικας «Wada» θα μπορεί να λύσει σοβαρά προβλήματα, όπως το ντόπινγκ στον αθλητισμό.

Για τον ηλεκτρονικό αθλητισμό, στα άρθρα 108-109, τα οποία θα τα καταψηφίσουμε, που αφορά τον ορισμό του ηλεκτρονικού αθλήματος.

Προσέξτε, ο ορισμός του Ηλεκτρονικού Αθλήματος. «Άθλημα για τους σκοπούς του παρόντος, ως ηλεκτρονικό άθλημα, νοείται ο ανταγωνισμός των ικανοτήτων και των δεξιοτήτων των αθλητών, στην αντίληψη του ηλεκτρονικού περιβάλλοντος. Ο ανταγωνισμός στην ταχεία και εύστοχη αντίδραση τους, με το χειρισμό των ηλεκτρονικών μέσων, όπως πληκτρολόγιο, κονσόλα, χειριστήρια». Καμία σχέση έχει με το πραγματικό περιεχόμενο του αθλητισμού, που συνδέεται με την υγεία, τη φυσική κατάσταση, την ψυχική ισορροπία, που προάγει τη συλλογικότητα και την αγωνιστικότητα σαν τρόπο ζωής.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Συντυχάκη…

**ΕΜΜΑΝΟΥΗΛ ΣΥΝΤΥΧΑΚΗΣ:** Δηλαδή, η Κυβέρνηση βαφτίζει τον ηλεκτρονικό τζόγο, ως αθλητισμό, προκειμένου να επεκτείνει την εμπορευματοποίηση, αλλά και να νομιμοποιήσει στη συνείδηση του κόσμου τις στοιχηματικές εταιρείες. Σε αυτό το πλαίσιο, και κλείνοντας, εντάσσεται η θέσπιση κανόνων και η καλύτερη ρύθμιση της αγοράς των «e-sports», όπου αναφέρθηκε, προχθές, ο κύριος Υπουργός, για τη διαχείριση των τεράστιων εσόδων, δικαιώματα προβολής, διαφήμισης, χορηγιών, εισιτήρια, εμπορικά κτλ, που προκύπτουν από τη διοργάνωση αυτών των αγώνων. Γι’ αυτό, καταψηφίζουμε αυτά τα δύο άρθρα. Τα υπόλοιπα αύριο, στην Ολομέλεια.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Συντυχάκη.

Τον λόγο έχει ο κύριος Υφυπουργός, ο κύριος Νικόλαος Παπαϊωάννου.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, θα ήθελα καταρχάς να ευχαριστήσω όλες και όλους για τον ουσιαστικό και γόνιμο διάλογο, που αναπτύχθηκε, κατά τη διάρκεια των τεσσάρων αυτών συνεδριάσεων της Επιτροπής, γεγονός που το επικρότησε και στην προηγούμενη συνεδρίαση της Επιτροπής και η Υπουργός, η κυρία Σοφία Ζαχαράκη.

Οι απόψεις, που κατατέθηκαν, οι ενστάσεις, που εκφράστηκαν, αλλά και οι επισημάνσεις, που ακούστηκαν, συνέβαλαν, νομίζω, στον εμπλουτισμό της συζήτησης και αναδεικνύουν την κοινή αγωνία όλων μας για το μέλλον της Ανώτατης Εκπαίδευσης στη χώρα.

Ο χρόνος δεν θα μου επιτρέψει να αναφέρω και εγώ τις απόψεις, τις θέσεις, για το ελληνικό δημόσιο πανεπιστήμιο, που είναι, που βρίσκεται, πόσο ακαδημαϊκό, πόσο εκπαιδευτικό, πόσο ερευνητικό και πόσο διεθνοποιημένο είναι.

Στα ζητήματα, όμως, που τέθηκαν, επιτρέψτε μου να επισημάνω τα εξής. Και φυσικά για το Μέρος Γ΄ του νομοσχεδίου.

Θεωρώ, λοιπόν ότι εισάγονται βελτιωτικές παρεμβάσεις στο νομικό πλαίσιο περί ασφάλειας στα ΑΕΙ, με κεντρικούς άξονες, την ενίσχυση του ποινικού οπλοστασίου, απέναντι σε οργανωμένες και βίαιες παρεμβάσεις, καθιέρωση μηχανισμού άμεσης αντίδρασης, εξορθολογισμό της πειθαρχικής διαδικασίας, μέσω της επιτάχυνσης της, αξιοποίηση πιστοποιημένων τεχνικών μέσων και ελεγχόμενης πρόσβασης στη δυνατότητα άμεσης αναζήτησης αποζημίωσης και τη σύσταση του Εθνικού Παρατηρητηρίου Βίας και σχέδιο πρόληψης παραβατικών συμπεριφορών, αυτά πολύ γενικά.

Πάμε τώρα, ειδικότερα. Όσον αφορά στην ενίσχυση των μέσων αντιμετώπισης, σε ποινικό επίπεδο, με τα άρθρα 81 και 82, επεκτείνουμε το άρθρο 168 του Ποινικού Κώδικα περί διατάραξης λειτουργίας υπηρεσίας.

Συγκεκριμένα, η έννοια της διατάραξης λειτουργίας υπηρεσίας καλύπτει ρητά πλέον και τη λειτουργία των πανεπιστημίων, ενώ πριν, υπήρχε πρόβλεψη μόνο για Πρωτοβάθμια και Δευτεροβάθμια Εκπαίδευση. Παράλληλα, η διέγερση σε διάπραξη εγκλημάτων, όπως αναφέρεται «διατάραξη ακαδημαϊκής λειτουργίας ή βίας σε βάρος μελών της ακαδημαϊκής κοινότητας, εφόσον επακολούθησε» - και όχι από μόνες τους - «η τέλεση αξιόποινης πράξης εγκλήματος κατά το νόμο αποτελεί νέο πλημμέλημα». Δηλαδή, με απλά λόγια, ποινικοποιείται. Όταν δύο ή περισσότεροι οργανωμένοι και οπλισμένοι προκαλούν σωματικές βλάβες ή σημαντικές φθορές και τελικά ματαιώνουν ή διακόπτουν συλλογική πανεπιστημιακή δραστηριότητα, σωρευτικά όλες οι ενέργειες, όχι η μία ανεξάρτητα από την άλλη, τότε μπαίνει νέο κακούργημα, όπως αναφέρεται.

Παράλληλα, με το άρθρο 83, εισάγεται η δυνατότητα επιβολής περιοριστικού όρου, με αιτιολογημένη διάταξη εισαγγελέα, απαγόρευση εισόδου στους χώρους του ΑΕΙ, αμέσως μετά την ποινική δίωξη για κάποιο από τα ως άνω εγκλήματα.

Άρα, λοιπόν, η αναστολή της φοιτητικής ιδιότητας δεν συνιστά ποινή αφαίρεσης φοιτητικής ιδιότητος, αλλά προληπτικό μέτρο. Δεν τίθεται ζήτημα παραβίασης του τεκμηρίου αθωότητας, διότι το μέτρο έχει προληπτικό χαρακτήρα και συγκεκριμένα η στάθμιση της επιβολής των περιοριστικών όρων γίνεται από την αρμόδια εισαγγελική αρχή, η οποία επιβάλλει τους όρους, με αιτιολογημένη διάταξή της, εφόσον κρίνει ότι η επιβολή τους είναι απολύτως αναγκαία, προκειμένου να αποτραπεί ο κίνδυνος τέλεσης νέων ομοειδών εγκλημάτων και για τη διασφάλιση της εύρυθμης λειτουργίας του πανεπιστημίου.

Με το άρθρο 84, προβλέπεται η ταχύτερη ταχύρρυθμη προανάκριση και προτεραιότητα εκδίκασης αδικημάτων, όταν τελούνται σε πανεπιστήμια.

Με τα άρθρα 67- 68, κατοχυρώνεται η ενίσχυση της λογοδοσίας των οργάνων των ΑΕΙ, κατά την άσκηση των πειθαρχικών αρμοδιοτήτων. Σκοπός είναι η προστασία της ακαδημαϊκής λειτουργίας, μέσω της εγγυημένης εφαρμογής του πειθαρχικού δικαίου, με αποτέλεσμα τη θέσπιση, ως πειθαρχικού παραπτώματος, την παράλειψη άσκησης πειθαρχικής αρμοδιότητας ή την άπρακτη πάροδο της νόμιμης προθεσμίας.

Επίσης, τη στέρηση εισαγωγή νέων πειθαρχικών ποινών, έκπτωση από το αξίωμα μονομελούς οργάνου διοίκησης του ΑΕΙ ή παύση ιδιότητος μέλους συλλογικού οργάνου, στέρηση δικαιώματος υποβολής υποψηφιότητας για θέσεις μονομελών οργάνων και μέλους συμβουλίου διοίκησης από 1 έως 3.

Όσον αφορά στον εξορθολογισμό του πειθαρχικού πλαισίου των φοιτητών, με τα άρθρα 69 έως 74, θεσμοθέτηση ενός ενιαίου πειθαρχικού συμβουλίου και όχι κάθε τμήμα και πειθαρχικό συμβούλιο - σκεφτείτε τα μεγάλα πανεπιστήμια, 42 ή 43 τμήματα, 43 πειθαρχικά - η θέσπιση αποκλειστικών προθεσμιών για την άσκηση των πειθαρχικών αρμοδιοτήτων, η εξασφάλιση της πειθαρχικής διερεύνησης των υπαιτίων φοιτητών, εάν δεν ασκηθεί εντός των αποκλειστικών προθεσμιών η πειθαρχική δίωξη, περιέρχεται στην αρμοδιότητα του Υπουργού Παιδείας, η ένσταση περί του αυτοδιοίκητου - θα αναφερθώ παρακάτω - δεν έχει καμία σχέση, η εισαγωγή μηχανισμού παρακολούθησης πορείας πειθαρχικών υποθέσεων, μέσω της σύστασης ειδικής πλατφόρμας.

Όσον αφορά στην ενίσχυση του νομικού πλαισίου για την ασφάλεια στα ΑΕΙ, στο άρθρο 88, προβλέπεται η υποχρέωση κατάρτισης σχεδίων ασφαλείας και προστασίας έως 31/8, διευκόλυνση για την προμήθεια ειδών των ΑΕΙ, για εκτέλεση έργων και παροχή υπηρεσιών μέχρι 31/12.

Θα μου επιτρέψετε, λοιπόν, να πω ότι με το προτεινόμενο νομοσχέδιο, εισάγεται ένα γενικό πλέγμα ρυθμίσεων και παρέχεται εξουσιοδότηση σε κάθε   
πανεπιστήμιο, σύμφωνα με τις ιδιαιτερότητές του και τις ανάγκες του να τις εξειδικεύσει.

Παράγραφοι 2 και 4 του άρθρου 78, σε πλήρη συμφωνία με τη Σύνοδο των Πρυτάνεων. Αυτό ζήτησε η Σύνοδος των Πρυτάνεων: όχι οριζόντιο, να είναι εξειδικευμένο το κάθε πανεπιστήμιο να αποφασίσει. Αυτό κάνουμε. Το σχέδιο ασφαλείας και η εφαρμογή των τεχνολογικών μέσων πραγματοποιείται, κατόπιν διενέργειας μελέτης εκτίμησης των κινδύνων των ΑΕΙ. Δεν επιβάλλεται «υποχρεωτική βιντεοεπιτήρηση όλων των χώρων», όπως εσφαλμένα ακούστηκε, αλλά εκεί που το ίδιο το πανεπιστήμιο την κρίνει αναγκαία για την πρόληψη της παραβατικότητας ή για την ασφάλεια των εγκαταστάσεών του.

Ειδικότερα, σύμφωνα με την περίπτωση γ’ της παραγράφου 6 του άρθρου 78, «τα εν λόγω συστήματα δεν καταγράφουν», το αναφέρει ήδη και όπως και η Υπουργός ανέφερε στην προηγούμενη τοποθέτησή της, πιθανόν να μπει και σε προηγούμενη παράγραφο. Όμως, αν δούμε αυτό, που σήμερα έχετε στα χέρια σας, αναφέρεται ρητώς κάτι, το οποίο το αποκρύπτετε ή λέτε κάτι διαφορετικό. Τι γράφει, λοιπόν; «Τα εν λόγω συστήματα δεν καταγράφουν τις πανεπιστημιακές παραδόσεις, τις αίθουσες διδασκαλίας, καθώς και τους χώρους εργασίας του διδακτικού και διοικητικού προσωπικού».

Αντίστοιχα, η χρήση drones γίνεται ξεκάθαρα σε εξωτερικούς χώρους. Πανεπιστημιούπολη Ζωγράφου, προχθές, στην Πολυτεχνειούπολη, μέσω των drones η φωτιά. Αναφορικά δε με την πρόβλεψη του 3ου εδαφίου της παραγράφου 3 του άρθρου 76, αναφορικά με το ακαδημαϊκό ερευνητικό διοικητικό και λοιπό προσωπικό ότι «υποχρεούται να ενημερώνει αμελλητί την αστυνομία», επιτρέψτε μου να επισημάνω ότι η εν λόγω υποχρέωση απορρέει από το υπηρεσιακό τους καθήκον για την τήρηση της νομιμότητας και της λογοδοσίας, σύμφωνα με το άρθρο 16 του Συντάγματος και θα επανέλθω.

Τέλος, αναφορικά με την εισαγωγή του άμεσου μηχανισμού αστικής αποζημίωσης και φθοράς, αυτά έχουν αναφερθεί.

Με το Μέρος Ε’ του νομοσχεδίου - και συγκεκριμένα στα άρθρα 130 και τα επόμενα -εισάγονται βελτιωτικές παρεμβάσεις στο νομικό πλαίσιο της ανώτατης διάρκειας φοίτησης. Οι κεντρικοί άξονες: Καθιέρωση ανώτατης διάρκειας με σαφή όρια. Στο άρθρο 130 του νομοσχεδίου επιβεβαιώνεται η βούληση για το Ν+2, Ν+3. Καθιέρωση πάγιας ρύθμισης της τελευταίας ευκαιρίας. Δεν είναι μόνο για τώρα, είναι πάγια. Άρα, λοιπόν, με την παράγραφο 2 του άρθρου 130, προβλέπεται παράταση φοίτησης έως 2 εξάμηνα - το έχουμε αναλύσει. Το 70% των απαιτούμενων πιστωτικών μονάδων, που έχουν συμμετάσχει σε 2 τελευταίες δοκιμασίες, εκ των οποίων στη μία επιτυχώς.

Για φοιτητές, που έχουν αξιολογηθεί, επιτυχώς – προσέξτε, γιατί κι αυτό θίχτηκε – στο σύνολο των μαθημάτων του ισχύοντος προγράμματος και εκκρεμεί μόνον η εκπόνηση πρακτικής άσκησης ή πτυχιακής ή διπλωματικής εργασίας για τη λήψη πτυχίου, δεν απαιτείται η προηγούμενη συμμετοχή σε ακαδημαϊκή διαδικασία. Άρα, αν κάποιος έχει ολοκληρώσει τα μαθήματα και του μένει μόνο κάτι από αυτά, θα ασχοληθεί μόνον από αυτά και δεν εμπίπτει στο «επιτυχώς» της προηγούμενης παραγράφου.

Εφόσον, λοιπόν, εξαντληθεί το ανωτέρω διάστημα, προβλέπεται στην παράγραφο 3 δυνατότητα διενέργειας εμβόλιμης εξεταστικής. Αναφέρεται στο νόμο. Δεν είναι μόνον οι τρεις και το επιπλέον εξάμηνο. Αν, λοιπόν, οφείλουν έως δύο μαθήματα, κάτι το οποίο το θίξατε αρνητικά, και εδώ υπάρχει το κοινωνικό πρόσημο. Εμβόλιμη εξεταστική. Λέγατε χτες για ένα μάθημα, εμείς λέμε μέχρι δύο μαθήματα, εμβόλιμη εξεταστική. Ευέλικτες ρυθμίσεις για ειδικές κατηγορίες φοιτητών. Για το θέμα του Erasmus τα είπαμε.

Κατατακτήριες εξετάσεις και για να μην μπω άλλο σε λεπτομέρειες επί των άρθρων, άλλωστε έχουν λεχθεί. Κυρίες και κύριοι βουλευτές, όσον αφορά στην πρόταση που ακούστηκε, σχετικά με την ανάθεση της αρμοδιότητας του καθορισμού της ανώτατης διάρκειας στα ίδια τα ΑΕΙ, ελέγχθηκε αυτό. Επιτρέψτε μου να πω ότι αυτή θα παράσχει μια άκριτη ελευθερία, η οποία μπορεί να οδηγήσει σε άνιση μεταχείριση των φοιτητών και διαφορετικές πρακτικές μεταξύ των ίδιων των ΑΕΙ. Οι φοιτητές μας, λοιπόν, θα πρέπει να γνωρίζουν πλήρως το πλαίσιο οργάνωσης των σπουδών τους και το χρονικό όριο που διαθέτουν για την ολοκλήρωση τους και να είναι ενιαίο, διότι αλλιώς θα αντιμετωπιστώ εγώ στο α’ πανεπιστήμιο και διαφορετικώς, ενδεχομένως, ο φοιτητής στο β’. Άρα, δεν υπάρχει ισοτιμία.

Όσον αφορά δε, πολύ σύντομα, το τι γίνεται σε άλλες χώρες, είναι κάτι το οποίο θα τοποθετηθώ αύριο στην Ολομέλεια, γιατί δεν υπάρχει χρόνος τώρα. Το τι συμβαίνει στη Γερμανία, το τι συμβαίνει στην Αγγλία, το τι συμβαίνει στην Ολλανδία, σε καμία από αυτές τις χώρες δεν υπάρχει ελευθεριότητα στον χρόνο φοίτησης. Τα μέτρα, που επιβάλλουν, ιδιαίτερα στη Γερμανία το ξέρετε νομίζω καλά, είναι πολύ πιο σκληρά από αυτά που επιβάλλονται εδώ. Μόνο να πω, σε τρεις αποτυχημένες εξεταστικές φεύγεις από το πανεπιστήμιο και δεν μπορείς να ξαναεγγραφείς στο ίδιο αντικείμενο σε άλλο πανεπιστήμιο της χώρας. Λεπτομέρειες και αύριο.

Όσον αφορά το ΕΑΠ, θα ήθελα να αναφερθώ και στην εξαίρεση, που εισάγεται για το ΕΑΠ, σύμφωνα με την παράγραφο 8 του άρθρου 130, όπως τέθηκε στη συζήτηση αυτές τις μέρες. Το ΕΑΠ είναι ένα πανεπιστήμιο, που στοχεύει στην παροχή δεύτερων ευκαιριών. Οι φοιτητές δεν εισάγονται, μέσω πανελλαδικών εξετάσεων. Η συντριπτική πλειονότητα αυτών αφορά εργαζόμενους, δημόσιους υπαλλήλους, συνταξιούχους, που επιθυμούν να κάνουν ένα εξ αποστάσεως πρόγραμμα. Για το λόγο αυτόν, τα προγράμματα σπουδών του ΕΑΠ είναι οργανωμένα, με διαφορετικό τρόπο. Η αποστολή και η ιδιαιτερότητα του ΕΑΠ είναι αυτή που προϋποθέτει την εξαίρεσή του από την ανώτατη διάρκεια φοίτησης, αλλιώς αυτοαναιρείται ο σκοπός του.

Η έννοια του αυτοδιοίκητου έχει πολλές φορές νομολογηθεί από το ανώτατο δικαστήριο της χώρας. Το αυτοδιοίκητο αφορά στην ανάδειξη των οργάνων του, αυτοδιοίκητο, την εκλογή του διδακτικού προσωπικού, την ακαδημαϊκή ελευθερία να καθορίσει μόνο του τα προγράμματα σπουδών, να καθορίζει τον τρόπο οργάνωσης και λειτουργίας, μέσω της κατάρτισης και των οργανισμών, αλλά και του εσωτερικού κανονισμού, καθώς και στην οικονομική του αυτοτέλεια.

Η Κυβέρνηση της Ν.Δ., με όλες τις μεταρρυθμιστικές της παρεμβάσεις στην τριτοβάθμια εκπαίδευση, έχει διασφαλίσει τον αυτοδιοίκητο χαρακτήρα των ελληνικών πανεπιστημίων. Όσον αφορά το παράδειγμα γι’ αυτό, με τον ν.4485/2017, η ίδρυση προγραμμάτων μεταπτυχιακών σπουδών απαιτούσε έγκριση του Υπουργείου Παιδείας. Πλέον, σήμερα, κάθε ΑΕΙ μπορεί από μόνο του να ιδρύσει πρόγραμμα μεταπτυχιακών σπουδών, χωρίς καμία εμπλοκή του Υπουργείου. Αν και αυτό δεν είναι αυτονομία, τότε τι είναι.

Κυρίες και κύριοι, με τις επισημάνσεις αυτές, προσπάθησα να συμβάλω, με σαφήνεια, στον ουσιαστικό διάλογο, που έχει ανοίξει γύρω από τις διατάξεις του νομοσχεδίου. Είναι θετικό ότι παρά τις επιμέρους διαφωνίες αναδεικνύεται από πολλές πλευρές μια κοινή αγωνία για το μέλλον της ανώτατης εκπαίδευσης στη χώρα. Η κατεύθυνση, που χαράσσεται και με αυτό το νομοσχέδιο είναι σταθερή. Ενίσχυση της ασφάλειας, εμπέδωση της ευθύνης, προστασία της ακαδημαϊκής λειτουργίας και του δημόσιου χαρακτήρα του πανεπιστημίου. Με σεβασμό στο θεσμικό μας ρόλο, μπορούμε να διασφαλίσουμε ότι οι αλλαγές, που προωθούμε, θα εφαρμοστούν στην πράξη με αποτελεσματικότητα και δικαιοσύνη. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού**): Κύριε Πρόεδρε, κυρίες και κύριοι συνάδελφοι, κυρία Υπουργέ, κύριοι συνάδελφοι Υπουργοί, η παρέμβασή μου έχει να κάνει με κάτι, το οποίο αισθάνομαι την υποχρέωση να φωτίσω περισσότερο, στο πλαίσιο των διατάξεων του τέταρτου νομοσχεδίου αθλητισμού, για να ξεκαθαρίσω μερικά πράγματα και να τα κάνω πιο ορατά των προθέσεων του Υπουργείου Αθλητισμού πάνω σε συγκεκριμένες πολιτικές.

Στη ζωή έχει αποδειχθεί ότι η δύναμη της αδράνειας είναι πάρα πολύ ισχυρή. Τι σημαίνει «δύναμη αδράνειας»; «Δύναμη αδράνειας» είναι, όταν ζεις σε ένα περιβάλλον συγκεκριμένο, βλέπεις ότι κάποια πράγματα δεν πάνε καλά, αλλά εκεί είναι το «δεν βαριέσαι άσε να προχωράει η ζωή έτσι». Στην πολιτική έχουμε ευθύνη να μπαίνουμε μπροστά, να παρατηρούμε, να βλέπουμε, να συγκρουόμαστε και να ανοίγουμε δρόμους και το λέω αυτό και το ξεκαθαρίζω προς τους συναδέλφους, που τους ευχαριστώ. Ευχαριστώ το ΠΑΣΟΚ, τη Νέα Αριστερά, το ΣΥΡΙΖΑ, την Πλεύση Ελευθερίας για τις καλές θέσεις, που είχαν για το νομοσχέδιο..

Όσον αφορά το νομοσχέδιο, επιμένω σε ένα ζήτημα, το οποίο θεωρώ πολύ σημαντικό. Όλοι μας έχουμε έναν κύκλο ζωής, βιολογικό και πολιτικό. Γνωρίζω ότι ο πολιτικός μου κύκλος θα κλείσει, κάποια στιγμή, όπως όλων μας. Σημασία έχει, όταν φεύγουμε από αυτό τον κύκλο, να ξέρουμε ότι αφήνουμε κάτι πίσω μας. Ο αθλητισμός είναι κάτι πολύ σημαντικό, εξίσου σημαντικό με την παιδεία. Έχει ένα άλλο στοιχείο μέσα, εκπαιδευτικό, με διαφορετικό τρόπο. Δεν είναι η μόρφωση, είναι οι αξίες του αθλητισμού, αυτό το μοναδικό υλικό, το οποίο διαμορφώνει πιο πολύ και από την ίδια την παιδεία τον άνθρωπο, τον καλλιεργεί και χτίζει κοινωνίες υγιείς. Αυτός είναι ο αθλητισμός, με τις αξίες του τις ισχυρές. Άρα, λοιπόν, το να προτρέψουμε την κοινωνία, τα νέα παιδιά, να πάνε στον αθλητισμό είναι ό,τι σημαντικότερο μπορούμε να κάνουμε.

Σήμερα, παρατηρούμε μία εικόνα στον ελληνικό αθλητισμό και έχουμε την μοναδικότητα στην Ευρώπη, γιατί καμία άλλη ευρωπαϊκή χώρα δεν έχει το προνόμιο να γνωρίζει τα στοιχεία του αθλητισμού της, όπως εμείς. Έχουμε τον Κούρο. Ξέρουμε σε κάθε δήμο, σε κάθε περιφέρεια της χώρας, τους αθλητές, τους προπονητές, τα σωματεία, τις αθλητικές εγκαταστάσεις, κάτι μαγικό. Και όμως, το έχουμε εμείς και δεν το έχει καμία ευρωπαϊκή χώρα. Αυτά τα στοιχεία δεν είναι για να λέμε ότι τα έχουμε, είναι για να τα αξιοποιούμε. Άρα, λοιπόν, έχουμε πρώτον, στοιχεία, δεύτερον, τη θέλησή μας για τον αθλητισμό, αναγνωρίζοντας τη σημαντικότητα του και τώρα πάμε στις παρατηρήσεις.

Θέλουμε τον αθλητισμό; Τον θέλουμε. Τι βλέπουμε, λοιπόν, για τον αθλητισμό; Βλέπουμε ότι με βάση τα στοιχεία του Kouros, το 2024, οι αθλητές ήταν 445.337 - σκεφτείτε τι ακρίβεια έχει - και οι γυναίκες 129.071, ποσοστό 29,7%. Δεν μιλάει από μόνο του; Δεν λέει ότι υπολείπονται οι γυναίκες απέναντι στους άνδρες; Θέλουμε περισσότερες γυναίκες στον αθλητισμό; Ναι, θέλουμε. Γιατί θέλουμε; Γιατί η κοπέλα, που θα πάει να αθληθεί, εκτός από τις θετικές, ευεργετικές ενέργειες, που θα έχει πάνω της ο αθλητισμός, για τις αξίες του αθλητισμού, που θα εμπεδωθούν μέσα της, για την άλλη αντίληψη για την κοινωνία, την επόμενη μέρα και στην οικογένειά της θα δώσει κατεύθυνση αθλητική στο παιδί, στο αγόρι και στο κορίτσι. Αυτό, λοιπόν, θέλουμε, να βάλουμε περισσότερες γυναίκες στον αθλητισμό. Υπολειπόμαστε πάρα πολύ και έχουμε τα στοιχεία, που το λένε. Άρα, πρέπει να ενεργοποιηθούμε. Με τη διάταξη τη συγκεκριμένη, λέμε, για πρώτη φορά, ότι βάζουμε στο θέμα των διοικήσεων ένα ποσοστό 33,3%, σε επίπεδο παραγόντων διοικήσεων, για την ισοτιμία των δύο φύλων. Αυτό κάνουμε.

Χαίρομαι, λοιπόν που το αποδέχεστε. Και χαίρομαι και για τον κ. Συντυχάκη σήμερα, για τη στάση του Κ.Κ.Ε. που άλλαξε και στηρίζει και εκείνος αυτή τη διάταξη. Δεν είναι κάποια εμμονή αντίληψης, σώνει και καλά «ισοτιμία των δύο φύλων, βάλτε τις γυναίκες». Όχι. Είναι για να διευρύνουμε τον κόσμο, που θα μπαίνει στον αθλητισμό, δια μέσου της γυναίκας. Κι αυτή η διάταξη έρχεται συνδυαστικά, προσέξτε, με μία άλλη, που απαντά στο ερώτημα. Γιατί άκουσα διάφορα από φίλους, από τον κόσμο του αθλητισμού. Ακούστε τι ακούω, το ακούτε κι εσείς «Μα, δεν υπάρχουν γυναίκες, που θα τις βρούμε, δεν μπαίνουν στις διοικήσεις, δεν έρχονται». Και σας εξήγησα λίγο πριν, ότι αυτό είναι κάτι, το οποίο δεν έχει σχέση με την πραγματικότητα. Οργανωνόμαστε επτά άτομα, κάνουμε ένα διοικητικό συμβούλιο, πού να βρούμε γυναίκα και ποια γυναίκα θα έρθει τώρα να σηκώσει το χέρι, να μπει μέσα σε ένα αθλητικό σωματείο, δεν έρχεται καμία. Ε! Φυσικά και δεν έρχεται, με αυτόν τον τρόπο.

Εγώ, όμως, απαντάω στο άλλο ερώτημα. Υπάρχουν γυναίκες να μπουν στον αθλητισμό; Ναι. Έχουμε 129.000 αθλήτριες. Και τι κάνουμε, με άλλη διάταξη του νόμου παρακάτω; Ανοίγουμε για πρώτη φορά τη δυνατότητα, οι αθλητές και οι αθλήτριες να μπουν στα διοικητικά συμβούλια. Δύο άτομα, τακτικός, αναπληρωματικός. Πόσα είναι τα σωματεία; Είναι 6.307. Αυτά είναι. Δεν υπάρχουν πια σφραγίδες - σωματεία. Και να είμαστε περήφανοι, γιατί κι εσείς όλοι ψηφίσατε τις διατάξεις αυτές, παρά αυτά που ακούω ότι «στριμώξαμε» τον αθλητισμό. Μαζί τις ψηφίσαμε τις διατάξεις, 6.307 σωματεία ολοκάθαρα, ορατά, με μητρώα, με ονοματεπώνυμο, με τραπεζικούς λογαριασμούς, Χ 2, είναι 12.500 αθλητές που θα μπουν στις διοικήσεις.

Να, πως γεννιέται. Με πολιτικές, με στρατηγικές, με σθένος. Αυτά σας ζητώ να ψηφίσετε και σας εκλιπαρώ να το κάνετε. Δεν υπάρχει ούτε εγωιστική διάθεση, ούτε τίποτα. Είναι ένα νομοσχέδιο, το οποίο ανοίγει δρόμους και πάω κόντρα και σε φωνές, που ακούγονται από τον αθλητισμό «Μα, δεν υπάρχουν γυναίκες». Υπάρχουν γυναίκες. Και το άλλο άρθρο ανοίγει διάπλατα το δρόμο, οι αθλητές να μπαίνουν στα διοικητικά συμβούλια.

Ένα θέμα, τώρα, το οποίο αφορά αυτό, που ακούστηκε για το ζήτημα των διοικήσεων και για τις ομοσπονδίες. Θα σας πω το εξής. Δεν είναι όλα καθαγιασμένα. Το είπα και την πρώτη φορά, θα το κάνω πιο καθαρό τώρα. Οι διοικήσεις των ομοσπονδιών, «έσκασαν» κάποιες Ομοσπονδίες, 1.500.000 ευρώ κακοδιαχείριση. Δηλαδή, η διαχείριση, που έκαναν, δεν ήταν η χρηστή διοίκηση, που θα έπρεπε να κάνουν αυτοί οι παράγοντες των ομοσπονδιών. Ενάμιση εκατομμύριο ευρώ. Δεν είναι, το διευκρινίζω, οι σημερινές διοικήσεις των ομοσπονδιών. Κληρονόμησαν μια κατάσταση και «έσκασαν» τώρα τα φέσια.

Ποιος θα πληρώσει τα λεφτά αυτά, το 1.500.000 εκατομμύριο ευρώ; Οι ομοσπονδίες δεν έχουν λεφτά. Έρχεται πάλι το κράτος, το Υπουργείο Αθλητισμού, αγκαλιάζει, στηρίζει, δίνει 1.500.000 ευρώ, γιατί αν δεν τα δώσει, θα μπουν λουκέτα στις ομοσπονδίες. Το λέω αυτό, για να μην νομίζουμε ότι είναι όλα πλασμένα ιδανικά. Κι εκεί ακόμα, υπάρχουν τα μελανά σημεία και οι άνθρωποι, οι οποίοι δεν σκέφτονται με τον τρόπο, που σκεφτόμαστε, εδώ πολλές φορές. Σκέφτονται με άλλο τρόπο.

Το ζήτημα, το οποίο ακούστηκε για το θέμα της αμοιβής του Γενικού Διευθυντή της ΕΠΟ. Η διάταξη είναι καθαρή. Είναι το 0,5 των ιδίων εσόδων σε ομοσπονδία, που δεν έχει κρατική ενίσχυση. Η ΕΠΟ, η Ένωση Ποδοσφαιρικών Ομοσπονδιών, είναι η μόνη ομοσπονδία, που δεν χρηματοδοτείται από το Υπουργείο Αθλητισμού. Και ως εκ τούτου, δεν μπορώ να φανταστώ, το σημερινό Γενικό Διευθυντή – είναι ο κ. Γκαγκάτσης – τον αυριανό, τον μεθαυριανό να αφιερώνουν ένα εικοσιτετράωρο παρουσίας, μάχης, προσπάθειας για την ομοσπονδία τους, χωρίς να παίρνουν κρατικό προϋπολογισμό και να μην αμείβονται. Δηλαδή, πώς θα ζήσει αυτός ο άνθρωπος; Γι’ αυτό, λοιπόν, με τόλμη, ναι, το 0,5 των ιδίων εσόδων, γίνεται για πρώτη φορά. Ή μάλλον, είχε γίνει μία φορά, επί ΣΥ.ΡΙΖ.Α. και τραβήχτηκε πίσω. Εγώ έχω άλλη άποψη και επανερχόμαστε τώρα και το στηρίζουμε και το φέρνουμε με πιο καθαρό και πιο συγκεκριμένο τρόπο.

Αυτά είναι που ήθελα να σας πω για τα ζητήματα των γυναικών, των αθλητών και για τα υπόλοιπα, στα οποία κάναμε αναφορά. Υποσχέθηκα στον κύριο Συντυχάκη - δεν είναι εδώ αυτή τη στιγμή - ότι θα το κάνω στην Ολομέλεια, θα δώσω, για πρώτη φορά, πλήρως, τα στοιχεία της χρηματοδοτήσεως του ελληνικού αθλητισμού. Θα τα μάθετε όλοι, με ακρίβεια cent, γιατί ξέρετε ότι προσπαθώ να είμαι ακριβής και θέλω να τα ξέρουν όλοι.

Όσον αφορά στο θέμα του Σταδίου Ελευθερίας, στο οποίο αναφέρθηκε ο κ. Συντυχάκης, πρέπει να σας πω ότι έχει γίνει χρηματοδότηση από το Υπουργείο Αθλητισμού, ύψους 1.300.000 ευρώ, τα λεφτά έχουν πάει και έχουν δημοπρατηθεί. Δυστυχώς, αυτό είναι το τίμημα της δημοκρατίας και της διαφάνειας – έχει τίμημα η δημοκρατία και η διαφάνεια – υπάρχουν ενστάσεις και οι ενστάσεις έχουν καθυστερήσει να βρεθεί ο τελικός ανάδοχος. Το Υπουργείο έχει δώσει το 1.300.000 ευρώ, αλλά είναι η δημοκρατία και η διαφάνεια, που επιβάλλει κανόνες. Άρα, λοιπόν, από κει και πέρα, πολύ σύντομα, θα βρεθεί.

Το τελευταίο, για το οποίο η κυρία Τζούφη έκανε κριτική, πάλι με καλή πρόθεση, κυρία Τζούφη, ενημέρωση θα σας κάνω.

Ναι, με το ν.5085/2024, πήραμε μαζί τις αποφάσεις, για να φέρουμε ένα νόμο για την αθλητική βία, ο οποίος έφερε αποτέλεσμα, κάτι το οποίο παραδέχονται όλοι.

Αυτός ο νόμος είχε κυρώσεις. Είναι γραμμένες στην πέτρα; Όχι. Από τότε, είχα πει ότι επειδή οι κυρώσεις είναι πάρα πολύ αυστηρές, θα πρέπει να τις δούμε, στην εξέλιξη και την πορεία της αντιμετώπισης της βίας, συνδυαστικά με τη συμμόρφωση. Έτσι, πρέπει να λειτουργεί το σύστημα. Την πρώτη περίοδο, λοιπόν, υπήρχαν οι κυρώσεις αυτές, που αφορούσαν την υποτροπή – θυμηθείτε τότε, ΠΑΟΚ, ΑΕΚ, Παναθηναϊκός, Άρης, λέω αυτές και άλλες, είχαν υποτροπή, τρεις φορές κεκλεισμένων, λόγω πολλαπλάσιας υποτροπής, λόγω των κυρώσεων, ρίψη αντικειμένου και αυτά.

Σήμερα, λοιπόν, εξομαλύνουμε αυτές τις κυρώσεις, τις κάνουμε πιο ομαλές, χωρίς να αλλοιώνουμε το πνεύμα του νομοθέτη, τη δέσμη αρμοδιότητας και την ταχύτητα των αποφάσεων, τις κάμερες και τα εισιτήρια, με τα οποία μπαίνει ο κόσμος μέσα και έχουμε πλήρη ταυτοπροσωπία.

Πρώτον, καταργούμε τη ρήτρα παραβατικότητας, η οποία δεν χρησιμοποιήθηκε μέχρι σήμερα, παρότι την είχαμε ψηφίσει. Έμεινε ανενεργή, άρα, δεν χρειάζεται να είναι μέσα στο σώμα της αθλητικής νομοθεσίας μία διάταξη, η οποία δεν χρησιμοποιήθηκε και καταργούμε και την υποτροπή. Άρα, η μία ρίψη θα φέρνει μία κύρωση κεκλεισμένων των θυρών, άλλη ρίψη πάλι μια κύρωση κεκλεισμένων των θυρών και πάει λέγοντας.

Καταργούμε οριστικά την εμπνευσμένη διάταξη του Σταύρου Κοντονή, την κάρτα φιλάθλου, ο οποίος, τότε, ήθελε να φτιάξει αυτό, που σήμερα κάνουμε, το ηλεκτρονικό εισιτήριο με την ταυτοπροσωπία. Δεν έγινε ποτέ, αυτό παρέλαβα, έντεκα χρόνια δίνονταν αναβολές, δεν μπορούσε να γίνει.

Με τον συνεργάτη μου, τον Υπουργό, κ. Παπαστεργίου, το συνδιαμορφώσαμε και σήμερα πλέον έχουμε από τα πιο εξελιγμένα συστήματα εισόδου, στα γήπεδα. Έχουν εκδοθεί 1.800.000 εισιτήρια στα γήπεδα ποδοσφαίρου και στα γήπεδα μπάσκετ. Θυμίζω για την ιστορία, ότι όταν πρωτοέγινε αυτό, την κριτική που ακούστηκε, «Πώς θα μπει ο κόσμος, και τι μας βάζετε και παίρνουμε τηλέφωνα και πού μας οδηγείτε» και σήμερα, όλοι πλέον έχουν προσαρμοστεί και όλα βαίνουν καλώς. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Υπουργός.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Καλησπέρα σε όλους. Δεν μπόρεσα να βρεθώ στο πρώτο σημαντικό κομμάτι της συνεδρίασης, παρακολουθούσα από αίθουσα εντός της Βουλής, γιατί έπρεπε να κλείσουμε ορισμένες λεπτομέρειες πολύ σημαντικές, για τροπολογίες και προτάσεις νομοτεχνικών, για να είμαστε απόλυτα έτοιμες και έτοιμοι για την Ολομέλεια αύριο. Παρακολούθησα, όμως, τοποθετήσεις, επισημαίνω κομμάτια, τα οποία σίγουρα χρήζουν και αντιμετώπισης και βέβαια και νομοτεχνικών βελτιώσεων, που ελπίζουμε να δούμε αύριο να ψηφίζονται.

Να ευχαριστήσω όλες και όλους για την ιδιαιτέρως γόνιμη συζήτηση, η οποία έγινε αυτές τις ημέρες στην Επιτροπή μας. Η αλήθεια είναι ότι η Επιτροπή μας θα έχει πολλές ευκαιρίες να βρίσκεται, να συνεδριάζει, για καίρια ζητήματα, που έχουν να κάνουν με την καθημερινότητα της Ελληνίδας μαθήτριας, του Έλληνα μαθητή, των γονέων, των εκπαιδευτικών, οι οποίοι κάνουν πράξη, σε όλες τις βαθμίδες, αυτό το θαύμα της γνώσης και της παιδείας.

Είμαι σίγουρη ότι στα μεγάλα δεν έχουμε την ουσιαστική δικαιολογία διαφωνίας, αλλά έχουμε πολύ περισσότερους λόγους σύμπνοιας. Είναι πράγματι ένα μεγάλο νομοσχέδιο, νομίζω το παραδεχτήκαμε όλοι, ότι έχει μέσα μια πλειάδα θεματικών, το είπαμε και τις προηγούμενες μέρες και κατά την πρώτη και κατά την κατ’ άρθρον συζήτηση: Ζητήματα θρησκευμάτων, ασφάλειας των πανεπιστημίων, διαγραφών ανενεργών ή διακρίσεων ανενεργών και ενεργών φοιτητών, πρωτοβάθμια, δευτεροβάθμια εκπαίδευση, ο αθλητισμός, με τις πολύ καίριες διατάξεις, τις οποίες επεσήμανε και ο Υπουργός, την ανάδειξη και του γυναικείου παράγοντα, απόλυτα σημαντικός, τον οποίο αναδείξαμε και προσωπικά και εγώ και στο προηγούμενο Υπουργείο, με αύξηση ποσοστώσεων για γυναίκες, σε πολλά καίρια πόστα και βέβαια, πάρα πολλές ρυθμίσεις, οι οποίες βοηθούν και στην καθημερινότητα της λειτουργίας του πραγματικά μεγάλου Υπουργείου μας.

Είναι θέματα, τα οποία οφείλουμε να δούμε κατάματα και μέσα από τις παρεμβάσεις μας να δώσουμε οριστικές, όσο μπορούμε, σίγουρα υλοποιήσιμες λύσεις. Νομίζω είναι μια λέξη - κλειδί, ένα επίθετο - κλειδί το «υλοποιήσιμο» εν τέλει, εξ αυτών, τα οποία, κάθε φορά, νομοθετούμε, ειδικά στον πολύ κρίσιμο, καίριο, νευραλγικό χώρο της εκπαίδευσης.

Επαναλαμβάνω, πολύ σημαντικά σημεία. Με το άρθρο 3, η ελληνική πολιτεία, αναγνωρίζοντας τη μοναδική ιστορική, πολιτισμική και πνευματική φυσιογνωμία της Μονής Αγίας Αικατερίνης του Σινά, που ιδρύθηκε το 549 μ.Χ., από τον Ιουστινιανό και αποτελεί το αρχαιότερο εν λειτουργία χριστιανικό μοναστήρι στον κόσμο, μνημείο παγκόσμιας πολιτιστικής κληρονομιάς της Ουνέσκο και ένα σύμβολο πίστης, τέχνης, ειρηνικής συνύπαρξης των τριών μονοθεϊστικών θρησκειών, προχωρά στην ίδρυση του Νομικού Προσώπου Δημοσίου Δικαίου.

Αυτό το πράττουμε, προκειμένου να διασφαλίζεται, με τον καλύτερο δυνατό τρόπο, εν Ελλάδι, η ιστορική συνέχεια ενός μοναδικού πνευματικού και πολιτιστικού κέντρου, που λειτουργεί, αδιαλείπτως, από τον 6ο αιώνα και αποτελεί φάρο Ορθοδοξίας, γνώσης, συμβίωσης και ειρήνης.

Συστήνουμε, όμως, ένα νομικό πρόσωπο και εδώ και πάλι να το επισημάνω, όχι για να ελέγξουμε, αλλά για να διασφαλίσουμε, όχι για να επέμβουμε, αλλά για να θωρακίσουμε, χωρίς να θίγεται, σε καμία περίπτωση, το θεμελιώδες εκκλησιαστικό καθεστώς πλήρους αυτονομίας. Μόνο κατόπιν της ρητής εξουσιοδότησης της Ιεράς Σιναϊτικής Αδελφότητας της Μονής, δύναται το νομικό πρόσωπο, το οποίο, ευελπιστώ και με τη δική σας θετική ψήφο, να συστήσουμε, να προχωρήσει στην επιδίωξη των σκοπών του. Κάθε απόφαση, που αφορά στην περιουσία ή την εκπροσώπηση της Μονής, ισχύει εφόσον εγκριθεί, εκ των προτέρων από την ίδια την αδελφότητα.

Η δομή διακυβέρνησης του νέου φορέα αποτυπώνει τον απόλυτο σεβασμό στην Ιερά Μονή και την πλήρη ανεξαρτησία αυτής.

Με το άρθρο 49 του νομοσχεδίου, η ελληνική πολιτεία προχωρά σε μια βαθιά τομή στο συνταγματικό μας πολιτισμό. Για πρώτη φορά, στην ιστορία του ελληνικού κράτους, μια μουσουλμανική θρησκευτική κοινότητα, οι Μπεκτασήδες Αλεβίτες της Θράκης, αναγνωρίζεται, ως θρησκευτικό νομικό πρόσωπο. Ήταν εδώ, εξέφρασαν άντρες και γυναίκες αυτή τη σημαντική, θα έλεγα, ικανοποίηση, αυτή την αναγνώριση, η οποία ήταν πολυετές αίτημα και μια υποχρέωση, αλλά και χειροπιαστή εφαρμογή της θρησκευτικής ελευθερίας και της ισότητας ενώπιον του νόμου.

Δεν πρόκειται απλά για μια νομική ρύθμιση. Πρόκειται για μία έμπρακτη αναγνώριση της ειρηνικής παρουσίας, της πνευματικής ταυτότητας και της πολιτιστικής ιδιαιτερότητας, μιας κοινότητας, με βαθιές ρίζες στη Θράκη και συμβολική σημασία για τη συνύπαρξη.

Πρόκειται για μια ιστορική αναγνώριση και πράξη βαθιάς θεσμικής ωριμότητας. Η πολιτεία δεν επιβάλλει ομοιομορφία, αντιθέτως, σέβεται την πολυμορφία, ακούει τη φωνή των πολιτών της και κατοχυρώνει εμπράκτως την αρχή της ελευθερίας στο θρησκεύεσθαι.

Επίσης, με τις προτεινόμενες διατάξεις, επιχειρείται μια αναβάθμιση του πλαισίου, που διέπει την άσκηση του δικαιώματος του θρησκεύεσθαι, ενός συνταγματικά κατοχυρωμένου δικαιώματος, που πρέπει να ασκείται με ελευθερία, ασφάλεια και σεβασμό προς όλους.

Ειδικά όσον αφορά την αδειοδότηση χώρων λατρείας, στα άρθρα 33 και 38, έχω ακούσει τα σχόλια, προφανώς τα λαμβάνουμε υπόψη, εισάγεται ενιαίο, διαφανές και λειτουργικό σύστημα αδειοδότησης για την ίδρυση, μεταστέγαση, κατεδάφιση ή επέκταση ναών και ευκτηρίων οίκων, με σαφή διαχωρισμό μεταξύ τους. Αναφέραμε τα 150 τετραγωνικά μέτρα ως όριο. Ξέρετε, ούτως ή άλλως, ήταν δεδηλωμένη πρόθεση να αυξηθεί στα 200 τετραγωνικά, ακριβώς όπως ειπώθηκε και κατά τις προηγούμενες συνεδριάσεις. Υποχρεωτική ανάρτηση πινακίδας με τον αριθμό πράξης ΑΔΑ, απαγόρευση κατοίκησης στον ίδιο χώρο και σαφείς κυρώσεις σε περίπτωση παραβίασης.

Τα όρια αυτά, κατόπιν της σημερινής, της χθεσινής και της προχθεσινής συζήτησης, νομίζω το ανέφερα πριν, προτιθέμεθα να τα αλλάξουμε, να τα αυξήσουμε και βέβαια, διαπιστώνουμε και ταύτιση φορέων, ως προς αυτό. Θα επανέλθουμε άμεσα και βέβαια, θα καλυφθούν, πιστεύω και οι ανησυχίες αυτών, που εκφράστηκαν, αλλά και η λειτουργικότητα της ρύθμισης, πολύ σημαντικά και τα δύο στοιχεία.

Από την άλλη, αδιαμφισβήτητα, το μεγάλο θέμα, στο οποίο στάθηκαν όλες και όλοι, είναι αυτό των πανεπιστημίων. Βεβαίως, ανέλυσε ο Υφυπουργός και τον ευχαριστώ πάρα πολύ, γιατί νομίζω ήταν πάρα πολύ ευκρινής, ως προς τα ζητήματα, τα οποία ετέθησαν, απαντήθηκαν πολλά. Βέβαια, οτιδήποτε άλλο μπορεί και πρέπει να απαντηθεί και μέσα στην Ολομέλεια, θα έχουμε πολύ χρόνο, τη φυσική μας παρουσία, αλλά και διάθεση να διευκρινίσουμε και άλλα ζητήματα.

Έχουν αναλυθεί, όπως σας είπα, εκτενώς, επαρκώς, με πληρότητα, από τον Υφυπουργό και τον ευχαριστώ πάρα πολύ και αυτόν και τους συνεργάτες μας, γιατί συνεργάστηκαν, σε πολύ έντονη, πυκνή περίοδο, πολλών προτεραιοτήτων και πάρα πολλών πρωτοβουλιών, για να μπορέσουμε να παράξουμε τις σημερινές διατάξεις.

Θέλω να είμαι ξεκάθαρη. Αφετηρία της κυβερνητικής μας πολιτικής είναι μία: Δεν τίθεται κανένα δίλημμα, μεταξύ ασφάλειας και ελευθερίας. Κανένα δίλημμα, μεταξύ της προστασίας της φοιτητικής ιδιότητας και της επιβολής ενός συνεκτικού πλαισίου κανόνων, αλλά και ευθύνης. Στόχος είναι ένας και αποκλειστικός. Θέλουμε τα πανεπιστήμια ανοιχτά, ελεύθερα, δημοκρατικά και ασφαλή, για όλες και όλους. Για φοιτήτριες και φοιτητές, για καθηγητές, για το διοικητικό προσωπικό, για επισκέπτριες και επισκέπτες, για μια πιο ποιοτική ακαδημαϊκή λειτουργία.

Όλα αυτά, όμως, είμαι απόλυτα σίγουρη ότι ακόμα και αν δεν εκφράζονται, γνωρίζετε καλά, ότι εξασφαλίζονται μέσα από κανόνες. Η πολιτική μας δεν πρέπει και δεν είναι αποσπασματική. Έχει ορίζοντα στρατηγικό, θεσμική συνέπεια, εθνικό προσανατολισμό. Και ναι, προχωράμε, με τόλμη, εκεί που κάποιοι άλλοι μπορεί να δίστασαν. Και ναι, το πανεπιστήμιο δεν είναι γήπεδο. Δεν συγκρίνεται. Δεν μιλάμε περί σύγκρισης του ενός και του άλλου. Συμφωνώ, γιατί ακούστηκε στις Επιτροπές και συμφωνώ απόλυτα με αυτή την τοποθέτηση. Είναι χώρος μάθησης, είναι χώρος ελευθερίας, δημιουργικότητας, αλλά ναι, με συνθήκες ασφάλειας. Και αυτή την ασφάλεια οφείλουμε να διασφαλίσουμε για τα παιδιά μας, που, με μεγάλη χαρά, ευχηθήκαμε προχθές όλοι, αυτή την «καλή αρχή», τον προσανατολισμό και εντέλει όλο αυτό το λαμπρό μέλλον, το οποίο ανοίγει μπροστά τους. Αλλά οφείλουμε να το διασφαλίσουμε σε όλους, όπως είπα: Φοιτητές, καθηγητές, οικογένειες, που επενδύουν τόσα πολλά στις σπουδές των παιδιών.

Το πανεπιστήμιο, το ελληνικό πανεπιστήμιο, από το οποίο αποφοιτήσαμε, με χαρά, τιμή και σεβασμό προς τους καθηγητές μας και τις προσπάθειές μας, δεν μπορεί και δεν πρέπει να λειτουργεί, υπό το καθεστώς φόβου ή και αυθαιρεσίας. Η κοινωνία και κυρίως οι φοιτητές και οι οικογένειές τους απαιτούν πράξεις. Η ασφάλεια στα πανεπιστήμια δεν είναι θέμα ιδεολογίας, αλλά υπόθεση θεσμικής αξιοπιστίας και δημοκρατικής ευθύνης. Και γι’ αυτό, το νομοσχέδιο προβλέπει ένα γενικό πλαίσιο ασφάλειας, το οποίο εξειδικεύεται σε κάθε ίδρυμα και βέβαια, και σε κάθε ξεχωριστό κτίριο. Γιατί δεν λέμε ότι μία οριζόντια λύση αρκεί για όλους. Κάθε κτίριο έχει ξεχωριστές ανάγκες, γι’ αυτό και το σχέδιο ασφάλειας αφορά συγκεκριμένες προδιαγραφές, οι οποίες είναι εφαρμόσιμες και υλοποιήσιμες για το καθένα. Και αυτή η εξειδίκευση έχει τη μελέτη εκτίμησης κινδύνου, αλλά και τη χρήση τεχνολογικών μέσων. Δεν επιβάλλουμε - αυτό που σας είπα - ενιαία λύση. Δίνουμε τα εργαλεία και βέβαια, δίνουμε και τις ευθύνες.

Η θεσμική εποπτεία δεν είναι αντίθετη με το αυτοδιοίκητο. Νομίζω το ανέλυσε, ούτως η άλλως και ο Υφυπουργός μας. Είναι ο φυσικός του ορίζοντας. Το άρθρο 16 του Συντάγματος εγγυάται την αυτοδιοίκηση των πανεπιστημίων, αλλά ορίζει και την υποχρέωση του κράτους να τα εποπτεύει. Εμείς ασκούμε αυτή την εποπτεία στην πράξη, κατοχυρώνοντας κανόνες λογοδοσίας. Διοικήσεις, που δεν επιτελούν το καθήκον τους, θα υπόκεινται σε πειθαρχικό έλεγχο, όπως ισχύει, σε κάθε τομέα του δημόσιου βίου και μακάρι να μη χρειάζεται καν να φτάσουμε σε αυτό το σημείο. Και το λέω πραγματικά, μιλώντας από καρδιάς. Να μη χρειαστεί να ενεργοποιηθούν αυτές οι διατάξεις, όπως επίσης και οι πρόνοιες για το κομμάτι του Παρατηρητηρίου για τη Βία. Αλλά οφείλουν να είναι εκεί, να υπάρχουν ως ένας θεσμικός, θα έλεγα, θωρακισμένος λόγος και προστασία.

Η προστασία του ελεύθερου λόγου, της ελευθερίας του λόγου και της ακαδημαϊκής ελευθερίας, είναι απόλυτα κατοχυρωμένα. Και αυτό το ξαναλέω όσο πιο δυνατά μπορώ να το πω. Η οριστική διαγραφή φοιτήτριας και φοιτητή προβλέπεται μόνο σε εξαιρετικά περιορισμένες περιπτώσεις και μόνο μετά από αμετάκλητη καταδίκη για κακούργημα και μεσολάβηση κρίσης από πειθαρχικό όργανο. Δεν υπάρχουν αυθαιρεσίες, υπάρχει κράτος δικαίου. Και σε σχέση με την επιλογή του 70% των πιστωτικών μονάδων, ως όριο για τη διατήρηση της φοιτητικής ιδιότητας, αλλά και πολλών άλλων προβλέψεων, που έχουν υπάρξει σε θέματα μερικής φοίτησης, όλο αυτό το ζήτημα της θετικής μέριμνας για ειδικές περιπτώσεις, που χρειάζονται την προστασία μας, δεν είναι αυθαίρετα. Ξέρω ότι αυτά είχαν συζητηθεί και σε προηγούμενες Συνόδους Πρυτάνεων, είχαν αναφερθεί και στην πρόσφατη Σύνοδο Πρυτάνεων. Προσπαθήσαμε να έρθουμε κοντά πράγματι, ως προς τις προτάσεις, οι οποίες έγιναν από τις γυναίκες και άντρες πρυτάνεις μας. Είναι αποτέλεσμα, λοιπόν, διαλόγου. Είμαι σίγουρη ότι σε πολλά σημεία θα ήταν δύσκολο, πολλές φορές, να υπάρχει ταύτιση. Θέλουμε, όμως, σίγουρα τη σύγκλιση, για να υπάρχει και αποτελεσματικότητα, για την εφαρμογή.

Είναι, λοιπόν, μια ρύθμιση ρεαλιστική, ενισχυτική και παιδαγωγικά συνεπής.

Το πανεπιστήμιο της γνώσης, της προόδου και της αριστείας, δεν χτίζεται με συνθήματα, ούτε με ιδεοληψίες. Χτίζεται με καθαρούς κανόνες, σαφείς ευθύνες και έμπρακτη στήριξη και αυτό το σχέδιο νόμου είναι ακριβώς ένα βήμα προς αυτήν την κατεύθυνση. Δεν θα συμβιβαστούμε με τη μετριότητα και την αδράνεια, δεν αποδεχόμαστε την παραίτηση από το αυτονόητο.

Εισέρχομαι στα θέματα της σχολικής εκπαίδευσης και ζητώ και την υπομονή σας για τα επόμενα έξι με επτά λεπτά, γιατί έχει αξία να επεκταθώ και σε κάποια ζητήματα, τα οποία οφείλω να σας δώσω και στοιχεία περαιτέρω, ως προς αυτά, που έχουμε ήδη παραθέσει. Δεν είναι νομοσχέδιο, που έρχεται καινό. Εντάσσεται σε μια προσπάθεια συνεκτικής στρατηγικής, που ξεκίνησε ήδη από το 2019, με στόχο την αναβάθμιση του δημόσιου σχολείου, που είναι ένας πολύ ευαίσθητος απαιτητικός πυρήνας της Δευτεροβάθμιας Εκπαίδευσης, της Ειδικής Αγωγής και της παράλληλης στήριξης των τμημάτων ένταξης, αλλά και της ψυχοκοινωνικής υποστήριξης. Μια προσπάθεια, η οποία δεν περιορίστηκε σε εξαγγελίες, αλλά αποτυπώθηκε σε χιλιάδες νέες οργανικές θέσεις, σε θεσμικές τομές, σε πρωτοβουλίες, με μετρήσιμο αντίκρισμα και βέβαια, το παρόν νομοσχέδιο, με τις ρυθμίσεις του, έρχεται να εδραιώσει και να επεκτείνει αυτήν την πολιτική, διορθώνοντας αστοχίες, απαντώντας σε κενά, ενισχύοντας, σίγουρα, τις δομές.

Ας ξεκινήσουμε από τα πρότυπα - πειραματικά. Έχει γίνει πολύς λόγος γι’ αυτά και θέλω εγώ να μοιραστώ μερικές σκέψεις - τις κατέγραψα λίγο, ακούγοντας όλο αυτό, το οποίο λέμε, κάθε φορά, για τα πρότυπα και τα πειραματικά. Ξέρετε ότι το ελληνικό δημόσιο σχολείο υπήρξε ανέκαθεν ένα πολυμορφικό σχολείο. Είχαμε διαφορετικούς τύπους σχολείων, που ίσως στο παρελθόν να ήταν και περισσότεροι. Είχαμε το αθλητικό γυμνάσιο, το οποίο θα επαναφέρουμε, το 2026 και είναι σημαντικό, που θα μπορέσουμε να έχουμε από το 2026 ξανά τα αθλητικά σχολεία. Έχουμε το καλλιτεχνικό, θυμάστε ότι έχουμε σχολεία μουσικά, έχουμε σχολεία, τα οποία λειτουργούν, εδώ και πάρα πολλά χρόνια, χωρίς να αμφισβητείται ο χαρακτήρας τους. Έρχονται να διανθήσουν, να προσθέσουν, να εμπλουτίσουν και βέβαια, γιατί άραγε τα πρότυπα και τα πειραματικά στοχοποιούνται, ως ελιτίστικα, επειδή έχουν ειδικά κριτήρια εισαγωγής; Ειδικά κριτήρια εισαγωγής υπάρχουν και σε άλλου τύπου σχολεία. Δείτε, όμως, πόσο πολύ έχουν αγκαλιαστεί από τα παιδιά όλης της κοινωνίας, ανεξαρτήτως κοινωνικοοικονομικών συνθηκών ή και πραγματικότητας των γονέων τους.

Έχουμε, πρώτα απ’ όλα, ένα πολύ συγκεκριμένο και πολύ απτό αποτέλεσμα, που έχει να κάνει με τη συμμετοχή τους. Το 2024, υποβλήθηκαν πάνω από 20.000 αιτήσεις, για 4.500 - 4.800 θέσεις, ενώ το 2025 - γιατί ήταν πλέον και τα δημόσια Ωνάσεια, μέσα σε αυτή τη λίστα των επιλογών - υποβλήθηκαν 28.836 αιτήσεις για 6.174 θέσεις. Μια ευκαιρία, λοιπόν, μοναδική - εγώ θα το έλεγα- να έχουμε μια διάχυση και ανατροφοδότηση από πολλές πρακτικές, από το πρότυπο και πειραματικό, που είναι στη γειτονιά σου και στα υπόλοιπα σχολεία. Αυτό δεσμεύομαι, τουλάχιστον να το κάνω, έχοντας υπηρετήσει στα υπόλοιπα σχολεία - στο δημόσιο σχολείο, στη Νέα Ιωνία, στο Νέο Ηράκλειο, στο Γέρακα, στην Κερατέα και οπουδήποτε είχα την τιμή να υπηρετήσω, όπως και σε ιδιωτικό σχολείο, αντίστοιχα.

Το καλό παράδειγμα των αγγλικών στο νηπιαγωγείο, που μπορέσαμε να εφαρμόσουμε, το 2020, το είχα δει - δεν σας το κρύβω - από το σχολείο, το οποίο είχα υπηρετήσει και αυτό ίσχυε σε πολλά ιδιωτικά σχολεία και μακάρι να διανθιστούν ακόμη περισσότερο οι ευκαιρίες, που δίνουμε στα παιδιά μας, στο δημόσιο σχολείο. Γι’ αυτό είμαστε εκεί, για να εμπλουτίσουμε, όσο γίνεται, αυτές τις δυνατότητες.

Άρα, επαναλαμβάνω, ότι είναι μια ευκαιρία, ένα θεσμικό εργαλείο, έτσι ώστε να μπορέσουμε να εξασφαλίσουμε, ότι δεν δημιουργούνται σχολεία δυο ταχυτήτων, αλλά δίκτυα, που ανεβάζουν συνολικά - και συγκρατείστε το αυτό και το αφήνω προς τη δική σας αξιολόγηση - τον πήχη της ποιότητας.

Πάμε λίγο και στο κομμάτι της Ειδικής Αγωγής, όπου έγιναν πολύ συγκεκριμένες αναφορές. Σε αντίθεση με το αφήγημα της εγκατάλειψης, η εικόνα είναι σαφής. Είχαμε 5.734 μόνιμους διορισμούς εκπαιδευτικών Ειδικής Αγωγής, μέσα σε 4 χρόνια και 2.800 μέλη εκπαιδευτικού και βοηθητικού προσωπικού, ήδη, παρούσες και παρόντες στα σχολεία, έχει ήδη γίνει.

Για πρώτη φορά, μετά το 2010, η δημόσια εκπαίδευση γνωρίζει μια συστηματική ενίσχυση, με τακτικούς διορισμούς και για πρώτη φορά, μετά το 2010, υφίσταται η δημόσια εκπαίδευση μια συστηματική ένεση τακτικών διορισμών και ειδικά στην Ειδική Αγωγή.

Για πρώτη φορά, έγιναν και διορισμοί και είχαμε την ιδιαίτερη χαρά, το 2020, να ξεκινήσουμε με αυτό και αν λένε κάποιοι, ότι δεν αρκεί, εγώ να το δεχτώ, αλλά, όμως, ακολουθεί ένα νέο κύμα, γιατί αποφασίσαμε να ακολουθήσουμε αυτόν τον κανόνα, όχι την εξαίρεση, να κάνουμε μόνιμες θέσεις αυτούς, που ήταν αναπληρωτές και αναπληρώτριες.

Ειδικά στην Ειδική Αγωγή είναι αυτονόητο και αυταπόδεικτο, πόσο σημαντικό είναι για ένα παιδί να χτίσει αυτή τη μόνιμη σχέση με τον εκπαιδευτικό του, έτσι ώστε να μπορεί να αναπτύξει δεξιότητες πολύ πιο εύκολα και πολύ πιο ομαλά.

Σε σχέση με τη μείωση των μαθημάτων στο τμήμα, γιατί θέλω να το απαντήσω αυτό, εφόσον υπάρχουν μαθητές με αναπηρία και ειδικές εκπαιδευτικές ανάγκες, θυμίζω, ότι ενώ το 2013, κατά 3 μαθητές με αναπηρία και ειδικές εκπαιδευτικές ανάγκες, γινόταν με εισήγηση του Συλλόγου Διδασκόντων, το 2017, ο ΣΥΡΙΖΑ έβαλε ποσοτικές προϋποθέσεις, τριών και πέντε μαθητών, αντιστοίχως, με εισήγηση Συλλόγου, Συμβούλων Γενικής και Ειδικής Εκπαίδευσης, Διευθυντή Εκπαίδευσης και επιπλέον υπήρχε τμήμα ένταξης, δεν γινόταν μείωση.

Το ζήτημα, λοιπόν, εδώ είναι ένα ολοκληρωμένο πλαίσιο στήριξης, να το δεχτώ, το οποίο να λειτουργεί με λογική και να υπηρετεί τον πραγματικό μας στόχο, με όλα τα διαθέσιμα μέσα. Ο πρώτος μηχανισμός υποστήριξης είναι ο εκπαιδευτικός του τμήματος ένταξης ή της παράλληλης στήριξης, όπου και μόνο όπου δεν υπάρχει άλλος θεσμός, εφαρμόζεται το μέτρο μείον 3. Αυτό σημαίνει καλύτερη αξιοποίηση πόρων, αλλά και δικαιότερη κατανομή ανθρώπινου δυναμικού. Και εμείς τους βασικούς θεσμούς τους στηρίζουμε έμπρακτα, με τις χιλιάδες ιδρύσεις τμημάτων ένταξης και τις χιλιάδες προσλήψεις εκπαιδευτικών για παράλληλη στήριξη.

Να επαναλάβω αυτό, το οποίο έγινε, πριν από λίγες μέρες, η μεγαλύτερη αύξηση σε δημιουργία, σε ίδρυση τμημάτων ένταξης, σε όλη την Ελλάδα, με μια γεωγραφική κατανομή, που νομίζω ότι ικανοποίησε πάγια πολυετή αιτήματα της σχολικής κοινότητας και μακάρι αυτό να μπορέσει να αποδώσει, ποικιλοτρόπως, για τα παιδιά μας, γιατί για τα παιδιά μας είμαστε εδώ. Πρέπει να ξεκινάμε από αυτή την αρχή και να κλείνουμε την κουβέντα, με αυτή την αρχή.

Κάποτε, οι εκπαιδευτικοί της παράλληλης στήριξης, για να μιλήσουμε λίγο και για τον χρονισμό κάθε φορά, τοποθετούνταν, στην πρώτη φάση, Νοέμβρη, ακόμη και πιο αργά, θα το θυμίζω, το έχουμε ζήσει, έχουμε απολογηθεί όλοι γι’ αυτό εδώ πέρα, για το πότε πήγαιναν οι εκπαιδευτικοί της παράλληλης στήριξης.

Σήμερα, οι προσλήψεις των εκπαιδευτικών γίνονται σε δύο φάσεις, η μία ολοκληρώνεται τον Αύγουστο, η δεύτερη, μέχρι 20 Οκτωβρίου, όπως ορίζει ο νόμος. Οι δύο φάσεις υπάρχουν, ακριβώς, για να καλυφθούν οι γνωματεύσεις, που αντικειμενικά δεν εκδίδονται νωρίτερα, όσο για την προσωρινότητα, οι αριθμοί μιλούν: Από 9.082 εκπαιδευτικούς παράλληλης στήριξης, το 2019-2020, περάσαμε τις 16.284, φέτος, αύξηση 65%, σε 5 χρόνια. Θα μου πείτε αυτό δείχνει και την ανάγκη, ναι, γι’ αυτό και σας ζήτησα ότι πρέπει να την κάνουμε αυτή την κουβέντα, μια μέρα: Πώς λειτουργεί το ΚΕΔΑΣΥ, ποιες αλλαγές, ήδη, έχουμε δρομολογήσει να κάνουμε ή και το πώς εν τέλει θα πρέπει να χειριστούμε τα ζητήματα της παράλληλης στήριξης, αλλά και των τμημάτων ένταξης.

Δεν είναι, λοιπόν, πυροσβεστική λύση, είναι θεσμικός μετασχηματισμός, που προ-οικονομεί μόνιμο καθεστώς, μόλις επικαιροποιηθεί και ολοκληρωθεί και η επικαιροποίηση του πλαισίου του 2008. Δεν ιδρύονται τα τμήματα ένταξης για εντυπωσιασμό, θέλω να το ξαναπώ και κυρίως, έτσι να το απαντήσω και σε κάποιους, που μπορούν να το λένε, αλλά λειτουργούν και παράγουν αποτελέσματα. Από τα 3.638, το 2019, φτάσαμε στα 7.244, τον Ιούλιο του 2025. Η στελέχωσή τους, μέσω διορισμών, ενώ τροποποιούνται και τα κριτήρια, από 300 μαθητές για τοποθέτηση δεύτερου φυσικού επιστήμονα, στους 250, με προοπτική να φτάσουμε τους 200, μειώνουμε, δηλαδή, τα όρια, για να μπορέσουμε να τοποθετήσουμε τον φυσικό επιστήμονα. Γιατί η ένταξη δεν αφορά ένα αντικείμενο και θα συμφωνήσετε μαζί μου, ότι δεν μπορεί να περιορίζεται μόνο σε δύο ειδικότητες, αλλά είναι δικαίωμα του παιδιού να συμμετέχει, πλήρως, στο σχολικό πρόγραμμα και γι’ αυτό βέβαια, επεκτείνουμε και τη δυνατότητα πρόσληψης στην παράλληλη σύμβαση και για τις ειδικότητες Π80 έως και Π90.

Όλα αυτά τα αναφέρω και θα κάνω και περαιτέρω αναφορά και στην Ολομέλεια, πραγματικά, για να δώσουμε περισσότερα στοιχεία, ακριβώς αυτά, τα οποία, δικαίως, ζητάτε και απαιτείτε, ούτως η άλλως, για την ενημέρωση.

Θέλω, όμως, να σταθώ ιδιαίτερα και στο θέμα των σχολικών νοσηλευτών, ένα ζήτημα ουσίας και ευθύνης, απέναντι στις πλέον ευάλωτες, που έχουν μεγαλύτερη ανάγκη, ομάδες του μαθητικού πληθυσμού. Τα παιδιά μας, τα οποία έχουν την αξιολόγηση, χρειάζονται το σχολικό νοσηλευτή. Το 2018-2019, είχαν προσληφθεί 999 σχολικοί νοσηλευτές, το 2024-2025 ο αριθμός αυτός έφτασε στους 2.045. Πολύ μεγάλη, θα συμφωνήσετε μαζί μου, αύξηση. Πρόκειται για υπερδιπλασιασμό, τα τελευταία χρόνια, 1.046 περισσότεροι νοσηλευτές και νοσηλεύτριες, σε σύγκριση με το 2018. Άρα, μιλάμε με πράξεις, όχι απλά με λόγια και όχι απλά με μια εξαγγελία για το τι θέλουμε να κάνουμε σ’ αυτό το κομμάτι.

Τον Απρίλιο του 2025, το Υπουργείο Παιδείας είχε προσλάβει το σύνολο των διαθέσιμων υποψηφίων από τον πίνακα του ΑΣΕΠ και μόλις 5 υποψήφιοι δεν προσλήφθηκαν, αποκλειστικά, επειδή οι περιοχές, που είχαν δηλώσει, δεν είχαν ανάγκη.

Κι όμως 600 μαθητές έμειναν χωρίς πρόσβαση στο σχολικό νοσηλευτή και αυτή είναι μια πραγματικότητα, αναντίρρητα, αυτή έπρεπε να αντιμετωπίσουμε. Να υπάρχουν ανάγκες, να μην υπάρχουν άλλοι νοσηλευτές στον Πίνακα. Όχι, λοιπόν, γιατί δεν υπήρξε μέριμνα, αλλά γιατί δεν υπήρχαν διαθέσιμοι νοσηλευτές, διαθέσιμες νοσηλεύτριες επαγγελματίες στο σύστημα. Αυτό, λοιπόν, το κενό έρχεται να καλύψει η διάταξη, αλλά επαναλαμβάνω και θέλω να το κάνω πάρα πολύ σαφές ότι θα έρθουμε, με ολοκληρωμένη πρόταση, σε συνεργασία με την Επιτροπή του Υπουργείου Υγείας, ακριβώς για τις προϋποθέσεις, τα κριτήρια και την τοποθέτηση των νοσηλευτών στα σχολεία. Για να μην υπάρχει κίνδυνος για οποιοδήποτε παιδί χρειάζεται να νοσηλευτεί και δεν μπορεί να τον έχει, έτσι ώστε να μπορούμε να κάνουμε την καλύτερη κάλυψη όσο γίνεται, σε όλη την Ελλάδα. Είναι αυτή, όμως που φέρνουμε η ελάχιστη αναγκαία ευελιξία, έτσι ώστε να μην μείνει κανένα παιδί μόνο του, χωρίς βοήθεια, λόγω των γραφειοκρατικών ορίων.

Επίσης, λοιπά ζητήματα, που έχουν να κάνουν, βέβαια, και με την υστέρηση που είχαμε στην ψυχοκοινωνική στήριξη, από το 2020 και μετά, μετά από χρόνια στασιμότητας, έχουν διοριστεί και συγκρατείστε πραγματικά τους αριθμούς, 881 μόνιμοι Ψυχολόγοι και Κοινωνικοί Λειτουργοί, 442 Ψυχολόγοι και 339 Κοινωνικοί Λειτουργοί. Έγιναν κυρίως στις Μονάδες της Ειδικής Αγωγής, ενώ από την 1η Σεπτεμβρίου του 2024, επιτρέπονται πλέον και απευθείας διορισμοί στα ΚΕΔΑΣΥ. Εξαιρετική εξέλιξη, πάρα πολύ σημαντική, διερευνώντας ούτως ή άλλως τις δυνατότητες στήριξης. Η διαφορά είναι εντυπωσιακή. Ξέρω ότι κουράζουν οι αριθμοί, αλλά είναι απαραίτητοι για τα στοιχεία σας.

Ενώ τον Μάρτιο του 2020 υπηρετούσαν μόνο 184 Σχολικοί Ψυχολόγοι και 175 Κοινωνικοί Λειτουργοί, το 2025, οι αριθμοί έχουν φτάσει στους 645 Ψυχολόγους και 585 κοινωνικούς λειτουργούς. Δείτε τη διαφορά και δεν σταματάμε, συνεχίζουμε. Αυτό σημαίνει τριπλασιασμός στους Ψυχολόγους και περισσότερο από τριπλασιασμό στους Κοινωνικούς Λειτουργούς, τα τελευταία πέντε χρόνια.

Βέβαια, με την προσθήκη 1.200 νέων οργανικών θέσεων στο παρόν νομοσχέδιο, διπλασιάζεται η συνολική διαθεσιμότητα των επαγγελματιών ψυχοκοινωνικής στήριξης στο εκπαιδευτικό μας σύστημα. Βέβαια. τα σχολικά δίκτυα εκπαιδευτικής υποστήριξης, το είχαμε πει, νομίζω. το ανέφερε η κυρία Τζούφη, πολύ σημαντικές εξελίξεις στο να υπάρχουν αυξημένα δίκτυα. ως προς την κοινωνική υποστήριξη, φτάνουν πλέον τα 1.150, καλύπτουν 5.750 σχολικές μονάδες σε όλη τη χώρα. Εμπράκτως, αποδεικνύουμε ότι υποστηρίζουμε και αυτό το κομμάτι και βέβαια, συνεχώς, θέλουμε να βελτιωνόμαστε, εξαντλώντας τα κομμάτια του Προϋπολογισμού.

Κλείνω, λοιπόν, με ένα συμπέρασμα. Η κριτική, που δεχόμαστε, ισορροπεί, καμιά φορά, ξέρετε ανάμεσα στην υπερβολή και στη νοσταλγία, για ένα σύστημα, που άφηνε πολλά παιδιά με αναπηρία στην άκρη, τους εκπαιδευτικούς και μια διαρκή ανασφάλεια για τους γονείς που ένιωθαν ότι δεν υπάρχει φωνή. Και τώρα ακούω τους γονείς, προφανώς, τα παράπονά τους και εδώ είμαστε να απαντάμε, συνεχώς, με επικαιροποιημένες, θα έλεγα, λύσεις στις ανάγκες τους. Καταλαβαίνουμε την καθημερινότητά τους, γι’ αυτό είδατε ότι και πρόσφατα είπαμε ότι με το νέο Κοινοτικό Ταμείο και τα υπόλοιπα χρηματοδοτικά εργαλεία θα μπορέσουμε να πάρουμε ηλεκτρικά λεωφορεία, έτσι ώστε να μετακινούνται τα παιδιά, τα οποία, πολλές φορές οι διαγωνισμοί για τη μεταφορά τους, ως προς τα Σχολεία Ειδικής Αγωγής, είναι άγονοι και φτάνουν τα παιδιά, πολύ αργά, μέσα στη χρονιά, κύριε Συρίγο, να μην μπορούν να μεταφερθούν στα σχολεία. Άρα, αυτά είναι ζητήματα μικρά και μεγάλα, δεν είναι τεχνικής φύσεως, είναι ουσιαστικής φύσεως και το ξέρετε, έτσι ώστε να μπορούμε να βελτιώνουμε την καθημερινότητα των παιδιών και των γονέων τους.

Σας καλώ, λοιπόν, εν κατακλείδι και ευχαριστώντας και για την υπομονή σας, να στηρίξετε το νομοσχέδιο, γιατί μετατρέπει την κατανόηση των αναγκών σε συγκεκριμένες πράξεις και βέβαια, η κριτική σε μόνιμο και γόνιμο διάλογο με ποιοτικά, αλλά και ποσοτικά αποτελέσματα. Η παιδεία μας, σίγουρα, δεν χρειάζεται ούτε μύθους, ούτε αφορισμούς, χρειάζεται έργα και πολλά από αυτά, ήδη, βρίσκουν το φως της υλοποίησης στην τάξη είτε πρόκειται για την Πρωτοβάθμια είτε για την Δευτεροβάθμια ή για την Πανεπιστημιακή τάξη.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Υπουργέ.

Κυρίες και κύριοι συνάδελφοι ολοκληρώθηκε η επεξεργασία και εξέταση του σχεδίου νόμου του Υπουργείου Παιδείας Θρησκευμάτων και Αθλητισμού με τίτλο «Σύσταση Νομικού Προσώπου Δημοσίου Δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα Ανώτατα Εκπαιδευτικά Ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες του έτους 2025 και λοιπές ρυθμίσεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων, όπως διατυπώθηκαν χθες.

Ο Εισηγητής της Πλειοψηφίας εισηγήθηκε την ψήφιση του νομοσχεδίου.

Η Ειδική Αγορήτρια της Κοινοβουλευτικής Ομάδας «Κομουνιστικό Κόμμα Ελλάδος» και η Ειδική Αγορήτρια της Κοινοβουλευτικής Ομάδας «Νέα Αριστερά» το καταψήφισαν.

Ο Εισηγητής της Μειοψηφίας, η Ειδική Αγορήτρια της Κοινοβουλευτικής Ομάδας «Συνασπισμός Ριζοσπαστικής Αριστεράς – Προοδευτική Συμμαχία», η Ειδική Αγορήτρια της Κοινοβουλευτικής Ομάδας «Ελληνική Λύση - Κυριάκος Βελόπουλος», ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα «Νίκη»» και ο Ειδικός Αγορητής της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου» επιφυλάχθηκαν για την τελική τοποθέτησή τους, κατά τη συζήτηση του νομοσχεδίου στην Ολομέλεια.

Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 164 του σχεδίου νόμου;

Τα άρθρα 1 έως 164 του σχεδίου νόμου γίνονται δεκτά, ως έχουν, κατά πλειοψηφία.

Γίνεται δεκτό το ακροτελεύτιο άρθρο;

Δεκτό και αυτό κατά πλειοψηφία.

Ερωτάται η Επιτροπή, αν το σχέδιο νόμου γίνεται δεκτό στο σύνολο του.

Δεκτό κατά πλειοψηφία.

Συνεπώς, το ως άνω σχέδιο νόμου του Υπουργείου Παιδείας, Θρησκευμάτων και Αθλητισμού γίνεται δεκτό επί της αρχής, επί των άρθρων και επί του συνόλου, ως έχει, κατά πλειοψηφία.

Κυρίες και κύριοι συνάδελφοι, η συζήτηση του σχεδίου νόμου στην Ολομέλεια αρχίζει αύριο στις 10.30’. Πιθανόν, να χρειαστεί ακόμα μία συνεδρίαση, την Παρασκευή.

Ευχαριστούμε όλους τους Υπουργούς και μέλη Επιτροπής.

Στο σημείο αυτό ολοκληρώθηκε η συζήτηση. Λύεται η συνεδρίαση.

  Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 13.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**